
1 
MAIGONĖ 


aktį juodu praleido Lielupės pakrantėje ir pakir- 
dę su pirmaisiais saulės spinduliais iki vidu- 
dienio jojo į šiaurę stropiai sekdami Sraunės upe- 
lio vingius. Kraštas, per kurį teko keliauti, buvo nepaprastai 
gražus, tačiau be galo liūdnas. Kadaise dirbamos žemės plotus 
dabar gožė vešlūs krūmokšniai, nebešienaujamose, pavasarį už- 
liejamose pievose žaliavo karklai ir nuo vėjo siūbavo nendrės. 
Kur ne kur kalvų atšlaitėse prasikalusi augmenija dar nespėjo 
paslėpti niūriai juoduojančių sudegintų sodybų liekanų. 

Ir taip mylia po mylios. Jei ne staigus Sraunės posūkis į 
pietus, jiems dar būtų tekę gerokai paklaidžioti ieškant vietos, 
kur kadaise būta Maigonės kaimo. Net ir Zervis, čia gimęs ir 
augęs, savas kalvas ir raguvas atpažino tik jiems prijojus upe- 
lio posūkį. Uvis šiais keliais Žingsniavo viso labo tik kartą — 
prieš ketverius metus, kai lydimas jaunutės Vilkės sekė švento- 
jo alko niekintojų pėdsakais. Šaltekšniai ir karklai jau tada bu- 
vo pradėję kaltis dirbamose žemėse. Pirmą kartą kaimą sunai- 
kino, 0 jo gyventojus išblaškė dar per didįjį vokiečių antpuolį 
1220-aisiais, kai buvo sugriauta stipriausia Žiemgaloje Mežuot- 
nės pilis. Kai po pusmečio Žervio motina su išsigelbėjusiu sū- 
numi grįžo į sudegintą kaimą, buvusioje Maigonėje vėjas plaiks- 
tė pelenus, o vieninteliai jos gyventojai buvo keli sulaukėję šu- 
nys. Jos vyras krito gindamas gimtuosius namus, dvi dukros 

žuvo ar dingo be žinios. Ūkis ir visi trobesiai buvo sunaikinti, 
tad juodu apsigyveno išlikusioje neturtingų kaimynų lūšnelėje 
1 slapčia pureno keletą mažų žemės plotelių miško tankynėje, 
kuri patikimai slėpė juos nuo svetimų akių. Tačiau tai truko 
neilgai. Prieš ketverius metus keliaujantis vyskupo kareivių bū- 
rys sudegino paskutinę Maigonės kaimo trobelę, paskerdė jų 
vienintelę karvę ir ietimi nudūrė paskutinį kaimo šunelį. Tvir- 
tai surišę, jie išsivedė paskutinę Maigonės gyventoją ir jos še- 
šiolikmetį sūnų Zervį. Be karvės, kurios mėsą kareiviai sudo- 
rojo per likusiais dvi kelionės dienas, šie belaisviai buvo jų vie- 
nintelis grobis.“ 

„Krūmai gerokai ūgteli per ketverius metus, pavasariais po- 
tvyniai-paplauna upelių krantus, o kartais net gali pakeisti jų 
vagą. Tačiau pagrindinė upelių kryptis išlieka. Maigonės kai- 
mas kadaise buvo įsikūręs kalvos šlaite, toje vietoje, kur Srau- 
nės upelis ryžtingai pasuka į pietus rengdamasis už keliolikos 
mylių įtekėti į Lielupę. Kai raiteliai pasiekė upelio lanką, Uvis 
sustabdė Trabantą ir švilptelėjo į priekį nubėgusiai Vilkei, kad 
ji sugrįžtų atgal. Zervis jautė, kad jie artėja prig Maigonės, tad 
itin atidžiai dairėsi po krūmais apaugusius šlaitus ir jodamas 
truputį atsiliko. Dabar, išgirdęs draugo švilptelėjimą, jis para- 
gino savo sartą kumelę. Uvis mostelėjo į vakaruose viena per 
kitą kylančias dvi žalias kalvas: 

— Ten, kažkur toje pusėje, buvo tas tavo kaimas. Berods 
antroji kalva nuo upelio vingio... 

Zervis pasistiebė balne ir netikėdamas savo akimis lėtai pur- 
tė galvą. 

— Nejaugi? Bet teisingai sakai. Ten, antrosios kalvos šlaite 
ir slėnyje... Ten buvo Maigonė. O čia visur buvo arimai ir ga- 
nyklos. Ir daržinės stovėjo... O prie pat upelio - pirtys. 

Jis nutilo, prisimerkė ir vėl lėtai atsimerkė. Reginys nepa- 


* Apie tai, kaip jie šio grobio neteko, skaitykite apysakoje “Pelkių vilkė“. 


8 SKOMANTAS 


sikeitė — aplink bangavo krūmais apžėlę šlaitai, o slėniuose vil- 
nijo pažliugusios pievos ir siūbavo už žmogų aukštesnės nen- 
drės. Virš jų melsvai virpančiais skaidriais sparneliais pleveno 
laumžirgiai, iš visų pusių sklido paukščių klegesys. 

— Bet vieta ta... Tikrai ta! - ryžtingai tarė Zervis. - Ir paukš- 
teliai panašiai čiulba... Tik šlaitas į upelį buvo statesnis... — 
Zervis atsiduso ir pridūrė. — Gal man tik taip atrodė. Ir iki Mai- 
gonės nuo čia tada buvo kur kas toliau... Atsimenu, kad bėgu, 
bėgu, net kvapo pritrūkstu, kol mūsų daržą pasiekiu. Bet ne, 
ten, kur auga tie lazdynai, kadaise Dumpio trobos stovėjo... Vi- 
sa jų šeima išžudyta. O ten toliau... Ten... 

Jis prikando lūpą, nutilo ir nusigręžė. Krūmais apžėlęs kraš- 
tovaizdis jo vaizduotėje ėmė keistis — tarsi pro rūką sušmėkš- 
čiojo nendriniai trobelių stogai, atlapotos tvartų durys, virbinės 
daržų tvoros. Kažkur iš toli ataidėjo kaimynų balsai, mykė iš 
pievos tvartan varomos karvės ir amsėjo šunys. Atmintyje iški- 
lęs vaizdas staiga sumirguliavo, apsitraukė melsvu šydu, nes į 
akis nesuvaldomai tvino ašaros. O šito draugui rodyti nevalia. 

— Pamenu, kai buvau mažas, ir man Venta nelyg Nemunas 
atrodė, — nutraukė slogią tylą Uvis. Jam ši žalių krūmokšnių 
prižėlusi loma sužadino visai kitus atsiminimus. Čia jis su Vil- 
ke atsargiai dairėsi pro alką prajojusio ginkluoto būrio pėdų, 
ten nuo aukštumos pamatė, kaip smilksta sudegusios trobelės 
sienojai, ant smėlėto takelio išvydo tįsantį nudurtą šunį, kuris 
taip sujaudino tada dar visai jauną Vilkutę. 

— Ar pameni, kas čia buvo? - atsisuko jis į Vilkę, kuri jiems 
sustojus klusniai pritūpė ir laukė šeimininko įsakymų. Jos tam- 
sios, žingeidžiai blizgančios akys klaidžiojo po tolius, tačiau 
neatrodė, kad ji ką nors prisimintų. Ir čionykščiai kvapai jos 
nejaudino. Pražiojusi snukį Vilkė lengvai lekavo, tad galėjai 
būti ramus — juos supantys tankūs krūmai pavojų neslėpė. 

— Nepameni... Per maža dar buvai. Bet mudu tada gyveno- 
me netoliese. Pažvelk! Va ten mūsų miškas... 

Jis atsuko Vilkės snukį į šiaurės rytus, kur dunksojo giria. 
Nors iš čia ir nesimatė, Uvis žinojo, jog už miško telkšojo pel- 
kė, ojos pakraštyje, nendrių prieglobstyje, slėpėsi nedidelis pu- 
siasalis su didžiule, audros nugriauta liepa... 

— Jojam! — pertraukė jo mintis Zervis. — Va, dabar aiškiai 
matau. Čia pirmas posūkis į Maigonę. ..Vėžes dar galima įžvelg- 
ti. Už kokio šimto žingsnių bus antras, o iš ten mūsų trobelė 
ranka pasiekiama. 

Joti nebuvo sunku, nes surastas kelias dar buvo žymus. 
Nors krūmai vietomis spėjo taip ūgtelėti, jog lietėsi viršūnė- 
mis, tačiau vežimų ratų ir arklių kanopų suplūktas trakas bu- 
vo toks tvirtas, kad tik patys atkakliausi berželiai tesugebėjo 
kur ne.kur prasimušti į žemės paviršių. Vilkė lengvai risnojo 
priekyje, nekreipdama dėmesio į pasitaikančias stirnų bei la- 
pių pėdas. Jai buvo liepta ieškoti žmonių pėdsakų, o f ji ne- 
rado. 

Kai jie pasiekė kaimavietę, krūmai praretėjo, juos pakeitė 
dilgėlės bei varnalėšos, vietomis iš piktžolyno kyšojo apanglė- 
ję sienojai ar slenksčių akmenys. Prie antro įgriuvusio šulinio 
Zervis pristabdė žirgą ir pasuko tiesiai per varnalėšas, apjoda- 
mas tankų aviečių brūzgyną. Už aviečių augo kelios sulaukėju- 
sios obelys. Zervis nušoko nuo žirgo ir pamojo Uviui nulipti. 

— Ar tikrai čia? — paklausė Uvis — Bet kur tas tavo namas? 

— Namo galas ten, kur avietės. Tvartas stovėjo toliau, va už 
tų obelų. Matai, ten dar tvoros kampas išlikęs... 

Išties. Už aukštų, beveik sulig jų ūgiu varnalėšų juodavo 
stulpai, ženklinę čia stovėjusią daržo tvorą. 

Uvis metė žvilgsnį į sodybos likučius ir atsigręžė į šiaurės 
rytus, kur virš neaukštų drebulaičių matėsi didelio miško pa- 
kraštys. 

— Teisingai... Alkas į tą pusę, — atspėjo draugo mintį Zer- 
vis. 

Zervis jau senokai ieškojo dingsties aplankyti gimtąsias 
Sraunės upelio pakrantes, o ir Uviui buvo žingeidu vėl pamaty- 
ti vietas, kur tiek visko patirta. Tačiau nelengvai tai būtum ga- 
lėjęs paaiškinti namiškiams, ypač Uvio tėvui, Ventės pilies ri- 
kiui Žybartui. Juk juodu su Zerviu nebe paaugliai, bet pakeliui 
į tikrus vyrus. Kelionei reikėjo rimtesnės priežasties, ir tokią 
priežastį jam atsiuntė Medeina. Ir būtent pati deivė Medeina, o 
ne plačioje apylinkėje visų gerbiama Uvio motina, kuri buvo 
pašvęsta miškų deivei ir nešiojo jos vardą. 

Tai įvyko vasaros pabaigoje, kai buvo aukojama dievams, 
dėkojant už laukų ir miškų derlių. Rytas pasitaikė vėsus, dulkė 
smulkutis, vos pastebimas lietus. Zervis su Uviu ir kitais Ven- 
tės pilėnais laukė alko pakraštyje, prie aukuro stovėjo žynys 
Minkantas ir Uvio motina, apsigaubusi baltu apsiaustu. Kiek 
atokiau — Ventės rikis Žybartas, šalia jo vyriausias sūnus pla- 
čiapetis Daubaras.. 

— Žemyna, Žiedkelėle, žydėki rugiais, miežiais ir visais ja- 
vais...— prašė Minkantas, iš pintos tošinės sėtuvės berdamas į 
ugnį gausaus tų metų derliaus grūdus. 

Po jo prie aukuro priėjo Medeina. Nebe už kalnų jau buvo 
rudeninės medžioklės metas, teks brautis į bendravardės dei- 
vės valdas, tad reikėjo išmelsti jos palankumą. Žemės aukų ug- 
nis jau blėso. Medeina padėjo ant aukuro rūpestingai surinktų 
ir išdžiovintų miško žolių pėdelį. Žolės paprastai spragsėdavo 
beveik nematoma liepsna, ir nors dūmų nebūdavo daug, kartu 
su pusbalsiu tariamais maldos žodžiais svaiginantis kvapas už- 
liedavo visą alką. Susirinkusieji laukė šio nuo vaikystės pažįs- 
tamo aukojimo pabaigos, tačiau šį kartą žolės niekaip nenorėjo 
užsidegti, tik smilko be dūmų. 

— Medeina, Medeinėle, gausink Žvėrių, taurų ir briedžių, 

stumbrų ir šernų, — lėtai kartojo Medeina, įtemptai žvelgdama į 
prigesusią liepsną, tačiau iki traškesio išdžiovintas pataisų, čiob- 
relių ir kraujažolių pėdelis tik smilko. Ventės pilėnus, ramiai 
alko pakraštyje laukusius aukojimo pabaigos, apėmė nerimas. 
Ką tai galėjo reikšti? Žemynai uždegta ugnis liepsnote liepsno- 
jo, O štai miškų deivei skirta auka, atrodo, jai buvo nemiela. 
Stovėjęs šalia Uvio Zervis staiga palietė draugo petį. 

— Mes turim atstatyti alko akmenį!.. - tarė Zervis. Nors jie 
stovėjo aikštės pakraštyje, bet ir čia kalbėti garsiai nederėjo. 

— Kokio alko? — pašnibždom paklausė Uvis, o keli pilėnai 
nepritardami sužiuro į jų pusę. Tačiau tą pačią akimirką motina 
Medeina pakėlė rankas ir, tarsi sekdama tą grakštų mostą, stai- 
ga šoktelėjo viršun liepsna. Tarytum tirpdamos ugnyje, sutraš- 
kėjo sudžiūvusios žolės, padvelkė malonus salstelėjęs dūmas, 
balkšva juosta apsivyniodamas apie gumbuotas didžiojo ąžuo- 
lo šakas. 

— Maigonės aukurą! — dingtelėjo Uviui. Aiškiau ir būti ne- 
galėjo. Kiekvieną kartą užkopęs į Ventės alkakalnį jis visada 
prisimindavo kitą aukojimo vietą. Alkavietę tolimame žiemga- 
lių krašte, kur jis pats vieną žvarbią pavasario dieną prie ap- 
versto, teutonų išniekinto akmens bandė užkurti aukuro ugnį. 
Tą pačią alkavietę tada slapta lankydavo ir Zervis, nors tuo me- 
tu jie vienas kito dar nepažinojo. 

— Turime atstatyti alko akmenį, — tvirtai pakartojo Zervis. 

— Turime... Bet tyliau... — sušnibždėjo Uvis, nes jo motina 
vis dar stovėjo prie aukuro, beveik negirdimai kartodama miš- 
kų deivei skirtus žodžius. 

“Ji pritars. Kai jai apie tai pasakysime, ji būtinai pritars,'— 
galvojo Uvis. 

(0 Medeina jau lėtai atsigręžė į žmones ir linktelėjusi nuo- 
metuota galva oriai žengė nuo aukuro akmens. 

Išgirdęs tuos bičiulio žodžius Uvis suvokė, jog tai padaryti 
būtina. Jau seniai, būdamas dar beveik vaikas, jis bandė Mai- 

gonės alko akmenį įritinti į jam nuo amžių priklausančią vietą. 
Be abejo, savo ruožtu stengėsi tai padaryti ir Zervis. Tačiau ta- 
da nei vienam, nei kitam nepakako jėgų. Dabar buvo kas kita. 
Jėgos juodu turėjo gerokai daugiau, be to, dabar buvo dviese. 

Taip. Būtinai reikėjo atstatyti išniekintą alko akmenį. Bū- 
tent tai jiems priminė pati deivė Medeina. 

— Keliausim, — nedvejodamas tarė Uvis, kai motina pasie- 
kė alko pakraštį ir jau buvo galima kalbėti garsiau. — Tėvas gal 
raukysis, bet motina jį perkalbės. Paimsim būtinai ir Vilkę. Ten, 
netoli Maigonės, jos gimtinė. 

Zervis pagarbiai pažvelgė į oriai nuo alkakalnio besilei- 
džiančią moterį. Jis jau gerai spėjo pažinti Ventės pilies tvarką 
ir suprato, kad jei Medeina kam pritars, tai neprieštaraus ir Žy- 
bartas. 

Po kelių dienų juodu iškeliavo į šiaurę. 


2 
RYGA 


ietingai 1228-ųjų vasarai persisvėrus į antrąją 
pusę ir vėl pradėjus pamažu, bet nenumaldo- 
mai trumpėti dienoms, vyskupą Albertą apėmė 
nuojauta, jog ši, trisdešimtoji, jo vyskupavimo vasara, ko gero, 
bus paskutinė. Šiais metais liga nepaliko jo nė savaitei. Ir anks- 
čiau per ilgąją Livonijos žiemą jį surakindavo skausmai, tačiau 
ankstesniais metais, kai saulė užkopdavo aukštėliau ir savo spin- 
duliais pasiekdavo net už šiaurinės pilies sienų telkšančias ba- 
las, atlėgdavo jo skaudantys sąnariai, kvėpuoti pasidarydavo 
lengviau, ir net laiptai į jo mėgstamą koplyčią didžiajame pilies 
bokšte nebeatrodydavo tokie statūs ir aukšti. Vyskupas ypač 
mėgdavo užkopti ten nuostabiai užsitęsusiais šviesiais vasaros 
vakarais, kai pasimeldęs galėdavo atsiremti į siaurą koplyčios 
langą ir žvelgti žemyn į aprimusį, skendintį saulėlydyje Rygos 
miestą. Tiek daug bemiegių naktų, tiek kovų, kelionių, pažemi- 
nimo... Juk teko lankstytis ne tik prieš popiežių, bet ir žemintis 
prieš brolius vyskupus ir išdidžiuosius Brėmeno, Liubeko, kitų 
miestų gyventojus... Ir viskas tik dėl Rygos gerovės... Ir kiek 
nedėkingumo iš to miesto jis sulaukė... 

Tačiau šią vasarą jis į bokšto koplyčią neįkopė. Matyt, 1r 
nebeįkops. Gal ir geriau taip. Visagalis geriau žino, ką daro, 
siųsdamas vis naujus išbandymus, juk galų gale jis atsiunčia 

ir susitaikymo dovaną. Kai daugėja nuoskaudų, į senatvę 
daraisi vis abejingesnis. 

Nors dar vis nepakankamai... Kiekvieną rytą per mišias jis 
melsdavo Dievo: 

— Leisk man susikaupti šiandien, atitolink praeities prisi- 
minimus, neleisk prisiminti senų ir ir neaitrink naujų nuoskau- 
dų... 

Ir išties trumpam jį aplankydavo ramybė. Bet tik trumpam... 
Greitai mintys vėl nukrypdavo į šalį nuo Dievo altoriaus, grįž- 
davo į praeitį, rausdavosi dabartyje, stengdavosi atspėti ateitį... 

Tiek kovų laimėta, tiek kraujo pralieta per tuos ilgus me- 
tus! Kadaise jis vildavosi, jog į senatvę visa tai pasibaigs. Žy- 
lant smilkiniams šios viltys sudužo, nes priešų ne tik nemažėjo, 
o tolydžio radosi vis daugiau. O dabar? Dabar jį kamavo itin 
slogi nuojauta. Tiesa, šiuo metu, pagaliau pasidavus Saaremos 
salai, kovos lyg ir aprimo. Tačiau vyskupas Albertas jauste jau- 
tė, kad ši ramybė apgaulinga. Juk dabar Ordino rankos laisvos, 
o karo šunys paleisti nuo grandinės. Liūdna, bet tenka pripažin- 
ti, kad šunis paleido ne pagonys, ne schizmatikai iš Novgoro- 
do, net ne Danijos karalius, su kuriuo kivirčų netrūko, bet pats 
Šventasis Tėvas, popiežius Honorijus Trečiasis. Tai jis atsiuntė 
legatą Vilemą iš Modenos taikai sudaryti - kraštą padalyti taip, 
kad nebeliktų vietos ginčams. Trečdalis Ordinui, trečdalis Ry- 
gai ir tik trečdalis pirmajai šio krašto pagonių krikštytojai, Li- 
vonijos vyskupystei. Tik trečdalis tikrajai tikybos skleidėjai, Ry- 
gos miesto statytojai ir to dabar taip išpuikusio Fratres militiae 
Christi - Knstaus kalavijo brolių ordino — steigėjai. Ordino, 
kuris privalėjo būti vyskupystės saugotojas ir tarnas. Visas treč- 
dalis į puikybę pasikėlusiam tarnui ir tik trečdalis vyskupys- 
tei... 

Tačiau ne tai blogiausia. Kraštas išsiplėtė, žmonių gerokai 
padaugėjo, o pajamos tapo svaresnės. Livonijos vyskupystė gal 
1r galėjo išsiversti su trečdaliu. Vilemas iš Modenos nuolat kar- 

tojo, kad jo tėvynėje vos dešimtadalis žemių vyskupystei pri- 
klauso... Gal ir taip... Bet juk ten padėtis visiškai kitokia! Ten 
žemė išdalyta aibei žemvaldžių, tie turi žmonas bei vaikus ir 
aršiai riejasi tarpusavyje. Su tokiais bepigu. O čia visą trečdalį 
krašto geležiniame kumštyje laiko vyrų šutvė, neturinti jokių 
kitų troškimų, išties net nieko kito ir nemokanti — tik kautis. 

— Tačiau tai jie užkariavo didumą šio krašto, — teisino po- 
piežiaus padalijimą legatas Vilemas. — Tai jų čia kraujas pralie- 
tas. Jie narsūs vyrai, ir tokių jums reikia... 

— O šventasis nesusipratime! 

— Taip, reikia tokių. Pats Dievas mato, jog reikia. Ypač to- 
kiame krašte. Kitaip pagonys nepaklus. Dievas žino ir mato — 
vien Jo žodžio čia nepakanka. 

— Tačiau jokiu būdu negalima tiems, kurie valdo kalaviją, 
duoti ir valią!.. Nejaugi Šventasis Tėvas to nesuprato? O dabar? 
Jie turi ne tik kalavijus, bet ir niekieno neprižiūrimas pajamas. 
Ką jie darys su jomis? Jie pasisamdys dar daugiau kalavijų! 

Jau kelintą kartą vyskupas mintyse ginčijosi su Šventojo 
Tėvo pasiuntiniu bei patikėtiniu ir kiekvieną kartą iš naujo dės- 
tė savo teisybę: - 

— O ką turi vyskupystė? Iš tų pačių lėšų išlaiko kunigus, 
diakonus bei altaristus. Iš tų pačių tvirtina pilis ir samdo ka- 
rius, kad neliktų beginklė prieš įžūlėjantį Ordiną! Baisiausia, 
kad jiems duota ne tik trečdalis dabar valdomų Žemių, bet ir 
trečdalis tų, kurios dar bus užkariautos! Tai jau ne klaida. Skaudu 
pagalvoti, tačiau tai nuodėmė, kuri prinokins karčius vaisius. 

Vyskupas skausmingai atsikosėjo. Prasivėrė durys ir nedrą- 
siai įslinko baltu abitu apsigaubęs vienuolis. Vyskupo sekreto- 
rius, matyt, laukė čia pat, už durų. Jis atrodė sutrikęs, bet vys- 
kupas jau žinojo, kad sekretorius tiesiog drovus. 

— Atleiskite, Jūsų Ekscelencija, gal atnešti mikstūros? 

Vyskupas Albertas papurtė galvą ir pagaliau sutramdė ko- 
sulį. Jis žinojo, kad nuo to kartaus žolių antpilo, kurį taisė kar- 

tūziečiai vienuoliai, jam nė trupučio nepalengvės. 

— Ne... Sėsk, broli Metodijau. 

— Atleiskite, Jūsų Ekscelencija, aš brolis Morkus. 

— Aa... Taip, teisingai. Dovanok man, seniui. - Vyskupas 
Albertas stengėsi kvėpuoti negiliai, nes taip mažiau perštėjo 
krūtinė. Pyko ant savęs, kad štai ir vėl pamiršo naujojo sekreto- 
riaus vardą. Mat brolis Metodijus, kuris paprastai jam sekreto- 
riaudavo, išvyko su kartūziečių abatu, ką tik įšventintu Saare- 
mos salos vyskupu, į šiaurę. Pats gi ir pasiuntė brolį Metodijų 
prižiūrėti, kad Livonijos vyskupystė bent tą varganą, popiežiaus 
paskirtą trečdalį gautų. — Štai, broli Morkau... Pasenau taip, kad 
vardus pamirštu, o nuoskaudų — ne. Sakyk, kodėl taip būna? 

— Jūsų Ekscelencija, ar manęs klausiate? 

— Tavęs, o ko gi daugiau. 

— Kad aš... Kad man... —- murmėjo susijaudinęs brolis Mor- 
kus. Jis buvo kaip reta drovus, ir jo pablyškusį veidą dabar už- 
liejo raudonis. — Aš, deja, nesugebėsiu atsakyti... Žinoma, galė- 
čiau abato paklausti, Jūsų Ekscelencijai leidus... 

— Niekis, pamiršk... — mostelėjo ranka vyskupas. Bend- 
raujant su broliu Metodijum bent nereikėjo rūpintis, įžeisi jį ar 
ne. Per tuos ilgus metus jie buvo prisiderinę vienas prie kito, o 
su naujuoju sekretoriumi ir jo pasimetimu teko taikstytis. — Aš 
kartais tik šiaip nušneku, broli Morkau. Nekreipk dėmesio. Tai 
ar apsipratai pilyje? Gal turi naujienų iš Daugavgryvos? 

Deja, buvo pateikti du klausimai iš karto, ir brolis Morkus 
vėl sutriko nesumodamas, į kurį reikia atsakyti pirmiau. Kaip ir 
naujasis vyskupas Gotfrydas, jis buvo kartūzietis ir ką tik atvy- 
ko 1š kartūziečių vienuolyno Daugavgryvoje. Visai arti tos vie- 
tos, kur Dauguva įsilieja į Baltijos jūrą. 

— Daugavgryvoje įtvirtinimus stiprina, Jūsų Ekscelencija... 
— sumurmėjo brolis Morkus, nutaręs, jog jo asmenybė per men- 
ka, kad apie ją vertėtų kalbėtis su vyskupu. — Broliai skundėsi, 
kad ramybės maža. Visą tuntą darbininkų atsiuntė... 

— Na matai... Ramybės ir ten nėra, tai ne taip jau daug ir 
praradai... — Vyskupas atsiduso. Jis stengėsi kvėpuoti lėtai, ir 
skausmas truputį atlėgo. — Sakai, įtvirtinimus Gotfrydas stato? 
Neatmenu, jog būtų minėjęs... Ir tai visos žinios? 

— Ar visos?.. — Brolis Morkus susijaudinęs svarstė, ką čia 
dar pridūrus. — Sakė, koplyčios šventinimas atidėtas. Turėjo 
baigti dar pavasarį, tačiau permetė visus darbininkus prie įtvir- 
tinimų. Gal už mėnesio ir bus... 

— Še tau kad nori... Vadinasi, pilies sienos svarbesnės už 
bažnyčios... - Vyskupas prisimerkė 1r atsilošė. “Ir Gotfrydą valdo 
baimė... - pagalvojo. — O priešo bijo labiau negu Dievo..." Tie- 
sa, jis ir pats pirmiau rentė Rygos gynybinius mūrus, tik po to 
paklojo pamatus katedrai. Tačiau tai buvo prieš trisdešimt me- 
tų. Bet kodėl Gotfrydas nieko nesakė apie sutvirtinimus? Bu- 
vęs abatas, o dabar naujasis vyskupas Gotfrydas nepraleisdavo 
progos pasiskųsti lėšų stygiumi. Dejavo, kad koplyčios statyba 
brangi, o diduma apylinkės pajamų plaukia tiesiai į Ordino ka- 
są... Tarsi vyskupas to nežinotų. Tačiau, tiesa, Daugavgryvoje 
dabar ne Gotfrydas abatas, vienuolyną valdo kitas. 

— Atleisk, broli Morkau... Kuo vardu tas laikinasis abatas? 

— Gregorijus, Jūsų Ekscelencija. 

— Taigi Gregorijus... Bet iš ko jis moka darbininkams? Ir 
kodėl man nepranešė? — burbėjo panosėje vyskupas, o brolis 
Morkus tai vėl suprato kaip jam užduotą sunkų klausimą. 

— Atleiskite, bet nežinau, Jūsų Ekscelencija... Jums leidus, 
paklausiu abato. 

— Tiek jau to... Nekreipk dėmesio, broli Morkau... — Rei- 
kėjo keisti kalbą, nes pradėjus aptarinėti lėšų stygių mintys ne- 
išvengiamai grįš prie popiežiaus vardu įvykdytų dalybų. - Ge- 
riau apie tave pakalbėkim, broli Morkau. Ar tau čia nesunku? 

— Sunku? Man? Nuolankiai prašau atleisti... Apie kokius 
sunkumus Jūsų Ekscelencija teikiasi kalbėti? 

— Na, apie paprastų paprasčiausius. Ar turi, sakykim, kokių 

bėdų? Visi gi jų turi. 

— Bėdų? Taip, visi turi... — Jaunasis vienuolis, kuris buvo 
bepradedąs atsigauti, dabar visiškai sutriko. —- Aš?.. Aš nuodė- 
mingas, Jūsų Ekscelencija... 

— Visi mes nuodėmingi, — mostelėjo ranka vyskupas. Aki- 
vaizdus brolio Morkaus sutrikimas vertė jį pasitelkti kantrybę. — 
Todėl Išganytojas už mus ir mirė ant kryžiaus. Tai ar turi bėdų? 

Šis klausimas broliui buvo toks sunkus, kad jis ir vėl tirštai 
paraudo. 

— Aš stengiuosi deramai tarnauti Jūsų Ekscelencijai...—- vos 
ne mikčiodamas išlemeno jis. 

Vyskupas Albertas pagaliau švelniai šyptelėjo. 

— Tiesą sakai. Išties turi nemažą bėdą... Tarnauti tokiam 
seniui, kaip aš... Ne! Neprieštarauk. Žinau, kad nelengva. Bet 
šis tavo kryžius yra Dievo dovana. Sumažina pagundą pasiduo- 
ti puikybės nuodėmei. 

— Puikybės? Nejaugi aš turiu puikybės nuodėmę? — suneri- 
mo brolis Morkus. Jis buvo priskyręs sau aibę nuodėmių, ta- 
čiau apie šią nebuvo pagalvojęs. 

— Nekreipk dėmesio, broli Morkau. Tai aš, senis, taip sau 
samprotauju. Va, ką tik galvojau: trečdalį skyrė Ordinui ir tokį 
pat trečdalį rygiečiams... O kodėl mane jaudina tik Ordino treč- 
dalis? Ogi dėl puikybės... Tai didelė ir tiesiog žudanti nuodė- 
mė, sūnau. 

— Taip, Jūsų Ekscelencija,- klusniai nulenkė galvą brolis 
Morkus, nors ir nesuprato, ką mąsto senasis vyskupas. 

— Didelė pagunda... - lėtai tęsė vyskupas Albertas. - Ir Or- 
dino broliai prieš ją neatsilaiko. O rygiečiai?... Miesto žmonės 
patys turi tiek bėdų, kad puikybei puoselėti pritrūksta laiko. 


7 

Meistras Kercė pabandė atbula ranka nusišluostyti varvantį 

nuo kaktos prakaitą ir pusbalsiu nusikeikė. Kaip nusišluostysi, 
jei ne tik veidas, bet ir marškinių rankovės šlapios nuo glitaus, 
riebalais persunkto prakaito? Ir ne tik rūbai: abu žvakių lyginimo 
stalai, suolas prie sienos, dvi aplūžusios kėdės, grindys — visa jo 
dirbtuvė buvo gliti nuo lajaus ir sustingusio vaško bei taukų mi- 
šinio. Nei atsisėsti, nei prie ko prisišlieti, viskas tiesiog aptekę 
kaitintais riebalais ir prisvilusiu vašku. Tokio kruvino darbo Kercė 
nuo jaunystės dienų neprisiminė. Per dvi savaites reikėjo išlieti 
tiek žvakių, kiek nepagamindavo ir per du mėnesius. Ir reikėjo 
tai padaryti beveik vienam. Kai viską metęs išėjo tik prieš pus- 
metį įsidarbinęs Frydrichas, jam liko tik tas atgrubnagis Hansas, 
amžinasis jo gizelis. Ir tai liko tik todėl, kad buvo praradęs viltį 
išlaikytį meistrystės egzaminą. Visi geresntieji padėjėjai, vos spė- 
ję pramokti amato, tuoj ir išrūkdavo. Štai Kuncė, kuris žvakes 
liejo tarsi žaisdamas, prieš metus išlaikė egzaminą ir tuoj pat iš- 
sinešdino. Tiesa, Kercės žmona bandė paveikti meistrų tarybą, 
kad Kuncės prie egzamino nepnileistų, bet tik dar kartą prieš vi- 
sus gėdos pridarė. Kercei vėl teko atsiprašinėti už liežuvio ne- 
valdančią žmoną. Bet ar ją perkalbėsi? 

Meistras priėjo-prie durų ir pažvelgė į kiemą: ar nepamatys 
kur savo storosios žmonos. Tačiau nei jos, nei dukterų niekur 
nesimatė. 

— Žinai, pabėgėk pas Švarcą, Hansai, — burbtelėjo Kercė, 
atkišdamas gizeliui kelis skatikus. —- Gerklė perdžiūvus, be šla- 
kelio alaus to paskutinio katilo neįveiksim. 

Hansas, kurstęs didijį katilą, kuriame spragsėjo lajaus liku- 
čiai, pašoko ir godžiai griebė pinigus. 

— Tuojau pat. Bet... O ką, jei šeimininkė?.. — bailiai žvilgte- 
lėjo į kiemo pusę. 

— Kas čia šeimininkas, po velnių?.. — užsiplieskė Kercė. — 
Tai aš dirbu kaip juodas jautis! Ne ji su savo tinginėm dukrom. 

— Tas tai taip... Bet vis dėlto... 

— Vis dėlto... Vis dėlto... — Meistras Kercė numojo ranka, 

nes nebeturėjo jėgų net supykti. —- Pasakysi, kad pagaliau bai- 
giame ir reikia aplaistyti... 

Hansas kreivai šyptelėjo savo retadante burna. Dantis jam 
ištvatino per muštynes gretimų dirbtuvių gizeliai. Jis atsargiai 
apsižvalgė ir išslinko pro duris. Hansas nebuvo labai įžvalgus, 
tačiau suvokė, po kieno padu jie visi sėdi. 

Pasilenkęs prie ugniakuro Kercė žarstekliu nubloškė dides- 
nes pliauskas į šalį, kad ugnis priblėstų ir nespragsėtų lydomas 
lajus. Po to sunkiai sudribo ant slidaus suolo ir pastūmęs į šoną 
stingstančių žvakių lovelius atsirėmė į didįjį darbastalį. Supran- 
tama, savęs neapgausi. Tikroji namų galva išties buvo gerklinga, 
įspūdingo stoto moteriškė, kurią jis neapsižiūrėjęs kadaise pač- 
mė į žmonas. O gal tai ji pati jį pasiėmė į vyrus? Ir kaip jis galėjo 
leistis apvyniojamas apie pirštą? Kercienė buvo veikli 1r atkakli 
kaip reta. Turėjo, reikia pripažinti, ir apsukrumo. Bent jau už 
Kercę tai tikrai daugiau. Štai kad ir prakeiktas, jau dvi savaites 
trunkantis triūsas šitame pragare... Vargas tai vargas, tačiau, jei 
pasiseks, tai Dorotėjai kraitį bus sukrapštęs. 

Kercė mintyse lėtai perskaičiavo, ką spėjo pagaminti. Dvi 
dėžės altorinių žvakių. Jos gryno vaško. Na, į tas žvakes, kur 
apačioje dėžės, tiesą sakant, primaišyta ir lajaus. Bet geros koky- 
bės lajaus! Tokio, kuris beveik lajum nedvokia. Dar penkios dė- 
žės žvakių šoniniams altoriams. Tos tik dengtos vašku. Pagaliau 
aštuonios pintinės votyvinių žvakučių... Būtent jos Daugavgry- 
vos vienuolynui atneš daugiausia pajamų. Tiek pajamų, kad vie- 
nuoliai įstengs užsimokėti ir už tas brangiąsias, dailiai nutekin- 
tas didžiojo altoriaus žvakes. Jei Kercei pasiseks jas parduoti, 
žinoma... Na, bet šį kartą, atrodo, nebus prašauta pro šalį. 

Nieko nepadarysi, tai žmona jam atnešė žinią iš uosto, jog 
laivas su Daugavgryvos vienuolyno žvakėmis nuskendo kaž- 
kur už Gotlando. Ir kad vienuoliai susikrimtę... Suprantama, 
yra ko jaudintis. Daugavgryvos vienuolyne baigiama statyti jo 
patrono švento Benedikto koplyčia, ir pats popiežius Honorijus 

Trečiasis jau paskyrė atlaidus. Vadinasi, bus iškilmės, bus mi- 
nios maldininkų, taigi, žmonės pirks votyvines žvakutes ir visi 
altoriai turės mirgėti nuo žvakių. Jei būtų apie tai pamąstęs, ir 
pats Kercė būtų susipratęs. Jokia paslaptis, kad kartūziečiai stato 
koplyčią ir kad ten, Daugavgryvoje, ir šiaip daug statoma. Net 
ir Ordinas nosį įkišęs. Kėrcė, žinoma, būtų susipratęs, tačiau 
menka 1š viso jo proto nauda. Kiekvienas vaikas juk žino, kad 
kartūziečiai palaiko glaudžius santykius su savo vienuolynais 
Meklenburgo krašte ir visus reikmenis, taigi ir žvakes, gabena- 
si iš ten. Tačiau štai žmona iškapstė žinią, jog laivas su žvakė- 
mis nuskendo!.. Kitam laivui atplaukti šiais metais laiko nebe- 
lieka. O koplyčią ruošiasi šventinti už mėnesio! 

Sužinojusi apie tai iš kapitono Žmonos (naujienos apie pa- 
skendusius laivus buvo laikomos paslaptyje), jį nedelsdama 
parskuodė namo ir užvirė tikrą pragaro košę!.. Kiek žvakių rei- 
kės, ji jau buvo pakeliui suskaičiavusi, ir kai viską išdėstė, Ker- 
cei tiesiog užėmė žadą. Bandė išsisukinėti, aiškindamas, kad 
tokiam kiekiui neužteksią nei vaško, nei lajaus, nei pagaliau 
virvelių dagtims, bet nieko nepešė. “Gausiu ir vieno, ir kito, 
kad tr iš po žemių iškasiu, — išpylė žmona. — Pagaliau, pagaliau 
radau būdą Dorotėjai bent šiokį tokį kraitį sukrauti. Atmink, 
kad dukrų turi dar dvi be šitos, nekalbant apie tą netikėlę, kur 
vienuolyne. O ir Elzei jau krūtinė palaidinę drasko. Apie Doro- 
tėją ir kalbos negali būti. Jei jos tučtuojau neištekinsim, ar man 
tau aiškinti, kas gali atsitikti?" 

Kercę šis klausimas tiesiog pribaigė. Niekur nedingsi, Do- 
rotėjai jau prieš pusmetį sukako septyniolika 1r ji atrodė kaip 
prisirpusi uoga. Nors Kercė ne kartą svarstė, kodėl paikoje jau- 
nystėje vedė moterį, kuri šiandien taip sunkina jo gyvenimą, 
tačiau dabar iš karto suprato priežastį. Išskyrus pirmąją, jo nu- 
mylėtą dukrą Beatą, kuri jau prieš kelis metus pabėgo į vienuo- 
lyną, trys likusios atsigimė į motiną. Tas pats ūmus būdas, tas 
pats godumas, tie patys ryškiai išskaptuoti veido bruožai... Da- 

bar, žvelgdamas į dukrą, jis tarsi regėte regėjo savo žmoną prieš 
dvidešimtį metų. Ta pati aukšta, palaidinės siūlių suveržta krū- 
tinė, tos pačios gundančios apvalainos šlaunys, ir lūpos tos pa- 
čios... Viso to apakintas kadaise nekreipė dėmesio, ką tos put- 
lios lūpos šnabždėdavo. Užmigti neleisdavo... 

Tokios tokelės. Dabar jis nekentė tų jaunų ir pusamžių vyrų, 
kurie alkanais žvilgsniais sekdavo Dorotėją, kai ši su namiškiais 
eidavo į bažnyčią. Kad tie jausmai netaptų jo šeimos gėda ir pa- 
žeminimu, reikėjo skubiai ją išleisti už vyro. Suprantama, už 
gero... Norinčiųjų netrūko — tą liudijo ir godūs žvilgsniai, vis 
užkliūvantys už jos apvalumų. Taigi, kaip nepailsdama kartojo 
žmona, jam tereikėjo tik parūpinti kraitį. “Sakysi, aš neturėjau? 
O gal pamiršai, už kieno pinigus pirktas šis namas?" 

Kur jau ten! Nebuvo tos dienos, kad neprimintų... Tačiau 
kas tiesa, tai tiesa. Kraičio dukrai reikėjo. Reikėjo verkiant, rei- 
kėjo kruvinai, bet kol kas sunkiai sekėsi sukrapštyti reikiamą 
sumą, o ir pasiskolinti nebuvo 1š ko. 

Ir štai suskaičiavus, kiek būtų galima gauti už visą triūsą, 
išėjo apvali sumelė. Kai į visą reikalą pažvelgi iš šios pusės, tai 
ir išlietas prakaitas, ir įskaudę sąnariai ne taip jau svarbu. Štai 
truktels Hanso atnešto alaus, išėjęs nusispjaus į kiemo kertę ir 
grįžęs kibs į paskutinį katilą. 

O rytoj jau bus galima ir arklį nusisamdyti, kad visas tas 
dėžes su žvakėmis nuvežtų į uostą. Į pirmąjį laivą, kuris plauks 
į Daugavgryvą. 

aikystės prisiminimai lydėjo Zervį kiekviena- 
me žingsnyje. 

Tada, dar mažas būdamas, į alkavietę visada ei- 
davo pėsčias, tad ir dabar atsisakė sėsti į balną. Išties skubėti 
nebuvo ko, tad vesdamiesi žirgus už pavadžių Uvis su Zerviu 
pamažu žingsniavo rytuose dunksinčios girios link. Priekyje, 
taip pat neskubėdama, bet vis tiek užbėgdama jiems už akių, 
pakelės krūmus šniukštinėjo Vilkė. | 

Žygiavo pasižvalgydami, kartais stabtelėdami, kai kur brau- 
damiesi per taką užgožusius krūmus. Šiaip ne itin šnekus Zer- 
vis dabar vos spėjo dorotis su žodžių griūtimi. Pagaliau po ilgų 
svetur praleistų mėtų jis vėl grįžo į kraštą, kuriame buvo ne 
svečias, ne prašalaitis, O čia gimęs ir augęs žmogus. Tad skubė- 
jo pasakoti bičiuliui viską, ką tik pajėgė pasemti iš atminties 
aruodo, tarsi žodžiais išsakyti atsiminimai bent trumpam pa- 
jėgtų prikelti mirusį Maigonės kaimą. Vienas atsiminimas vijo 
kitą, o tą vos įpusėjus užgnūdavo trečias. 

Tiek daug čia pergyventa... 

Ten, tame rytiniame šlaite, anksčiau plytėjo ganomos pie- 
vos, kuriose buvo gausu sirpstančių žemuogių. Jis rinkdavo jas 
su kitais kaimo vaikais ir didžiausias verdavo ant smilgų, kad 
parneštų motinai. Kartą bežemuogiaujant su seserimi juodu per- 
gąsdino iš miško išpėdinęs lokys. Parkūrė jis tada namo taip 
greitai, kad net nepastebėjo, jog bebėgdamas persidūrė pėdą. 
Mama pamatė asloje paliktas kraujo žymes ir sutvarstė jam ko- 

ją, O jis vis aiškino, kad per skubumą pametė jau ant smilgos 
suvertas žemuoges. Tėvas su keliais vyrais tuojau puolė gelbėti 
dukros, tačiau lokio jau nerado, nors šuva ir užuodė pėdas. 

Zervis atsiduso stebėdamasis užplūdusių atsiminimų gausa. 
Šį kraštą jis pažinojo kaip savo penkis pirštus. Čia buvo išvaikš- 
čiotas kiekvienas žemės lopinėlis, išlandžiotas kiekvienas miš- 
kelis, išbraidžiotas kiekvienas upokšnis. 

— Ką dabar pamenu, viskas iš laikų prieš teutonų puolimą. 
Kai po kelerių metų grįžome su motina, nors ir buvau vyresnis, 
bet iš tų laikų tiek nebeatmenu. O prieš puolimą... Viskas kaip 
vakar. Žinai, ką aš vienai merginai pažadėjau tada?.. 

Zervis per petį žvilgtelėjo į bičiulį. Juodu apie viską kalbė- 
davosi nesivaržydami, tačiau apie merginas taukšti nemėgo. Ir 
šįkart Uvis tarsi neišgirdo, net nešyptelėjo. 

— Ją tai ypač gerai atsimenu... — tęsė bičiulio tylėjimo pa- 
drąsintas Zervis. - Nors, tiesą sakant, net ir vardo jos nežinau. 
Mačiau ją tik du kartus. Abu kartus atjojo ant tokios smagios 
obuolmušės. Ji lydėjo savo tėvą, kungą iš Austės. Sėdi sau ant 
tos kumelės, balnas sidabru kaustytas, pati su tokia riesta nosi- 
ke, ir spokso į mus, kaimiečius, iš aukšto. Taigi nosikė riesta, 
strazdanota, tačiau aukštai iškelta. Bet man patiko. Pamenu, 
taip ir pagalvojau: tik palauk, kai užaugsiu, tai atjosiu ir tave 
pasigrobsiu. Ji turėjo būti daugmaž mano metų. 

— Kungo iš Austės? — Uvis žinojo, jog Žiemgaliai taip vadi- 
na savo rikius. — Ar Maigonė jo valdose? 

— Taip. Nors mano tėvas buvo laisvas žemininkas. Ir 
dauguma kitų Maigonėje... Bet netoliese buvo ir pavaldžios 
kungui žemės. Motina geriau žino. Prisimenu tik, kad kun- 
gas buvo aukštas ir prakaulus senis. Bet jo dukrą įsidėmė- 
jau gerai. Tą jos riestą nosikę ir žalsvas akis... Tada prisie- 
kiau sau, kad ji bus mano. Taip jai ir pasakiau: “Pamatysi, 
atjosiu ir pasiimsiu tave“. O ji juokėsi 1r visai nepyko... 

Zervis nutilo. Vaikinų Žingsniai taip sulėtėjo, jog pradėjo 

nekantrauti vedami žirgai. Uvis prie pat ausies pajuto šiltą Tra- 
banto šnirpštimą. Pakėlęs ranką patapšnojo jam kaktą ir nura- 
mino. 

— Suspėsim... — burbtelėjo jis. — O lėkti galėsi rytoj. Kelias 
į Ventę tolimas. 


L? 

Jie nubalnojo žirgus ir pririšo beržyne prieš alkavietę. Pri- 
rišo ilgu saitu, kad žirgai galėtų paskabyti vešlios retmiškio žo- 
lės. Už beržyno ir krūmais apaugusios pievos į nuožulnią kalvą 
kopė ąžuolynas. Kalvos viršuje ošė patys drūčiausi ąžuolai. 

Kai jie pradėjo lėtai kopti alkavietės link, Zervis nutilo. At- 
siminimai neišblėso, tačiau alkavietėje kalbėti nederėjo. Atrodė, 
jog šios vietos svarbą pajuto net Vilkė. Spėjusi iššniukštinėti vi- 
są apylinkę, dabar ji tipeno šalia Uvio ir nesiveržė į priekį. 

— Pažįsti šią vietą? — tyliai paklausė Uvis, patapšnojęs jos 
kaklą. — Anksčiau esame čia buvę ne kartą...O ten, toliau į ry- 
tus, prasideda mūsų pelkės... 

Vilkė suurzgė, tarytum suprasdama kas sakoma, ir nuskuo- 
dė per sausą alko žemę lyg nebylus šešėlis. Beržynas liko už 
nugaros, prasidėjo lazdynai, o netrukus jie pasinėrė į ąžuolų 
vėsą. Pirmieji ąžuolai buvo ne itin dideli, gal tik šimtamečiai. 
Tai buvo tarsi vartai į šventąjį alką. Viršuje, pagarbiu nuotolių 
vienas nuo kito, stovėjo milžiniški, drūtakamieniai, kelių vyrų 
apglėbiami medžiai. Čia liko vietos ir dangui. Už storųjų ka- 
mienų bolavo alkavietės ribą ženklinantys akmenys. Rytiniame 
jos pakraštyje, po ąžuolu su viena nulaužta šaka, turėjo būti ir 
apverstas aukuro akmuo. 

Jie sustojo ir pagarbiai apsižvalgė. Vilkė sustingo ir uodė 
laukymės kvapus. 

Alkavietė atrodė beveik nepasikeitusi. Ąžuolas — šventas 
medis ir jo laiko tėkmė skaičiuojama kitaip. Jis auga itin lėtai, 

bet kai jau kartą išskečia savo šakas, užsiimdamas vietą žemė- 
je, tai neapleidžia jos šimtmečius. Ir kas metų metais šmirinėja 
po jo šakomis —- žmonės ar skruzdės - ąžuolui nesvarbu. Vieni 
gimsta, kiti miršta, o jis per tą laiką paauga dar per sprindį. 

Ketveri metai jam lyg keturios dienos. 

Kaip ir tą lietingą bei šaltą netolimos praeities pavasarį, kai 
Uvis čia įžengė pirmąjį kartą, aplink tvyrojo netrikdoma ramy- 
bė. Tačiau Vilkė sukarpė ausimis ir sukluso. Uvis taip pat paju- 
to lengvą pavojaus dvelksmą. Taip atsitikdavo iš miško prie- 
dangos įžengus į atvirą vietą. 

— Ts... - pusbalsiu tarė jis Zerviui. — Vilkė kažką užuodė. 

Zervis sustojo ir trūktelėjo pečiais. 

— Gal stirną kokią... — taip pat tyliai atsakė jis. — Pakeliui 
jokių pėdų nematėm. 

— Bet ji kažką užuodžia. O pėdų žymes tai aš pastebėjau. 

— Kur? 

Zervis dėl viso pikto atsitraukė už pirmojo drūtojo alko 
ąžuolo ir dirstelėjo į Vilkę. Nors nepažino jos taip gerai kaip 
Uvis, tačiau suvokė, jog ją išties kažkas neramina. 

— Tai ką ji užuodžia? — paklausė. 

— Matyt, kvapas nestiprus... Ir ne medžiojamo žvėries. Žmo- 
gaus kvapas. Ten, negi nematai? Ten eita... 

Uvis rodė į tolimąjį alko laukymės kampą, tačiau Zervis 
teregėjo tik vėjo bei lietaus išguldytą, vasaros subrandintą pa- 
geltusią miško žolę. 

— Bet eita, atrodo, ne šiandien, - tęsė Uvis. - Ką gi, einam 
1 mes. Tik atsargiai. 

Jis pamojo Vilkei ir ta oriai, neskubėdama žengė prieš juos. 
Snukį lėtai kraipė tai į dešinę, tai ir kairę, 0 jos juodos šnervės 
vos pastebimai virpėjo. Kažkas tvyrojo ore, tačiau kvapo atpa- 
žinti ji negalėjo, negebėjo kol kas nustatyti ir jo krypties. 

— Jei kas ir buvo, tai jau senokai... - pusbalsiu samprotavo 
Zervis. 

Alko laukymėje Uvis ranka parodė į vėjo išvartytus žolės 
kuokštus. Atidžiai įsižiūrėjęs ir Zervis pastebėjo, jog žolė kai 
kur prilenkta, o stagarai nulaužti. Jis atpažino žmogaus pėdas. 

Atsargiai prisiartinę prie apversto aukuro akmens, juodu 
pamatė, kad kažkas čia ne per seniausiai buvo užkūręs ugnį. 

— Panašu, kad prieš dvi dienas... — patyrinėjęs pelenus nu- 
sprendė Uvis. — Nežinia, kada čia lijo... 

Plėnys jau buvo vėjo išpustytos, tačiau suanglėjusios pra- 
kurui naudotos šakelės dar nebuvo subyrėjusios. Vadinasi, ug- 
nis čia degė prieš paskutinį lietų, o bent pastarąsias dvi dienas 
jo tikrai nebuvo. 

-Nežinomasis ugnį kūrė toje pačioje vietoje, kurioje prieš 
ketvertus metus kurdavo jie patys. Pačiame aukuro akmens ga- 
le, kad ugnelei įsidegus liepsnos liežuviai gebėtų pasiekti au- 
kojimo įdubą ir kad dūmai prieš kildami į viršų perbrauktų au- 
kuro šventąją dalį. 

— Alkas neapleistas... Čia dar būna žmonių, - pagarbiai su- 
šnibždėjo Zervis. 

— Ne tik būna. Yra... - dar tyliau atsakė Uvis. 

— Yra? Kur? 

— Nežinau... Bet Vilkė suras. 

Zervis pažvelgė į Vilkę. Išties jos laikysena buvo pasikei- 
tusi. Dabar ji, uosdama kvapus, nebesukinėjo galvos puslankiu 
iš kairės į dešinę, o sustingo atsisukusi į aikštės rytinę pusę. 
Tupėjo susigūžusi ir nuleidusi snukį. Toje pusėje augo dar keli 
ąžuolai, vienas jų gal tik kokių penkių vyrų apglėbiamas, pla- 
čiai išskėtęs šakų vainiką. Už jo nuo kalvos leidosi uosių girai- 
tė, o dar toliau prasidėjo tamsus ir tankus eglynas. Kelios jau- 
nos eglaitės jau spėjo įsibrauti į alko ribas. 

Uvis atsargiai apsidairė, priėjo prie Vilkės ir pritūpė. 

— Surask, — sušnibždėjo į ausį. - Bet nepulk... Nepulk, ge- 
rai? Tik parodyk... 

Jis paglostė Vilkei galvą ir atsistojo. Vilkė neskubėdama 

pabėgėjo porą žingsnių į priekį, po to pasisuko kairėn ir keliais 
begarsiais šuoliais liuoktelėjo į eglyno pakraštį. Apsigręžė, pa- 
bėgėjo iki uosyno ir sustojo. Ten augo tokia vešli žolė, jog iš 
čia matėsi tik kyšanti Vilkės nugara ir dvi stačios juodos ausys. 

— Ką ji mato? — paklausė Zervis . 

— Ji žiūri į ąžuolą... - tarstelėjo Uvis. 

Į kurį būtent ąžuolą, nereikėjo nė klausti. Išskyrus medį, po 
kuriuo Zervio protėviai kadaise pastatė aukurą, šis ąžuolas, ko 
gero, buvo galingiausias. Bent jo kamienas tai tikrai drūčiau- 
sias. 

Uvis lengvai krestelėjo galvą, 1r Zervis suprato, ką jam rei- 
kės daryti. Teks sukti lanku į dešinę, o jo draugas aplenks ąžuo- 
lą iš kairės. Kalavijus, kaip ir dera žengiant į alką, jie buvo 
palikę prie žirgų balnų. Tačiau durklus turėjo, ir dabar abu pasi- 
tikrino, ar jie lengvai išsitraukia iš makščių. 


“ 


Tai buvo augalotas siaubingai sulysęs senis. Jis gulėjo ant pa- 
parčių ir eglišakių guolio prie pat galingojo ąžuolo kamieno, lygia- 
me žemės plotelyje, kurį aprėmino išsikišusios samanotos ąžuolo 
šaknys. Gulėjo iki juosmens apsiklojęs plačiu, gerokai apdulkėju- 
siu, bet dailiai žalsva eglute išaustu vilnoniu apsiaustu. Stirnos odos 
naginės ir platus, žalvariu apkaustytas diržas, kuriuo buvo susijuo- 
sęs, ženklino, kad jis ne šiaip sau kaimietis. Gulėjo jis ant šono, 
pritraukęs kelius prie krūtinės ir nukreipęs kaulėtą siaurą nosį į 
neregėtai storą, beveik per pusę sieksnio virš žemės iškilusią ąžuo- 
lo šaknį. Kyšanti iš plačios lininių marškinių rankovės dešinioji 
alkūnė buvo vien tik oda aptraukti kaulai. Reti, pilkai žili plaukai 
driekėsi iki pat pečių. Delnų ir veido oda atrodė lyg pabarstyta 
balkšvais pelenais. Akys buvo užmerktos. 

Uvis sustojo per kokius keturis žingsnius nuo gulinčio se- 
nio, Zervis — dar atokiau. Abu susižvalgė. Pirmąją mintį, kad 

juodu aptiko numirėlį, paneigė menkas senio rankos virptelėji- 
mas. Abu patylėjo laukdami, kad gulintysis juos pajustų, po to 
Zervis, bandydamas atkreipti dėmesį, garsiai atsikrenkštė. Ta- 
čiau senis net nekrustelėjo. Zervis žengė arčiau, nutaręs paju- 
dinti jį už peties, bet tada karšinčius lėtai pasuko galvą į jų pusę 
ir pamažu, tarsi tai reikalavo didelių pastangų, atsimerkė. 

Giliai įdubusios akys nemirksėdamos apžvelgė pirma vie- 
ną, O po to kitą prieš jį stovintį vyrą. Pelenų spalvos veide ne- 
krustelėjo nė vienas raumenėlis. Atrodė, kad tai truko tiesiog 
amžinybę. Pagaliau senis, matyt, nusprendė, jog pamatė pakan- 
kamai, nes jo akys vėl lėtai užsimerkė. 

Uvis bejėgiškai skėstelėjo rankom — tai reiškė, kad jis šiame 
krašte beveik svetimas, todėl Zervis turi žengti pirmąjį žingsnį. 

— Sveikiname jus, garbusis... — sutriko Zervis, nežinoda- 
mas kaip kreiptis. Kalbėjo jis žiemgališkai. - Sveikiname, gar- 
busis senoli... Gal galime jums kuo nors padėti? 

Tačiau senis gulėjo nejudėdamas, tarsi numiręs. Gal jis iš 
viso nieko nesuvokė? Nors žvilgsnis, kuriuo jis juodu tyrinėjo 
prieš užsimerkdamas, atrodė visiškai sąmoningas. 

— Sveikas, senoli! —- beveik riktelėjo Zervis, žengdamas ar- 
tyn. — Mes norime jums padėti. Kuo jūs vardu? 

Senio akių vokai staiga krustelėjo. Jis atsimerkė ir pažvel- 
gė tiesiai į Zervį. Uviui pasirodė, jog jis pyktelėjo. 

— Netrukdykit man, — taip pat žiemgališkai tvirtu balsu tarė 
senis. — Matau, kad jūs ne teutonai... 

— Mes iš toliau. Ir mes ne vokiečių tarnai... — padėjo drau- 
gui Uvis. Žiemgališkai jis mokėjo gana gerai, tačiau senis tuo- 
jau pat jį perprato. Jo akys truputėlį apsiblausė. Jis lėtai pakėlė 
galvą, parėmė ją kaire ranka ir įdėmiai nužvelgė Uvio veidą. 

— Otu ne žiemgalis, — pasakė jis. - Ne žiemgalis... Iš Kuršo? 

— Ne. Iš Žemaitijos. 

Šie žodžiai, atrodo, pralaužė abejingumo kiautą. Senis kils- 
telėjo galvą ir nerangiai atsisėdo. 

— Žemaičių kariuomenė čia? — paklausė jis, if įdubusios 
akys sužėrėjo tarsi vėjo įpūstos žarijos. — Erdivilo ar Vykinto? 

— Ne... — Uvis papurtė galvą. — Nėra karių. Tik mudu du. 

— Jūs - žvalgai? Taip? Žemaičių kariaunos? 

— Ne. Mes tik pakeleiviai. 

— Dabar gi taikos netas, senoli... - pridūrė Zervis. 

Senis išsižiojo, tarsi norėdamas ryžtingai paprieštarauti, ta- 
čiau, atrodo, nusprendė, kad neverta aušinti burnos. Jis giliai 
atsiduso. Apatiniame žandikaulyje subolavo trys dantys. 

— Teutonų taikos... - pagaliau tarė jis. Balsas skambėjo dus- 
liai, o akyse įsižiebęs gyvumas išblėso. Jis vėl nuleido galvą 
ant alkūnės ir prisimerkė. — Ši taika atsiduoda dvėsena. Nekal- 
bėkit man apie ją. Ir netrukdykit... Eikit sau. 

Zervio skruostus užliejo raudonis. Jam pasirodė, jog pa- 
niekos kupini žodžiai taikomi jam. 

— Tai ne mes sudarėme taiką, senoli. Tai žiemgalių kilmin- 
gųjų darbas. Ir jei būtų mano valia, tikrai taip nebūtų. 

Jo balsas virptelėjo iš pykčio, ir senis tai pastebėjo. 

— Ir jei būtų Trūklio valia, taip nebūtų... — pavargusiu balsu 
pridūrė jis. — Jei tik galėtų, Trūklis jiems gerklę dantimis per- 
krimstų. Bet jau per vėlu, jis jau užsakė savo šermenų giesmę. 
O Praurikis? Jis susitaikė ir nulenkė galvą. Tačiau jis irgi mano 
sūnus... — Senis atsiduso, nes ilga kalba jį aiškiai nuvargino. 

— Sūnus? Jūsų sūnus? — sumurmėjo Zervis. 

— Abu... O ant trečiojo kapo seniai jau sudygo žolė. Bet aš 
nebeturiu jėgų ilgiau laukti... Kai Gundegą pagrobė, praradau 
norą gyventi. 

— Gundegą? — suraukė kaktą Zervis, tarsi stengdamasis kąž- 
ką prisiminti. 

— Pražuvo mano Gundega ir viskas jau nulemta. — Senio 
balsas švokštė tarsi 1š po žemių. — Dvėsenos taika valdo šį kraštą. 
Ir bergždžiai Trūklis lies kraują. Nebetrukdykit, palikit mane ir 
eikite sau. 

Senis patraukė alkūnę, ir netekusi atramos galva nusviro. 
Dabar jis vėl gulėjo išsitiesęs visu ūgiu. Kurį laiką jis dar stebė- 
JO juodu viena primerkta akimi, tačiau ir ji pamažėle merkėsi. 
Atrodė, jog netrukus žilagalvis užsimerks amžiams. 

— Jei 1š tikrųjų liepiate... — suglumęs sumurmėjo Zervis. Jis 
nuo vaikystės buvo įpratęs gerbti žilą plauką, tad palikti bejėgį 
senelį jam buvo sunku. — Gal jums ko nors reikia? Ko jūs čia lau- 
kiate? 

Žydra liepsnele blykstelėjo primerktosios akies siaurutis 
plyšys. 

— Mirties laukiu, — dusliai, tačiau visiškai aiškiai tarė seno- 
lis. — Atėjau čia pasitikti mirties. 

Lengvas vėjo gūsis palietė alkavietę, ir ąžuolo lapai sušnarė- 
jo, tarsi patvirtindami senio žodžius. Kažkodėl 1štartieji žodžiai 
vaikinų nenustebino, nes mirtį juodu jauste jautė visai šalia, 
abiems atrodė, kad akies krašteliu juodu užgriebė giltinės ap- 
siausto klostę. 

— Bet kodėl? — tramdydamas jaudulį sušnibždėjo Zervis. 
Jis giliai atsikvėpė ir susitvardė. — Atsiprašau, senoli... Čia al- 
kavietė, ir mes atėjome užkurti ugnies... 

— Kurkit... — iš krūtinės gilumos sušvogždė senis. — Aš šer- 
menų auką jau paaukojau... Už mane nebereikia... Eikit... 

— Jei taip liepiat. Bet... Bet už ką mums aukoti? 

— Už Gundegą... - sušnibždėjo senis. — Ji jauna... Aš? Man 
senai metas. Aš jau girdėjau šermenų giesmę. Palikite mane... 
Aš jums įsakau. Palikit mane. 

Senis vėl užsimerkė ir pasuko galvą taip, kad išsikišusi ąžuo- 
lo šaknis užstotų jo veidą. Uvis ir Zervis pasijuto šioje apleisto- 
je alkavietėje vieni. Prieš juos gulėjo seno žmogaus kūnas, ta- 
čiau jo siela jau buvo kažkur pasitraukusi. 

DAUGAVGRYVA 


idysis magistras Folkvinas neslėpė susierzi- 
nimo. Daugavgryvos vienuolyno sutvirtinimų 

statyba vyko toli gražu ne taip sparčiai, kaip vy- 
lėsi. O lėšų ir žmonių čia buvo mesta tiek, kiek tik Ordinas šiuo 
metu įstengė. Tačiau štai: net didžiojo rytinio bokšto statyba 
dar nebaigta, o ką jau bekalbėti apie vėliau pradėtą vakarinį. Tą 
jis gana rūsčiai ir pasakė jį atlydėjusiam broliui Landui, tačiau 
pykčio proveržį netrukus kiek sušvelnino maloni Žinia. Sargy- 
binis pranešė, jog prie vienuolyno artėja Rygos katedros klebo- 
nas monsinjoras Lipkė su palyda. Folkvinas nurijo pyktį ir net 
sugebėjo nusišypsoti žinią atnešusiam kariui. Monsinjoro Lip- 
kės atvykimas buvo tuo malonesnis, kad pastaruoju metu bū- 
davo atvirkščiai — tai jam tekdavo kreiptis į Lipkę, kai būtinai 
reikėdavo ką nors paveikti vyskupo dvare arba pabandyti susi- 
gaudyti painiuose jo dvariškių santykiuose. Pas patį vyskupą 
Albertą audiencijos prašyti magistras paprastai vengė. Kadaise 
buvę jei ne itin šilti, tai bent dalykiški santykiai tarp Ordino ir 
kapitulos visai pašlijo. Suprantama, jų interesai neišvengiamai 
turėjo susikirsti, nes abu - ir Ordinas ir kapitula — siekė išplėsti 
savo galią šiame iš pagonių atkovotame krašte. Tačiau varžytis 
buvo galima garbingai, nesistengiant pažeminti priešininko, o 
pažeminimą Folkvinui teko patirti ne kartą. Garbė Dievui ir Jo 
Šventenybei popiežiui Honorijui, kad jo atsiųstas legatas ne- 

mažai pagelbėjo ir padidino Ordino nepriklausomybę. Dabar 
reikėjo stengtis tą suteiktą progą deramai išnaudoti, nes Dievas 
padeda tik tiems, kurie patys negaili pastangų savo padėčiai 
pagerinti. 

— Atvyko greičiau negu maniau, - tarė Folkvinas broliui 
Landui, kurį ką tik buvo išbaręs dėl lėtai vykdomų statybų. — 
Matyt, vyskupo popieriai prastesni negu manėme... 

— Lipkė bando tiesti tiltus... — sumurmėjo brolis Landas, 
kuris kapitulos reikaluose irgi neblogai nusimanė. — Atkeliauja 
net į Daugavgryvą. Dabar bandys jus apžavėti savo mandagiu 
elgesiu. 

— Na, Lipkei mandagumas įgimtas. Bent tiek... — Didysis 
magistras suraukė aukštą kaktą ir susimąstė. — Kai išeisim ap- 
žiūrėti sienų, surinkit visą sargybą į šią pusę... Blogai tik, kad 
bokštas tik vienas, ir tas dar nebaigtas. 

Brolis Landas taip pat suprato, kad reikia tam Lipkei paro- 
dyti Ordino jėgą. Tiesa, jo manymu, pakako ir didžiojo pietry- 
čių bokšto, kurio sienos į dangų jau buvo iškilusios per dvide- 
šimt sieksnių. Atrodė jis tikrai įspūdingai. Nepalyginsi su to- 
mis menkutėmis užtvaromis, kurios vienuolyną gynė anksčiau. 

— Lipkei tikrai to pakaks, broli magistre. Jis žmogus ne kvai- 
las. Supras, kur link krypsta jėgos svarstyklės. Matysit, lanks- 
tysis trilinkas. 

— Tą tai jis moka, — sutiko Folkvinas. — Ypač dabar, kai 
Albertas, galima sakyti, merdi, o monsinjoras sapnuoja vysku- 
po mitrą. 


Monsinjoro Lipkės apvalainas, dar ne taip senai beveik jau- 
natviškas, tačiau dabar amžiaus ir rūpesčių jau palytėtas veidas 
iš tiesų rodė pagarbą didžiajam magistrui. Folkvinas luktelėjo, 
kol Lipkė nulipęs nuo Žirgo prisiartino, ir tik tada žengė keletą 

žingsnių jo pasitikti. Žiūrint iš šalies abiejų pasisveikinimas at- 
rodė vienodai nuoširdus, tačiau atidi akis būtų įžvelgus, kad 
Lipkė lenkiasi truputėlį žemiau. Monsinjoras Lipkė gerai jautė 
negailestingą laiko tėkmę ir besikeičiantį jėgų santykį, todėl 
vos tik jį pasiekė didžiojo magistro kvietimas, nedvejodamas ir 
nedelsdamas išsiruošė-į Daugavgryvą. Žmonės, neturintys to- 
kios nuojautos, nedažnai tampa katedrų klebonais ir tuo labiau 
— kandidatais į vyskupus. 

Rąstais ir akmenimis užgriozdintame vienuolyno kieme jie 
ilgai neužsibuvo. Tik tiek, kad Lipkė spėtų apžvelgti kylančius 
į dangų mūrus bei tolėliau, prie įgulai skirtų pastatų, besibū- 
riuojančius sargybinius, bet neturėtų laiko įsigilinti į padėtį. 
Vykstantys darbai monsinjorui padarė neabejotinai didelį įspū- 
dį. Jis sustojo kiemo viduryje stebėdamasis statybų apimtimi ir 
net prasižiojo iš nustebimo, pamatęs aukštai iškilusį kampinį 
bokštą. Po to apžvelgė aplink jį susibūrusius žmones. Atrodė, 
jog kažko ieškotų. 

— Būsimasis abatas Gregorijus, deja, išvykęs, — tvirtu šei- 
minko balsu paaiškino magistras. — Kaip matote, jus pasitikti 
tenka man. | 

Atsisėdęs kuklioje vienuolyno abato celėje Folkvinas iš pra- 
džių mįslingai tylėjo, leisdamas šnekėti katedros klebonui. Lip- 
kė, kaip buvo įpratęs, pasiskundė bėdomis, kurių pastaruoju 
metu gerokai padaugėjo. Vyskupo kapitulai silpstant, nemažai 
reikalų užgulė katedros klebono pečius, o lėšų nepadaugėjo. 

— Bet katedros pajamos... — santūriai paprieštaravo Folkvi- 
nas. — Tai ne mūsų Ordino kukli bažnytėlė... 

— Bijau, kad per gerai apie mus galvojate, - papurtė galvą 
Lipkė. - Tai tiesa, ankstesniais metais iš katedros pajamų išlai- 
kydavom Jo Ekscelencijos vyskupo dvarą 1r dar pulką kareivių 
pasiųsti į žygį įstengdavome. Deja, sumažėjo maldininkų ir ka- 
tedroje... 

— Fon Zalcos garsas ir įtaka daug lemia...* — sutiko magist- 

ras. — Dabar Vokietijos diduomenė gali rinktis, kur vykti ka- 
riauti, 0 mes atsidūrėmė posūnio vietoje... 

Monsinjoras pritardamas palingavo galvą. Nuo to meto, kai 
į Prūsiją buvo perkeltas Teutonų ordinas, Vokietijos kilmingie- 
siems, kurie popiežiaus skelbiamų atlaidų sugundyti gviešėsi 
kariauti su pagonimis, atsirado galimybė išvengti varginančio 
plaukimo audringa jūra į Rygą ir jie būriais keliaudavo sausu- 
ma per Mozūriją į Prūsus. Viliojo juos ir kilmingojo i1mperato- 
riaus patikėtinio Teutonų ordino magistro Hermano fon Zalcos 
vardas bei šlovė. Ši nauja aplinkybė kėlė sunkumų ir Rygos 
vyskupijai, ir kalavijuočiams. 

— Be to, ten krikščioniškas užnugaris, — pridūrė monsinjo- 
Tas. 

— Mozūrijos valdovas Kondratas. O aplink mus vien pago- 
nys ir schizmatikai. Padėtis pasikeitė... 

— Pasikeitė ir keisis toliau. Teks pasikliauti savo jėgomis. 
Todėl 1r privalome jas sujungti. Kitaip prapulsime. Aš tikiuo- 
siu, kad Jo Ekscelencijos, maloningojo Alberto sveikata taiso- 
si... Jis mums dabar reikalingas kaip niekad. 

Folkvinas įdėmiai stebėjo monsinjoro veidą. Lipkė nudel- 
bė akis, patrynė savo putlius delnus ir prikando lūpą. Matyt, 
stengėsi parinkti tinkamus žodžius. 

— Deja. Mes nuolankiai meldžiame jam sveikatos, tačiau 
Viešpats geriau žino, ką metas pasišaukti pas save, o ką palikti 
vargti šioje ašarų pakalnėje. Turime būti pasiruošę viskam... 

— Viešpaties valia... — Folkvinas pasistengė, kad jo balsas 
neišduotų pasitenkinimo. Apie blogėjančią vyskupo sveikatą jis 
žinojo ir anksčiau, tačiau Lipkės patvirtinimas reiškė, jog padė- 
tis rimta. Taigi metas pasinaudoti Livonijos vyskupystės nusil- 


*1226-aisiais Mozūrijos valdovas Kondratas pasikvietė garsiojo Her- 
mano fon Zalcos vadovaujamą Kryžiuočių ordiną. Tais metais jie pradėjo 
Prūsijos užkariavimą. 

pimu. — O mums būtina tuo labiau sutelkti jėgas, nes grėsmė vis 
dar auga. Turime žinių, kad bruzda žiemgaliai, nelabai geros ži- 
nios ir iš kuršių Žemės. O apie žemaičius ką ir bekalbėti... 

— Su tais prakeiktais pagonimis taikos nebus... - sutiko Lip- 
kė. 

— Tačiau kuršiai sukalbamesni. 

— Būdavo. Bet jie ne akli. Jie mato mus užgriuvusius sun- 
kumus. Nesakau, kad puls šią savaitę ar kitą, tačiau ruoštis tam 
būtina. | 

— Šit kaip?.. - Apvaliame Monsinjoro veide šmėstelėjo 
rūpestis. Jis ir pats buvo girdėjęs apie kylančią įtampą Žiemga- 
loje, bet vis dar guodė save, jog bent Kurše ramu. — Girdėjau, 
kad.Ordinas paėmė žiemgalių įkaitų... Ir pasakysiu jums tiesą — 
Jo Ekscelencija tuo nebuvo patenkintas. 

— Ak, tai nesusipratimas. — Folkvinas atsiduso, tarsi jį būtų 
įskaudinęs vyskupo Alberto nepritarimas. — Pirma, įkaitų turi- 
me nedaug, antra, jų turėdami galime bent kiek apsidrausti. Vys- 
kupas gerai žino, jog reikia parodyti, kieno pusėje jėga. Kitaip 
su pagonimis negalima. Ankstesniais metais Jo Ekscelencija 
tai puikiai suprasdavo, o dabar, kai padėtis darosi vis grėsmin- 
gesnė, mes negalime laukti sudėję rankas... 

Jis nutilo, leisdamas Lipkei suvokti pačiam, ko laukti ne- 
galima. Jau beveik metai vyskupo Alberto pašlijusi sveikata 
vis labiau trukdė priiminėti būtinus sprendimus. 

Monsinjoras palingavo galvą. Jis priklausė Livonijos kapi- 
tulai ir visad uoliai vykdydavo vyskupo Alberto nurodymus, 
tačiau dabar jėgų santykis keitėsi. Jis apsidairė tarsi baiminda- 
masis, kad jo čia kas nepamatytų. 

— Kaip matau, Ordinas padeda kartūziečiams sutvirtinti vie- 
nuolyną... 

— Kas nors turi tai padaryti, ir ši našta kliuvo mums, - tarė 
Folkvinas. — Deja, vyskupas Gotfrydas išvyko į Saaremą. Jo 
Ekscelencija Albertas jį pasiuntė. Matyt, taip reikėjo... O naš- 

laičiu paliktas Daugavgryvos vienuolynas pagonims tampa tik- 
ra pagunda. 

Monsinjoras nežymiai suraukė antakius. Kartūziečių vie- 
nuolynas Daugavgryvoje priklausė Livonijos vyskupystei, o da- 
bar, kai jo abatą pakėlė į Saaremos salos vyskupus, tas ryšys 
dar sutvirtėjo. Kartūziečiai su karinguoju Kristaus brolių ordi- 
nu mažai turėjo bendro. Per daug jau skyrėsi jų gyvensena ir 
tikslai. Šis staigus ir toks artimas Ordino bei kartūziečių susi- 
broliavimas tegalėjo reikšti tik viena — abato pareigas laikinai 
eiti paskirtam broliui Gregorijui Ordinas darė įtaką arba jį tie- 
siog papirko. 

— Kartūziečius visą laiką saugojo jų skurdas... 

— Ne tik - juos saugojo ir vyskupo kariuomenė. Mes sten- 
giamės padėti vienuoliams, tačiau būtų gerai, kad pagelbėtų ir 
koks kapitulos dalinys... 

Monsinjoro Lipkės veidas dar labiau apsiniaukė. 

— Broli magistre... Kapitula ir taip vargais negalais sugeba 
apginti tik dalį Rygos sienų. Nejaugi nežinote, kiek mes ka- 
riuomenės dabar turime? Vertėtų kreiptis į Rygos magistratą... 
Jie gi daugiau turi kareivių. 

Folkvinas puikiai žinojo, jog pačioje Rygoje tebuvo du ne- 
pilnos sudėties vyskupystės pulkai ir dar du stovėjo kapitulai 
priklausančiose pilyse. Pats Rygos miestas kariuomenės irgi ne 
ką daugiau teturėjo. 

— Su Rygos burmistru patys gerai žinote, kaip yra. Tiems 
pirkliams tik savas kailis terūpi. Kad jie padėtų vyskupystei 
priklausančiam vienuolynui, nėra ko tikėtis. 

— Deja, taip... - sutiko Lipkė. 

— O vis dėlto vienuolyną saugoti reikia, — tvirtai tarė Folk- 
vinas. - Kai nebuvo kam padėti, mes 1r pasiaukojome. Ką jūs 
apie tai manote? 

Folkvinas nutilo, tylėjo ir Lipkė. Paprastais žodžiais tariant, 
magistras pareiškė, jog Ordinas perėmė kapitulai priklausančio 

vienuolyno gynybą, vadinasi, ir jo valdymą. Ir ne kokio nors 
atkampaus, bet stovinčio Dauguvos Žiotyse. 

— Aš?.. Aš turėčiau pasitarti su abatu Gregorijum. 

— Prašom. Jis grįš rytoj. Dabar jis, deja, išvykęs ir rūpinasi, 
kad laiku būtų išdegtos kalkės. Mes nerimaujame, kad nesusto- 
tų statybos. " 

Taigi abatas Gregorijus jau pakluso Ordinui. Jis ne tik ne- 
valdė vienuolyno, Ordinas galėjo jį siuntinėti, kur panorėjo... 

— Šit kaip... Neprošal būtų pasitarti su buvusiu abatu Got- 
frydu... 

— Bet jo niekas nebesieja su Daugavgryva. Tai Jo Eksce- 
lencija jį paskyrė į Saaremos salą, ne mes. 

— Taip, — tarstelėjo Lipkė ir vėl nutilo. Vykdamas čia jis 
nuvokė, jog už Ordino paramą skiriant jį Livonijos vyskupu 
teks daryti nuolaidų, tačiau nemanė, kad jos gali būti tokios 
didelės. 

— Gal ir ne laikas tai dabar aptarinėti, — tęsė didysis magist- 
ras ir kažkodėl pasitrynė delnus. — Deja, mąstyti būtina. Kai 
Visagalis pasišauks Jo Ekscelenciją, svarbu, kad jo vietą užim- 
tų žmogus, kuris suvokia šio krašto gynybinę padėtį. Ordinas 
remtų tokį įžvalgų žmogų... 

— Taip... — vėl sumurmėjo monsinjoras Lipkė. Pagrindinė 
Folkvino korta mesta. Už būsimą paramą Lipkė Ordinui turėjo 
atiduoti Dauguvos žiotis. Lipkę apėmė graužiantis jausmas, net- 
gi nerimas, jog jis kažko nesupranta. - Sutinku, kad čia gynyba 
reikalinga... Bet ar, ar tikrai reikia tokių didžiulių bokštų? 

— Pavojus labai rimtas, — ramiai tarė didysis magistras. — 
Skaitlingos įgulos Ordinas čia laikyti negalės, todėl vienuolyną 
gins sienos. Taigi po kelių savaičių jau būsime saugūs. Aš ven- 
giau varginti mūsų mieląjį vyskupą šiuo klausimu. Būčiau la- 
bai dėkingas, jei jam praneštumėte, jog jums pasiūlius Ordinas 
mielai sutiko šį vienuolyną saugoti. 

— Man pasiūlius? Bet juk... — Lipkė prikando liežuvį. Rei- 

kėjo sutramdyti pyktį. Be abejo, Folkvinas elgėsi nedovanoti- 
nai įžūliai, tačiau jo pusėje buvo aiški persvara. — Bet, atleiski- 
te, aš net nežinojau, kas čia statoma... 

— Norėjau pranešti anksčiau. Bet reikalas pasidarė skubus, 
ir aš tiesiog nesuspėjau. Tačiau jūs gi suprantate padėtį... 

— Suprasti suprantu... 

— Ką gi, tada ir sakykime: “jums pritarus"...- kiek švelniau 
tarė Folkvinas. — Jūs gi puikiai pažįstate šį kraštą, kaip niekas 
kitas suvokiate visus pavojus... 

— Pavojų išties nemaža... 

— Ypač pastaruoju metu. Būsiu atviras, monsinjore. Kalbė- 
siu tiesiai: Ordinas paremtų jūsų kandidatūrą... 

— O... Per anksti apie tai dar kalbėti. Per anksti... —- Lipkė 
sumosavo abiem rankom ir nepatogiai pasimuistė kėdėje. — Ge- 
rai, aš pranešiu apie tai Jo Ekscelencijai... Tik, deja, jo sveikata 
dabar tokia, kad nežinau, kada turėsiu progą... 

Lipkė pamaldžiai sudėjo rankas ir nudelbęs akis susimąs- 
tė. Tapęs Livonijos vyskupu, jis būtinai grįš prie šio reikalo — 
negalima leisti Ordinui įsitvirtinti pačiose Dauguvos Žiotyse 1r 
panorėjus užkirsti kelią į Rygą. Tokie pernelyg aukšti bokštai 
statomi ne tik gynybai. 


2 
SALKIS 


vis ir Zervis lėtai nužingsniavo prie aukuro. 
Sustojo netoliese ir tylėdami žvelgė į šventojo 

Š 4 akmens apsamanojusius šonus, į pajuodusį, 
as įdubimą, kuriame daugybę kartų degė aukojimo 
ugnis. Keistas pokalbis su senuoju žiemgalių šimtamečių 
alkavietės ąžuolų paunksmėje dar kartą priminė, kad žmogaus 
gyvenimas trunka tik akimirką. Galėjai gimti, nugyventi savo 
amželį, sulaukti senatvės, pagaliau galėjai atsigulti po medžiu ir 
laukti mirties, o ąžuolams tai nė motais... Kaip ir prieš daugelį 
metų, virš jų slinko debesys, šnarėjo prie kamienų prisiglaudusios 
smilgos, lietus plovė tamsžalius lapus ir varvėjo gruoblėta žieve, 
ir visa tai nuo neatmenamų laikų. Taip buvo prieš šimtą metų, 
taip yra dabar ir taip bus dar po šimto ar dviejų. 

Uvis stovėjo prieš aukurą pasimetęs, nes alke jis paprastai 
tikėdavosi rasti atsakymus, o ne klausimus, į kuriuos neįmanoma 
atsakyti. Jei tai būtų vykę Ventėje, jo motina Medeina keliais 
žodžiais arba vien savo ramiu žvilgsniu būtų galėjusi viską 
paaiškinti, tačiau jis pats visų tų įvykių prasmės niekaip nepajėgė 
suvokti. Kelintą kartą jau buvo beprasižiojąs klausti Zervio, kas 
dabar darytina. Čia juk Zervio kraštas, ir tas įdubusiom, tarsi 
priblėsusios žarijos blyksinčiom akim senis taip pat Žiemgalis... 
Tačiau draugo veidas taip pat buvo sutrikęs. Juodu stovėjo kurį 
laiką paskendę savo mintyse, o kai Zervis pagaliau pakėlė akis 

if jų žvilgsniai susitiko, abu jau žinojo, ko reikia imtis. 

Abu vienu metu pasilenkė prie aukuro. Net ir prabėgę 
aštuoneri metai nepajėgė panaikinti žymės, kur stovėjo akmuo. 
Nudžiūvusią šaką į dangų iškėlusio ąžuolo šaknys sudarė tarsi 
trikampį, kuriame dar buvo žymu įdubimas. Zervis priklaupė 1r 
ėmė rauti per ilgus metus suvešėjusią žolę, o Uvis nuėjo už 
alko paieškoti stipresnės karties. Akmuo buvo toks didelis, kad 
ir dviese jie galėjo tikėtis išjudinti tik vieną jo galą. Bet pakišus 
po apačia tvirtą rąstelį, akmenį bus galima pastūmėti arčiau 
duobės. 

Reikėjo gana tvirto, bet ne per storo baslio. Eglė tam netiko 
— žalia per lanksti, išdžiūvusi — per trapi. Geriausiai tiktų uosis. 
Padžiūvusių uosių matėsi giraitėje už didžiojo ąžuolo, kurio 
šešėlyje gulėjo mirties laukiantis žiemgalis. Tačiau eidamas ten 
jis vėl sudrumstų jo ramybę... 

Uvis apsidairė ieškodamas tinkamo medžio. 

Staiga jis aiktelėjo ir plojo sau delnu per kaktą. Kaip jis 
galėjo pamiršti! 

Ten, netoli uosyno, vis dar stovėjo Vilkė! Jai buvo liepta 
laukti, tai ji ir laukė... Virš pageltusios žolės bolavo jos nugaros 
ketera. Pasukusi galvą į Uvio pusę, Vilkė kantriai laukė, ką vėl 
palieps šeimininkas. 

Uvis skubiai mostelėjo ranka. Šis mostas galėjo reikšti, kad 
ji dabar turėtų atbėgti prie jo, arba tai galėjo būti leidimas prieiti 
arčiau tos vietos, prie kurios ji sėlino iš pat pradžių. 

Vilkė be garso nuskuodė drūtakamienio ąžuolo link. 


Nd 


— Nepulk! - įsakmiai šūktelėjo Uvis. 

Vilkė sustingo per penkis žingsnius nuo plačiai išsikerojusio 
ąžuolo. Zervis, išgirdęs šūksnį, liovėsi rauti žolę ir pakėlė galvą. 
Matyt, Vilkę nustebino tai, ką ji išvydo ąžuolo paunksmėje, nes 

dirstelėjusi į savo šeimininką ji vėl atsigręžė į ąžuolą ir tarsi 
suakmenėjo. | 

Gal verta perspėti senąjį žiemgalį, kad nebijotų Vilkės? 
Tačiau šis, greičiausiai, Vilkės net nemato. Turbūt guli 
užsimerkęs ir atsukęs baltą kaip drobė veidą į gruoblėtą, aukštai 
virš žemės iškilusią ąžuolo šaknį. 

Zervis nusviedė į šalį išrautos žolės kuokštą ir atsitiesė. Abu 
tylėdami laukė. 

Juodu negalėjo matyti, kas vyko tuo metu prie ąžuolo, 
tačiau pastebėjo, jog Vilkė staiga atsitraukė per kelis žingsnius. 
Ji pakluso Uvio įsakymui nepulti žmogaus, tačiau turėjo 
išlaikyti saugų atstumą. Iš savo patirties žinojo, jog lanko 
neturintis Žmogus pavojingas tik per kokius penkis jo 
žingsnius, 0 šį nuotolį ji lengvai įveikdavo vienu šuoliu. 

Uvis ir Zervis matė, kaip Vilkė atsitraukė. Pirmiausia per 
tris žingsnius, paskui vėl pabėgėjo atatupsta. Ir tą pačią 
akimirką iš už drūtojo kamieno pasirodė senasis Žiemgalis. 
Net ir tada, kai jis gulėjo pritraukęs kelius prie krūtinės, buvo 
akivaizdu, jog tai augalotas vyras, o dabar paaiškėjo, kad jis 
iš tiesų labai aukštas. Ir stovėjo jis tiesiai — nei amžius, nei 
mirties artumas nepajėgė jo sugniuždyti. Jis pasirodė iš už 
ąžuolo kamieno tarsi aukojimui pasiruošęs žynys, truputį 
susvyravo ir kaulėta kairiąja ranka atsirėmė į ąžuolo kamieną. 
Jo apsiaustas buvo aplipęs sudžiūvusiais ąžuolų lapais ir 
paparčiais, o balti plaukai styrojo apie jo didelę galvą tarytum 
plazdantys aukuro dūmai. Uvis 1r Zervis neteko žado, tarsi 
būtų išvydę vaiduoklį. Tačiau senasis žiemgalis žiūrėjo tik į 
Vilkę. Atgavęs lygsvarą, jis atsistūmė nuo ąžuolo ir, atrodė, 
nutarė prie jos prieiti ar net paliesti ir paglostyti galvą. Senis 
kilstelėjo dešinę ranką ir žengė dar kelis žingsnius jos pusėn. 
Su kiekvienu jo judesių Vilkė traukėsi atgal. Ji aiškiai buvo 
sutrikusi. Laukdama įsakymo atsigręžė į Uvį. 

— Čia! — negarsiai šūktelėjo Uvis, ir Vilkė, akimirksniu 

apsisukusi, keliais dideliais šuoliais liuoktelėjo prie šeimininko. 
Dabar į juos atsigręžė ir senasis žiemgalis. Lengvai galėjai 
įžvelgti jo pagyvėjusį veidą, o pelenų spalvos skruostai atrodė 
paraudę. Jis lėtai, bet gana tvirtais žingsniais žengė jų pusėn. 
Vilnonį, stambiu eglučių raštu išaustą apsiaustą permetė per 
dešinįjį petį — dabar jo klostės krito beveik iki kelių. 

— Dievai... Aš jį pažinau! — nustebęs šūktelėjo Zervis. - Tai 
kungas Salkis... Salkis iš Austės... 

Zeivis pakėlė rankas taip, kaip pakeliama sveikinant ypač 
garbingą asmenį, ir žemai nulenkė galvą. 

— Sveikinu, garbusis Salki, — tarė pusbalsiu. 

Senasis žiemgalis, tarsi negirdėdamas pasveikinimo, 
sustojo. Akis jis vis dar buvo įbedęs į Vilkę. Dabar jis pakėlė 
savo kaulėtą ranką, išskėstais pirštais rodydamas kažkur į ąžuolų 
viršūnes, ir lėtai užvertė galvą. 

— Atsiuntėt... — tarė kimiu balsu, kuriame girdėjai 
palengvėjimą. — Atsiuntėt man ženklą. Dėkoju jums. 

Keliant akmenį padėjo ir Salkis iš Austės. Ne jėga, nes po 
penkių dienų, praleistų alkavietėje be maisto, jis buvo visai 
nusilpęs. Kai Uvis ir Zervis surėmę pečius kilstelėdavo akmens 
galą, jis pakišdavo po juo rąstelį. 

Taip bendromis pastangomis, sprindis po sprindžio, akmuo 
kilo į viršų ir pagaliau atsistojo į kadaise genties skirtą vietą. 

Tik po to, kai darbas jau buvo atliktas, Salkis sutiko paimti 
padžiūvusios duonos kriaukšlę, kurią Zervis atnešė iš 
balnamaišio. Atsisėdęs ant alkavietės ribą ženklinančio pailgo 
akmens ir atsilaužęs nedidelį duonos kąsnį, jis lėtai kramtė 
žvelgdamas į tolį. Uvis su Zerviu pagarbiai prisėdo šalia jo ant 
žemės. Netoliese žolėje prigulė Vilkė. Prisimerkusi ji šnairavo 
tai į juos, tai į renkančią giles voverę. 

— Dievų ženklas, ir dėkui jiems. - Žiūrėdamas į Vilkę kimiu 
balsu ištarė Salkis. —- Buvau įsitikinęs, jog mano likimo siūlui 
jau lemta nutrūkti. Kai Ordino knechtai išsivedė Gundegą, nieko 
kito neliko, tik mirti... Vienas sūnus žuvo seniai, antras — pas 
Viestartą, o vyriausiasis nulenkė sprandą teutonams. Mano jėgos 
visai išseko, dabar aš tik keliu pavojų Gundegai... Ar tu 
Viestarto?.. 

Salkis klausė Zervio, tačiau vis dar žvelgė į žolėje gulinčią 
Vilkę, todėl Zervis akimirką pasimetė. 

— Ašlaisvo laukininko sūnus... — sutrikęs sumurmėjo Zervis. 
— Bet aš Žiemgalis. Ne teutonų tarnas. 

— Dėkok dievams, kad ne teutonų... Rinktis, deja, reikia... 
Teko rinktis 17 man. Negalėjau laukti, kol vėl prasidės karas. 
O jis prasidės! Galvą guldau — prasidės... Ši dvėsenos taika 
netrukus pasibaigs. Prasidės karas, 1 tada aš pražudysiu 
Gundegą... — Salkis užsimerkė, patylėjo ir tęsė. — Tai dėl 
manęs ją pagrobė. Sakė man, jog už tai, kad Rūklis nukirto 
du jų sargybinius ir pasitraukė pas Viestartą. Tačiau Rūkliui 
niekas nebesvarbu. Niekas. Jis paspringęs savo neapykanta. 
Rūklio jie nepriveiks. Jam nesvarbu nei tėvas, nei Gundega, 
nei jo paties gyvybė. Jį degina baisi neapykanta. Tik man 
Gundega rūpi, tik man, nes jos motina jau dešimt metų 
Dausose. 

Salkis nutilo, pamažu žiaumodamas padžiūvusią duoną, 1r 
vėl pasuko galvą Vilkės pusėn. 

— Gundega... — nustebusiu balsu sumurmėjo Zervis. - Tai 
toks jos vardas! 

Atrodė jog Salkis to neišgirdo. 

— Dievai man ženklą atsiuntė pačiu laiku, — tęsė jis tuo pat 
kimiu, tarsi iš gilaus požemio sklindančiu balsu. - Dar kelios 
dienos, ir būčiau persikėlęs pas prosenius. Ir tada Gundega 
Ordinui taptų bevertė. Dalis Austės Žmonių prisidėtų prie 
Rūklio, dalis - prie Praurikio. Kai manęs nebebus, jų valia. O 

Salkio teutonai jau nebegalėtų paveikti, nebegalėtų nieko 
pasiekti net ir mano vaikus kankindami. Net ir nužudę nieko 
nepeštų. O tą jie sugeba... Prieš aštuonerius metus Mežuotnėje 
mačiau, kaip prieš pylimus jie pakorė Zerstakio sūnų. Reikalavo 
pasiduoti, bet Zerstakis juos prakeikė. Tada pakorė sūnų. O 
rytojaus dieną, po nepavykusio puolimo, šalia sūnaus lavono 
tose pačiose kartuvėse pakorė ir dukrą... Ji už Gundegą buvo 
metais jaunesnė. 

Salkio balsas virto šnabždesiu, prakąsta riekė išslydo iš 
rankos. Duona nukrito į žolę, ir nei Uvis, nei Zervis nedrįso 
pakelti. Giliai įdubusios kungo akys prisipildė kančios. Ašaros 
tvenkėsi ir Uvio akyse. Jis užspaudė jas delnais, tačiau pro 
pirštus, kaip kadaise pro jį supančios užtvaros baslius, jis vėl 
išvydo kareivių ir arklių nutryptą kalvą ir pačioje jos keteroje 
stovinčias kartuves. Ir du kabančius kūnus.Vieną jų — ilgais, 
vėjo kedenamais šviesiais plaukais.* 

— Nežinau ar ištverčiau kaip Zerstakis... Nežinau... — 
pavargusiu balsu tęsė Salkis. — Sakau tai sau, sakau jums ir 
sakau dievams — nežinau. 

Jis giliai atsikvėpė ir užsimerkė. Zervis pašokęs pakėlė 
duonos riekę ir atsargiai padėjo Salkiui ant kelių. Taip, kad ji 
paliestų dešiniosios kungo rankos pirštus. 

— Dėkui tau, sūnau... — tarė Salkis. Jis paėmė duona 1f 
prisiversdamas atsikando. - O Zerstakis tada ištvėrė. Garbė jam, 
Dausose jam platus suolas paruoštas. Jis senai jau ten, po dviejų 
dienų krito gal dešimtį niekšų paklojęs. Buvo dar stiprus vyras. .. 
O aš? Kadaise ir aš buvau ne iš silpnųjų. Bet ką daryti dabar? 
To klausiau dievų. Per Austės žynį klausiau. Po to nukeliavau į 
Kuršą, į Palangą — ten žyniai niekad nebuvo krikštyti. O 
atsakymas buvo vienas: tegaliu pasikliauti savo giminės dvasios 


*Dešimtmetį Uvį buvo pagrobę vokiečiai ir per Mežuotnės apgultį laikė 
jį su kitais belaisviais aptvertame garde. Tai aprašyta “Teutonų belaisvyje". 

ženklu. Tai vilkas... — Salkis pažvelgė į Vilkę, kuri sustingo 
netoliese, tarsi suprasdama, apie ką kalbama, ir tęsė. - Nuo seno 
taip... Mes vilkų nemedžiojam. Senolis pasakojo, jog pačioje 
laiko pradžioje, kai mėnulis ir saulė dar kartu švietė danguje, 
mūsų giminė perėmė iš vilkų jų narsą ir stiprybę. Kai Žyniai ir 
čia, ir Kurše taip išbūrė, supratau, jog man nieko kito neliko, 
tik persikelti į Dausas. Todėl ir atkeliavau į šį alką. 

Salkis užvertęs galvą apžvelgė šventuosius ąžuolus, po to 
atsigręžė į pastatytą aukuro akmenį. Kodėl jis pasirinko šią 
alkavietę, aiškintis nebuvo reikalo. Gal siejo jaunystės 
prisiminimai, o gal tai buvo tiesiog nuošaliausia iš jam žinomų 
vietų. 

— Ir niekas man čia netrukdė. Niekas, kol neatėjote jūs. 
Buvau jau priartėjęs prie pat Dausų slenksčio... Girdėjau savo 
šermenų giesmę — ji tyliai ūžė mano ausyse ir garsas pamažu 
stiprėjo. Kai pamačiau jus, šermenų giesmė pritilo, bet 
nenutrūko. Ji dar šnarėjo ąžuolų lapuose, ir aš vėl atsiguliau. 
Bandžiau įsiklausyti, tačiau garsai staiga nuščiuvo. Aš užuo- 
džiau vilko kvapą, pramerkiau akis ir iš tiesų — į mane žvelgė 
vilkas. Ir tada išgirdau senolio balsą, raginantį padėti Gundegai. 
Ir aš pakilau. 

Jis nutilo ir atsikando duonos. Per ąžuolų viršūnes 
čiuožiantis vėjo gūsis sujudino lapiją. Vilkė sukarpė ausimis ir 
atidžiai pažvelgė į tankmę. Gal ji užuodė žvėrį miške? 

— Ji tavo vilkė? — paklausė Salkis Uvio. — Bet ji ne iš 
Žemaitijos... 

— Taip, — patvirtino Uvis. — Ji iš Žiemgalos. Ji čia išvydo 
pasaulį 1r kurį laiką augo. 

— Tą aš iš karto supratau. Ji Žiemgalos Vilkė. Ji iš tos vilkų 
giminės, apie kurią pasakojo senolis. — Salkis sukramtė duoną 
ir atsistojo. — Žinau, kad čia jos vieta ir kad ji sako, jog man 
šitoje žemėje dar liko darbo. Dabar atnašausime ant atstatyto 
aukuro, o po to galėsime keliauti į Austę. 

"Tai buvo ištarta taip tvirtai, jog nei Uvis, nei tuo labiau 
Zervis prieštarauti nepanoro . | 


Kuršių seniūnai į Žiemgalą vyko nenoriai. 

Žiemgala jiems buvo priešų kraštas. Tai iš ten bei iš toliau 
į pietus esančios Žemaitijos jų žemes užpuldavo grobio ir 
belaisvių ištroškę kariai. O patiems kuršiams į žiemgalių kraštą 
keliauti nebuvo reikalo. Žiemgala turtais negarsėjo, o ir vergai 
žiemgaliai buvo prasti — nepaklusnūs ir įžūlūs. Baltijos jūra 
kuršiams atverdavo kelią į turtingesnius ir lengviau nugalimus 
kraštus. Savo greitaeigiais laivais jie sugebėdavo pasiekti vendų 
miestus bei Danijos pakraščius, nusigaudavo į artimesnes 
Sembos gyvenvietes ar už jūros esančią Žuvėdų žemę. Ir naudos 
daugiau, ir kraujo mažiau. Tad į Žiemgalą jie vykdavo tik 
ypatingo reikalo spiriami, tik tada, kai reikėdavo apraminti šio 
krašto gyventojus arba išvaduoti pagrobtus lalmingus įkaitus. 

Tačiau pastaruoju metu laikai sparčiai Keitėsi į blogąją 
pusę. Jūroje mažesnius laivus keitė didžiuliai, aukštadeniai 
Liubeke ar Brėmene pastatyti kogai. Nors jie plaukė lėtai, ir 
kuršiams, pratusiems prie greitaeigių laivų sukeldavo panieką, 
užpulti juos buvo itin sunku. Greitis ne ką tepadėdavo. Kogus 
pavyti galėjai nesunkiai ir apsupti juos buvo vieni niekai, tačiau 
kuršių laivai buvo atviri, tad nuo aukštųjų kogų denių juos 
pasiekdavo negailestinga kryžlankių strėlių kruša. Sunkiau 
pasidarė kautis ir krante. Pajūrio miestai slėpėsi už vis 
aukštesnių ir galingesnių mūrų, pakrančių kaimai, nuniokoti 
dažnų puolimų, sunyko, o toliau nuo jūros neretai tekdavo 
susidurti su šarvuotais riteriais ir jų iki dantų ginkluota palyda. 
Grobio kaina neregėtai pakilo. 

Galų gale, kai prieš metus vokiečių kariuomenė nusiaubė 
11 pavergė didžiąją Saaremos salą, o Ordinas, sulaužęs anks- 

tesnius pažadus, pagrobė kelių kilmingųjų sūnus kaip įkaitus, 
savimi pasitikintys kuršiai suprato, jog teks ieškotis sąjunginkų. 
Tad kai atvyko Viestarto pasiuntiniai, juos atidžiai išklausė. 
Išgirdęs Žinią apie Dauguvos žiotyse pradėtą statyti tvirtovę, 
susirūpino 1r pats Lamikis, vyriausiasis kuršių seniūnas. O kai 
išsirengė keliauti pas žiemgalius Lamikis, prisijungė ir visi kiti. 


Ankstesniais metais kuršių seniūnų atvykimas būtų suteikęs 
Viestartui nemažą pasitenkinimą. Jis mielai būtų priminęs, kad 
jam besikaunant su vokiečiais kuršiai ne tik nepadėjo, bet net 
siaubė vakarines Žiemgalos sritis. Tačiau tie laikai, kai garbė ir 
senos sąskaitos buvo svarbiau už viską, negrįžtamai praėjo. 

Viestartas buvo dar tvirtas ir atrodė net įspūdingiau negu 
prieš aštuonerius metus. Žilumu apšarmoję antakiai ir dailiai 
apkirpta barzda suteikė veidui orumo, aukštoje kaktoje 
įsirėžusios raukšlės rodė griežtą būdą. Tačiau jis pats, nors ir 
stengėsi tai slėpti nuo aplinkinių, jautė atsėlinusią senatvę. Jau 
nebe tie laikai, kai gebėdavo tris dienas vadovauti mūšiui balne 
ir po to dar linksmintis pergalės puotoje. Ir ne tik tai. Viestartas 
suvokė, jog laikai pasikeitė. Kadaise jis manė, jog pirkliai ir 
riteriai iš už jūrų gali praversti kovojant prieš skaitlingus genties 
priešus. Nejautė pavojaus dvelksmo, kai jie įsikūrė kaimyninėse 
lyvių bei sėlių žemėse... Manė, jog kitiems jie gal ir pavojingi — 
tik ne jam. Prireikus Viestartas gebėjo juos panaudoti kaip 
sąjungininkus. Tai su jų parama jis kadaise sutriuškino didelę 
žemaičių kariauną. Tačiau neilgai trukus suprato, kad teutonams 
užkariautų žemių vis dar maža ir kad jie anksčiau ar vėliau įžengs 
ir į Žiemgalą. 

Nuo to meto viskas pasikeitė, ir teko sukandus dantis derėtis 
su galingais atėjūnais. Reikėjo sutramdyti pyktį ir įveikti 
išdidumą. Jis kantriai išklausė atvykusių jaunesnių kuršių 

seniūnų žeidžiančius kaltinimus ir tik tada pakilo kalbėti. 

— Dievai mato, garbieji seniūnai, aš tikrai nesiekiu įtraukti 
kuršių vyrų į kovas, kurios yra tik žiemgalių reikalas. Argi taip 
galima sakyti? Bet nejaugi Dauguva tik žiemgaliams turi rūpėti? 
Ar kuršių laivai ja neplaukioja? Dievai regi, kad nesiekiu žarstyti 
žarijų svetimom rankom, nes šiame žygyje žiemgalių kariai 
kausis greta kuršių. Nesiekiu išlaisvinti vien tik Žiemgalių 
įkaitus, nes žinau, kad Ordinas yra pagrobęs ir kuršių. Pagaliau 
tikrai nenoriu būti jūsų vadas. Kaip galėčiau norėti, kai jūs 
turite tiek puikių karvedžių, pirmiausia, žinoma, garbųjį 
Lamikį... 

Lamikis sėdėjo pačiame menės gale ir nors jis buvo keliais 
metais jaunesnis už Viestartą, atrodė, kad šiam tinka į tėvus. 
Gal dėl to, kad buvo gerokai praplikęs, o skustas veidas negalėjo 
paslėpti senatvės raukšlių. Pats Lamikis žodžiais per daug 
nesišvaistė. Jo vardu kalbėjo keletas jaunesniųjų, kurie vis 
dėbčiojo į seniūną, ar šis pritaria jų kalbai. Tačiau, kai jam kas 
nepatikdavo arba kai jis nuspręsdavo, jog kitų kalbos gerai 
išpureno dirvą, nevengdavo įsiterpti ir pats. 

— Jaunimas gal mažumėlę pasikarščiavo... — pagaliau tarė 
jis. — Bet jūsų pasiūlymas rengti žygį visai prie pat Rygos... Jis 
kelia abejonių... Kiek tik teutonas gali kariuomenės sutelkti, 
tiek jis ir sutelks. Tačiau garbusis Viestartas neklysta —- Dauguva 
visų mūsų reikalas ir tos statybos žiotyse kelia rimtų rūpesčių. 
Tai Ordino pastangos? 

— Būtent Ordino, - paskubėjo pabrėžti Viestartas. — Jie 
perėmė Daugavgryvos vienuolyną ir sumanė iš jo padaryti 
tvirtovę. Net stipresnę už kitas savo pilis. O dėl teutonų jėgų 
subūrimo... Taip, jie stengsis suburti visas savo pajėgas, tačiau 
viskam reikia laiko. Svarbu, kad laikas būtų mūsų pusėje. Mes 
nusiaubsim Rygos apylinkes, įvarysim jiems baimės ir, sunaikinę 
statybas Daugavgryvoje, persikelsim per upę. Mes negalime 
Ordinui leisti užkirsti kelio į Žiotis. 

— Mums jie kelio niekad neužkirs... — tarė Lamikis, nors 
tikrumo balse 19 nebuvo. Jo žvalgai jau spėjo pranešti, kad 
Dauguvos pakrantėje prisišliejęs kuklus vienuolynas dabar 
juosiamas aukšta gynybine siena ir kad padėti pamatai tiesiog 
milžiniškiems bokštams. — Nors sutinku, ten Ordinui negalime 
leisti statyti. Tačiau kai pasirodysim prie pat Rygos, jie sutrauks 
įgulas 1š Igaunijos, Kuoknesės, Turaidos, nekalbant apie pačią 
Rygą... Ne tik Ordinas kariaus, prisidės vyskupas ir Rygos 
miestas. Negalės neprisidėti. 

Lamikis garsėjo ne tiek karvedžio sugebėjimais, kiek 
įžvalgumu ir plačiomis žiniomis. Štai ir dabar visi kuršių 
seniūnai bei žiemgalių kilmingieji pagarbiai klausėsi, nedrįsda- 
mi pertraukti. Pritardamas kuršių seniūnui palingavo galvą ir 
Viestartas. 

— Garbusis Lamikis sako teisybę, — sutiko jis. - Bet surinks 
jie tas pajėgas per vėlai. Tiek metų jau trunka paliaubos, 
teutonai aptingę. Mes žaibu atjosim iš pietų, apsuksim lanką 
aplink Rygą ir jie manys, jog rengiamės siaubti apylinkes ar 
užpulti Turaidą. Ten ir sutrauks visas savo pajėgas. Tuo tarpu 
jūs atplauksit įlanka, ir abi kariuomenės staiga sutartinai puls 
Daugavgryvą. Statyba ten dar nebaigta. Po kelių savaičių bus 
kur kas sunkiau, bet dabar jungtinėmis pajėgomis paimsime 
per dieną. Sunaikinsim viską, kas ten yra, ir tada persikelsim 
per upę... Ir grobio bus. Vienuolynas ten stovi nuo seno... 

Viestartas nutilo, nes toliau dėstyti nenorėjo. Jaunesniems 
užteko to, kas buvo pasakyta. Mintis nusiaubti Rygos apylinkes, 
sugriauti nebaigtą statyti pilį ir prisiplėšti vienuolyno turtų juos 
masino. Tačiau 1š to, kaip Lamikis krestelėjo galvą, Viestartas 
suvokė, jog tas jau perprato tolesnius veiksmus. 

— O ką jūs pulsite po to? — pusbalsiu paklausė Lamikis. 

Viestartas gūžtelėjo pečiais. Klausimą jis suprato. Išties, 
jei viskas klostysis taip, kaip jis išdėstė, vokiečiai sutrauks 
kariuomenę iš visos Livonijos, bet spės atvykti tik prie 

rūkstančių Daugavgryvos tvirtovės griuvėsių. Beveik visos jų 
pajėgos susitelks nedideliame plote į vakarus nuo Rygos, 
kairiajame Dauguvos krante. Visos kitos žemės liks atviros. 
Taigi jas drąsiai bus galima pulti. 

— Kaip dievai lems, — svariai atsakė Viestartas. — Dabar 
mums svarbu laiku susitelkti. Privalome parodyti Ordinui, jog 
Dauguvos užtverti jam nepavyks. 

Visi nustebo pamatę, kad vietoj atsakymo Lamikis ryžtingai 
pakilo nuo suolo. 

— Garbusis Viestartas teisus. Skuba dabar svarbiausia, — tarė 
jis. — Todėl ir išjoju. Jūs, jaunesnieji, aptarkite visas smulkmenas 
ir pasivykite. Ir spauskit, kiek tik Žirgai įkerta. Nors mano amžius 
jau ne tas, bet ir aš paskubėsiu. 


AUSTĖ 


IT | š Maigonės jie išjojo saulei jau per gerą sprindį 
| Pasilypėjus dangumi. Joti teko lėtai, vis sustojant. 
*4 Nors kungas Salkis ir nesiskundė, buvo matyti, 
j0g jam keliauti nelengva. Austės apylinkes jie pasiekė tik vaka- 
rop. Didumą kelio jojo per ištuštėjusį kraštą, ir tik saulei persiri- 
tus į kitą dangaus pusę vaizdas ėmė keistis. Daugiau dirbamos 
žemės, daugiau suartų žiemkenčiams laukų. Priekyje bėganti Vil- 
kė aptiko galvijų pėdų, nors nei karvių bandos, nei piemens ne- 
simatė. Ilgai jojo negilių slėniu, o kai pakilo į lėkštą kalvą, pa- 
matė buvusios Austės pilies pirmąjį apsauginį pylimą. Kungas 
Salkis pasistiebė balne tiesus kaip žvakė. Jis spustelėjo penti- 
nais žirgą ir pirmas užjojo ant aukštumos. Pagaliau prieš jų akis 
subangavo Austės stogai... 

Kadaise Salkio pilis pie Austės upelio buvo stipri 1r didelė. 
Apie tai bylojo storų rąstų gynybinės sienos likučiai ir vietomis 
užverstas, vietomis užakęs platus griovys. Dabar tebuvo išlikę tik 
tos sienų dalys, prie kurių šliejosi tvartai ir daržinės, o visa kita 
buvo sudeginta. Šiaurinėje gyvenvietės pusėje, kur arklidės rė- 
mėsi į apardytą sieną, virš naujų nendrinių stogų kyšojo apanglėję 
senųjų įtvirtinimų rąstai, šalia užversto griovio suręstos naujos 
klėtys stovėjo ant didelių pajuodusių sienojų, kurie kadaise laikė 
bokšto vartų pamatus. Gyvenvietės netolima šlovė ir ištikusi ją 
nelaimė buvo kaip ant delno. 

Zervio sartoji kumelė, kuria jojo Salkis, prisiartinusi prie 
griovio sustojo neraginama. Šioje vietoje kadaise būta pakelia- 
mojo tilto, už jo — vartus saugančio bokšto. Dabar nei tilto, nei 
bokšto neliko, o griovys virto nendrėmis užaugusia pelke. No- 
rint patekti į pilies kiemą reikėjo nujoti statoku skardžių že- 
myn, pasukti į dešinę, aplenkti į žemę pusiau susmegusias tilto 
liekanas ir tada, perklampojus griovį, užlipti į viršų. Sartajai 
toks kelias, matyt, nepatiko, ir ji ryžtingai sustojo. Salkis lėtai 
apžvelgė iš už pylimo kyšančius neaukštų pastatų stogus ir dalį 
kiemo, atvirą atvykusiųjų akiai. Ten šmirinėjo tik du pilki šu- 
nys ir lesinėjo pulkelis vištų. 

— Gyvulys teisus... — tarsi atsiprašydamas sumurmėjo jis 
Zerviui, kuris jojo iš paskos ant nešulinio arklio. — Per griovį 
jodamas ir sprandą nusisukti gali. Štai čia būta vartų, tačiau 
Praurikis jų neatstato. Dabar įvažiavimas ten... Pro tvartus... 

Jis liūdnai palingavo galvą. Vyrai, apgręžę arklius, pajojėjo 
griovio šlaitu, aplenkė pradėtą arti pūdymą ir pasuko į gyven- 
vietę. Ten, prie naujųjų arklidžių, griovys buvo užpiltas, ir pro 
čia be vargo įvažiuodavo net vežimai. Kadaise gerai įtvirtinta 
pilis iš šios pusės žiojėjo kiekvienam pakeleiviui. 

Kungas Salkis su Zerviu jojo priekyje, iš paskos risnojo 
dar vienas nešulinis arklys, po jų, atsilikę per keliolika Žings- 
nių, sekė Uvis ir Vilkė. Jiems pasiekus ratais išvagotą bei ar- 
klių kanopom suminkytą griovio perėją, Vilkė sustojo, pakėlė 
galvą ir atidžiai pauostė orą. Jos nugaros šeriai šiek tiek pasi- 
šiaušė. Ji nekreipė dėmesio į tuos du šunėkus, kurie tik trumpai 
amtelėjo ir, užuodę vilką, tuoj pat spruko po klėties pamatais. 
Prie kiemo šunų ji buvo pripratusi. Uvis pasilenkė 1r padrąsi- 
nančiai patapšnojo jos galvą. 

— Kas?.. — paklausė jis tyliai. 

Vilkė vos girdimai suurzgė. 

— Patikrinsiu. Palauk čia, — įsakė jai Uvis. Neverta erzinti 
šunų, be to, palikęs Vilkę prie išėjimo, galėjai būti tikras saugiu 

užnugariu. Jis atbloškė savo apsiausto skverną ir pasitaisė dir- 
žą, kad prireikus akimirksniu galėtų išsitraukti kalaviją. Prijo- 
jęs prie tvarto kampo, sustojo. Iš čia galėjai apžvelgti ir kiemą, 
ir išvažinėtą keliūtę per gynybinį griovį. 

Nors iš toliau gyvenvietė atrodė nejaukiai nyki ir tuščia, 
pasirodė, jog Žmonių joje vis dėlto esama. Sodiečiai, pamatę 
oriai ant kumelės įjojantį kungą Salkį, sutriko tarsi būtų išvydę 
vaiduoklį. Prie didžiojo gyvenamojo namo durų stovėjusi mer- 
gina iš netikėtumo sukliko ir nėrė vidun, prie slenksčio žaidę 
trys vaikai spruko už namo kampo tarsi pabaidyti žvirbliai. Net 
ir prie atlapotų daržinės durų stovėję pusberniai, atrodė, buvo 
pasiruošę bėgti, tik juos sulaikė plačiapetis, maždaug keturias- 
dešimties metų vyras. Jis jau iš tolo linkčiodamas ir šluostyda- 
mas rankas į skvernus atskubėjo jų pasitikti. Sustojęs per de- 
šimtį žingsnių Žemai nusilenkė kungui Salkiui, tai atsimerkda- 
mas, tai vėl užsimerkdamas, tarsi jam būtų sunku patikėti savo 
akimis. 

— Sveikas sugrįžęs, garbusis kunge... Sveikas sugrįžęs... — 
pakartojo antrą kartą, nes į pirmąjį pasveikinimą Salkis neatsa- 
kė. " 

— Kur Praunikis, Klibiki? — neatsakydamas į tarno linkčio- 
jimus paklausė Salkis. Jis žvelgė virš jo susivėlusios galvos į 
didžiojo namo duris, tačiau tos neatsivėrė. - Neateis tėvo pa- 
sveikinti? 

— Išvyko jis, garbusis kunge... — sulemeno Klibikis ir pri- 
kandęs lūpą nutilo. 

— Išvyko. Kur? 

— Kad... Kad nežinau... garbusis kunge. 

Salkis, tarsi gailėdamas tarno, palingavo savo žilą galvą. 

— Nors tu ir knikštytas, Klibiki, meluoti neišmokai. Kur išvy- 
ko? 

Klibikis nuleido 1r taip jau suglebusius pečius. Jis nežino- 
jo, kur dėti sudiržusias nuo darbo rankas — kairiąją laikė užki- 


58 SKOMANTAS 


šęs už nutrintos odinės prijuostės, dešiniąja lėtai trynė krauju 
aptaškytą kelnių kišką. Nubrizgusios rankovės buvo apsivėlu- 
sios pilka gauruota avies vilna. Kai jie įjojo į kiemą, Klibikis 
dyrė kailį šį rytą papjautam avinui. Nors ir bandė dabar nusi- 
šluostyti, rankos buvo lipnios nuo avies kraujo ir lajaus. 

— Kad... Kad nevalia sakyti... 

— Nuplakti tave reikia, tuoj liežuvis atsiriš... Kur išvyko? 

Klibikis žiobtėlėjo, tarsi bandydamas atsakyti, tačiau garso 
neišspaudė. 

— Kur, klausiu? Nuo manęs vis tiek nenuslėpsi. 

— Negaliu, garbusis kunge... Tikrai negaliu. 

— Tas šunkara Heinrichas vėl čia buvo?.. Taip? 

Klibikio pečiai dar labiau sulinko. Sakyti jis neatsakė, ta- 
čiau pats tylėjimas buvo labai iškalbingas. Salkis atsigręžė į 
Zervį, nulipusį nuo pavargusio nešulinio arklio. 

— Matau, kad taip. Tai tas teutonų šuva, kuris Praurikiui 
ramybės neduoda... — paaiškino jis Zerviui ir atsidusęs pakėlė 
akis į pasimetusį tarną. 

— Klok, kada tas šunkara išvyko? — griežtai paklausė. 

— Vakar... — atsakė Klibikis ir, suvokęs jog prasitarė, nevy- 
kusiai bandė ištaisyti padėtį. — Aš, aš išties nežinau, kunge... 

— Pakaks jau! Bijok dievų. Net ir tas, kurio vandeniu tave 
apliejo, taip pat draudžia meluoti. Kada išvyko? 

— Užvakar po pietų... — pagaliau pasidavė Klibikis. 

— Ir Praurikį pasiėmė? 

— Taip... 

— Kiek vyrų su juo? 

— Septyni... 

— Septyni? Tai kur kiti? Čia, matau, tik pusberniai likę. 

Klibikis sušniurkštė nosimi ir mostelėjo į pietų pusę. 

— Jaunasis Trūklis po to buvo... 

— Trūklis! — Salkis užsimerkė ir atsiduso. — Tai, garbė die- 
vams, jie nesusitiko? 

— Ne, kunge. Praurikis jau buvo išjojęs. 

— Aa... Vadinasi, antra tiek vyrų išjojo su Trūkliu? 

— Taip, kunge. Penkiolika. 

— Į Tervetę pas Viestartą! 

— Taip, kunge... 

— Vadinasi, penkiolika vyrų už mūsų dievus, o septyni par- 
sidavė. Toks santykis... - Kungo Salkio gunktelėję pečiai vėl 
atsitiesė. Jis stebėtinai mitriai šoko iš balno, tačiau pasiekęs 
žemę susvyravo. Zervis pripuolęs kairiąja ranka sugriebė savo 
sartosios kumelės pavadį, o dešiniąja čiupo Salkio alkūnę. 

— Ko stovi kaip mietas? Paskubėk. Matai, kad svečių turi- 
me, — šūktelėjo Salkis pasimetusiam Klibikiui. Tas dar sykį 
linktelėjęs pagaliau išsijudino ir bėgte nubėgo namo link. Tik 
po to Salkis atsigręžė į Zervį ir prie tvarto kampo besidairantį 
Uvį. 

— Būkit pasveikinti Austėje... — tarė. — Deja, nedaug teliko 
iš jos... Tačiau tai pasikeis... Pasikeis... Ar girdėjote? Viestartas 
buria vyrus. Pakils Žiemgala, ir atstatysim Austės bokštus... Ne 
veltui dievai man neleido numirti. 


(7 
* 


Likimas Austės žmones negailestingai padalijo net ne į dvi, 
o į kelias dalis. Pirmojon pateko tie, kurie pasiduoti atsisakė, 1r 
daugelis jų nukeliavo į Dausas. Jie žuvo gindami ne tik Austę. 
Kai vokiečiai išgriovė Austės tvirtovę, gynėjų joje buvo likę 
nedaug. Vieni, kaip ir jaunesnysis kungo sūnus Trūklis, tarna- 
vo Viestarto kariuomenėje, kiti, kaip pats kungas Salkis bei tre- 
čiasis brolis Tolvaldis, tuo metu kovėsi Mežuotnėje. Austę gin- 
ti buvo patikėta Praurikiui, ir jis buvo vienas iš tų, kurie per 
stebuklą nežuvo. Jį 17 kitus, įskaitant seserį Gundegą, teutonai 
tada paėmė į nelaisvę. Kai Praurikis po metų grįžo, privalėjo 
apsikrikštyti ir baigti griauti Austės sutvirtinimus. Vaikštinėjo 

tada po tėvo sodybą niūrus, tarsi žemę pardavęs. Nors ir prieš 
tai nebuvo kalbus, dabar suvis ėmė vengti žmonių. 

Turint lėšų bei ryžto sugriautas sienas įmanoma atstatyti, 
tačiau prarastą Žmonių pasitikėjimą atgauti kur kas sunkiau. 
Tada 1š nelaisvės grįžo dar keli vyrai, kurie ten buvo apkrikš- 
tyti ir tuo tarsi paženklinti nenuplaunama dėme. Kiek jų pri- 
ėmė naująjį tikėjimą ir kiek perėjo į vokiečių pusę, nesupai- 
sysi. Dauguma Uvio prakalbintų žmonių, atrodo, buvo 1š tų, 
kurie tiesiog stengėsi kaip nors išlikti. Sunkus buvo ir šis ke- 
lias, nes jie atsidūrė tarp dviejų ugnių. Viena ir kita pusė juos 
kaltino išdavyste, vieni ir kiti vadino išverstakailiais, bailiais. 
Jei noras išlikti vadinamas baime, tai jos šie žmonės turėjo 
per akis. 

— Pasirodo, jaunesnysis sūnus Trūklis stipriai susikirto su tėvu 
dėl neatstatytų Austės sienų. O Praurikio Trūklis tiesiog nekenčia, 
— tyliai pasakojo Zervis. Jam, kaip žiemgaliui, lengviau sekėsi su- 
sikalbėti su Austės gyventojais ir jis dabar dalijosi žiniomis su drau- 
gu. — Trūklis mano, kad Praurikis — teutonų pakalikas ir padlaižys. 
Jei įmanytų, jis pakartų Praurikį, dantimis gerklę jam perkrimstų. 
Bent taip pašnibždom aiškino moterys. Kai vyrų paklausiau, tie tik 
mykė kažką. Ta, kur virtuvėje dirba, sakė, jog ne dėl Praurikio 
kungas Salkis nepuldinėja vokiečių. Užimdami Austę teutonai pa- 
grobė jo dukrą. Grįžo ji su Praurikiu. Ir nors ji buvo paleista, prieš 
kelias savaites ją vėl išsivedė. O ji vienintelė... Žinai, Uvi, tai, pa- 
sirodo, ta, apie kurią tau pasakojau... 

Zervis atsiduso ir kurį laiką abu tylėdami žvelgė į akliną 
tvarto tamsą. Jiems norėjo pakloti atstatyto didžiojo pilies na- 
mo svetainėje, tačiau Uvis atsisakė. Ne iš perdėto kuklumo, o 
dėl to, kad nepaliktų be apsaugos Trabanto. Matyt, kungas Sal- 
kis tai suprato, nes kartą pasiūlęs, daugiau neįkalbinėjo. Dabar 
apačioje girdėjosi tylus arklių šnarpštimas, pasijudinus čežėjo 
šienas, o pasukęs galvą į dešinę pro kraigo plyšį galėjai įžvelgti 
1r žvaigždėto dangaus lopinėlį. 

— Sutikaują... Sėdėjo ant obuolmušės kumelės. Nosikė riesta 
1r strazdanota... kaip ir mano tuo metu... — tyliu, svajingu balsu 
tęsė Zervis. — Tik vardo tada nežinojau... Pasirodo, Gundega. 
Gražus vardas... 

Jis nutilo ir Uvis nežinojo, ar reikia atsakyti draugui, ar ne. 
Kažką numykė pritardamas, o mintys sukosi apie varganą Aus- 
tės likimą. Jam sunku buvo patikėti, kad broliai gali taip nekęs- 
ti vienas kito, jog pasirengę vienas kitą nudėti. O Praurikis, pa- 
sirodo, ne tik aukštas kaip tėvas, bet dar ir stambus, plačiapetis. 
Nors Uvis jo dar nebuvo matęs, prieš akis tuoj iškilo jo brolis 
Daubaras su mažumėle kreivoka šypsena... Šalia jo sučežėjo 
šienas — tai Zervis vis nerado ramybės. 

-— Bet žmonės pasakojo, kad Gundega tai kitokia. Ji grįžo iš 
nelaisvės neapkrikštyta. Ir teutonų nekenčia. Sakė, labai graži 
išaugusi. Tuo tai neabejoju... Bet dėl jos Salkis turėjo prižadėti 
neatstatinėti pilies sienų. Tik dėl dukros Salkis teutonams nusi- 
leidžia... Nieko kito jam nelieka, čia paribio ruožas. Nukariau- 
ta Žiemgalos dalis prasideda tuoj į šiaurę nuo Maigonės, o kiek 
toliau į pietus jau Viestarto valdos. Čia žmonės sukasi kaip iš- 
mano. Negi, sako, gyvas į žemę lįsi? Negi paliksi gimtinę? Pa- 
liksi viską?.. O ką tu darytum? 

— Aš?.. — Uvis suraukė kaktą. Tiesą sakant, tas klausimas 
jam nebuvo naujiena. Jis kovotų. Jis kitaip elgtis negalėtų ir 
lygiai taip pat nekęstų tų, kurie kovoti atsisako... Na, o Einius? 
Ar jo brolis Einius kovotų? Daubaras abejonių nekėlė - jis kau- 
tųsi su tokiu pat įniršiu, kaip ir tėvas. - Ką daryčiau? Kovočiau. 

— Taip. — Zervis giliai įkvėpė. — Kovočiau ir aš. Tačiau ne 
kaip Trūklis. Jis ir savus nukerta... Ar tau apie tai pasakojo? 

— Šiek tiek. Atrodo, jo čia nemėgsta... 

— Atvirai kalbant, bijo, - susijaudinęs tęsė Zervis. - Jei būtų 
Trūklio valia, jis čia pusę žmonių pakartų, o pirmiausia — savo 
brolį. Du apkrikštytus žiemgalius nukirto kalaviju už tai, kad 
jie atsisakė prie jo prisidėti. Jis dabar Tervetėje pas Viestartą. Ir 

žmonės bijo, kad Trūklis grįš... Kartu su Viestarto kariauna. 

— Negerai, kad savų bijo. 

— Žmonės bijo Trūklio, ne Viestarto. Kungas Salkis teisus. 
Bus karas, todėl vokiečiai ir Gundegą išsivedė. Ne dėl Trūk- 
lio... - Sučežėjo šienas ir Zervis staiga atsisėdo.—- Klausyk, Uvi, 
aš negalėsiu grįžti su tavimi į Ventę... 

Dabar miegas išgaravo ir Uviui. Jis pasirėmė ranka ir atsi- 
suko į Zervio pusę. Nakties tamsoje teįžiūrėjo tik jo šešėlį. 

— Nekalbėk niekų... Ką tu vienas gali? 

Blausioje mėnulio šviesoje Uvis matė, kaip šešėlis ryžtin- 
gai papurtė galvą. 

— Kalbu rimtai. Sakiau gi, kad tai mergina, kuriai pažadė- 
jau... Nežinojau tada, ką tie žodžiai reiškia. Daug žodžių nule- 
kia vėjais, bet aš pažadų nelaidau. 

Uvis atsiduso. Jis vėl atsigulė ir tylėdamas žvelgė į tamsą. 
Zervio balse pasigirdęs ryžtas neleido prieštarauti. Jis įsivaiZ- 
davo, kad Zervio ir taip siaurokos lūpos dabar kietai suspaus- 
tos, o kaktoje įsirėžusios kelios statmenos raukšlės, pasirodan- 
čios jam įtemptai mąstant. Kai jis toks, verčiau su juo nesigin- 
čyti. Po jais tvarte šnarpštė arkliai, ir nors jų stovėjo arti dešim- 
ties, Uvis sugebėjo atskirti Trabanto prunkštimą. Šiene čežėjo 
pelės, kraige sucypsėjo mieguistos kregždės, o tiesiai virš jų 
sušmėžavo šikšnosparnis. Kažkur toliau girioje ūbavo pelėda. 
Tie aiškūs garsai priklausė nakčiai ir minčių netrikdė. Staiga jo 
ausį pasiekė duslus kanopų bildesys. Uvis įsiklausė 1r, kai gar- 
sas pasikartojo, atsisėdęs ėmė graibytis šalia padėtų naginių. 

— Kas ten? - paklausė Zervis, kuris taip pat išgirdo kanopų 
dunksėjimą. 

— Pažiūrėsime... — Uvis skubėdamas avėsi. — Po to, kai pa- 
sakiau Salkiui, jog miegosime virš tvarto, mačiau, kad bernas 
išsivedė du arklius ir pririšo prie žąsų gardo... Maniau tam, kad 
mūsiškiams vietos atsirastų, bet, pasirodo, jos čia apsčiai... 

— Aa... Išsivedė, kad naktį nepastebėtas prieitų... Ar ne pas 

teutonus nujojo! — Zervis susijaudinęs pašoko ir puolė prie ko- 
pėčių. 

— Apsiauk pirma. Ir pasiimkim ginklus! — šūktelėjo įkan- 
din Uvis. — Nemanau, kad jis toli nujotų... Pro Vilkę nepra- 
spruks. 


* 


Kai jie pribėgo prie užversto griovio, debesies skiautė stai- 
ga nuslinko nuo mėnulio, padalydama apylinkes į dvi skirtin- 
gas dalis. Ten, kur siekė tvarto ir gretimų medžių šešėliai, tvy- 
rojo aklina tamsa, o tolėliau viską užliejo balzgana mėnesiena. 
Šviesos ruožas kliudė ir dalį užversto griovio, kurio viduryje 
susigūžęs tūnojo stambus vyras. Nereikėjo net prieiti arčiau, 
kad pažintum Klibikį. Jis, matyt, ką tik buvo nukritęs nuo pasi- 
baidžiusio arklio. Arklys jau spėjo panirti į tvyrančią už grio- 
vio tamsą, ir iš ten ataidėjo tolstantis kanopų bildesys. 

Vilkės nesimatė. Ko gero, ji pasidavė medžioklės aistrai ir 
vijosi arklį. Uvis stabtelėjo, giliai įkvėpė ir, įkišęs du pirštus į 
burną, šaižiai sušvilpė. Palaukė akimirką 1r sušvilpė dar sykį. 

Šis garsas visiškai sutrikdė ir taip jau pasimetusį Klibikį. Iš 
pradžių jis bandė pulti ten, kur turėjo būti saugu, tai yra atgal į 
kiemą. Pabėgėjęs kelis žingsnius sustojo, nes ant griovio kraš- 
to pamatė belaukiančius Uvį ir Zervį. Zervis spėjo pasiimti ka- 
laviją, ir nuogi jo ašmenys dabar blausiai žybtelėjo mėnulio švie- 
soje. Klibikis susverdėjo, apsisuko ir metėsi atgal. Tenubėgo 
iki griovio vidurio. Kitoje pusėje stovėjo Vilkė. Mėnulio švie- 
sos paskleisti šešėliai ir išgąsdinto Žmogaus vaizduotė jos ūgį 
padvigubino. Jam, matyt, pasirodė, kad ten stovi ne vilkas, o 
stumbro dydžio pabaisa. Klibikis kimiai sukliko, užsidengė gal- 
vą abiem rankomis, jo keliai sulinko. Jis susmuko beveik toje 
pačioje vietoje, kur nudribo nuo Vilkės išgąsdinto arklio. 

— Stovėk! — įsakmiai kilstelėjo ranką Uvis, kai Vilkė, ne- 

kreipdama dėmesio į susmukusį vyrą, vėl atsigrežė į tą pusę, 1š 
kurios dar buvo girdėti išgąsdinto arklio kanopų beldimas. Kar- 
pydama stačiomis ausimis, ji klusniai pritūpė ir sustingo. Mė- 
nulio šviesoje jos kailis blizgėjo tarsi sidabras. 

Uvis ir Zervis neskubėdami prisiartino prie griovio vidury- 
je susmukusio Klibikio. Šis gulėjo pritraukęs kelius prie krū- 
tinės ir prisidengęs veidą, tarsi gintųsi nuo smūgių. Uvis pritū- 
pė ir ranka atsargiai palietė jo petį. 

— Ei... Čia mes... Nebijok, - tarė kiek galėdamas ramiau. 

Juodu palaukė, tačiau Klibikis net nekrustelėjo. 

— Gal bakstelt šituo... — pasiūlė Zervis kilstelėjęs kalaviją. 

— Duok jam atsipeikėti. Ei... Klausyk... 

Klibikis lėtai nuleido galvą saugančią ranką. 

— Ten vilkas... —- sulemeno jis springstančiu iš baimės bal- 
su. - Ant griovio kranto baisus vilkas... 

— Tai Vilkė, - pataisė jį Uvis. — Jei sakysi teisybę, ji tavęs 
nelies. 

— Bet jei drįsi meluoti, tu išgama... 

— Palik jį, Zervi. Jis nori mums pasakyti visą teisybę. Ar ne 
taip, Klibiki? Kur jojai? 

Klibikis pritraukė kelius dar arčiau prie krūtinės ir atsirem- 
damas ranka lėtai atsisėdo. Metė žvilgsnį į griovio kraštą, kur 
nejudėdama tupėjo Vilkė, ir susigūžė. 

— Vilkas... Kungas Salkis man sakė, kad... — Jis Žiobtelėjo 
1r įtraukė oro. — Sakė, man vilkas gerklę perplėš, jei... 

— Jei sakysi teisybę, tau nieko nedarys, — padrąsino Uvis. — 
Kur jojai? 

Klibikis lėtai papurtė galvą. Jis bandė kažką pasakyti, ta- 
čiau nieko neišspaudė. 

— Nežiopčiok, o klok, kur jojai! —- pašoko kantrybės nete- 
kęs Zervis. — Arba Vilkė gerklę tau perkąs, arba aš pats tau 
vidurius paleisiu... Na?.. 

— Netrukdyk jam... Jis tuoj pasakys. Pas Praurikį jojai, taip? 

Klibikis užsimerkė ir giliai įkvėpė. Atrodė, kad stengiasi 
sutramdyti jį užvaldžiusią baimę. Sumurmėjo kažką, bet taip 
neaiškiai, kad juodu neišgirdo. Uvis vėl pritūpė. 

— Tu jojai pas Praurikį... Suprantama. Jis tavo šeimininkas. 
Reikia klausyti, ką šeimininkas liepia. — Uvis stengėsi kalbėti 
kuo ramiau. — O jis liepė atjoti, kai tik bus žinių. Tik sakyk teisy- 
bę ir tau nieko blogo nenutiks. Kur Praurikis dabar?.. 

Klibikis pusbalsiu kažką suvapėjo. 

— Kur, sakei? 

— Nežinau... —- pagaliau garsiau sumurmėjo Klibikis. — 
Nežinau... 

— Nežinai, o jojai!.. —- tuoj karštai šokosi Zervis. - Ar kvai- 
lių ieškai? Sakyk, kur jis, arba vidurius nuo žemės teks riešku- 
čiomis semtis. Kur? 

— Nežinau... — visai pasidavęs purtė galvą Klibikis. — Kad 
ir jis pats gerai nežinojo, kur Heinrichas jį vedasi... Sakė, prie 
Dauguvos. 

— Va, prie Dauguvos. Pradžią jau turime. — Uvis padrąsin- 
damas paplojo jam per petį. - Kur prie Dauguvos? 

— Nežinau... — atkakliai purtė galvą Klibikis. 

— Baik terliotis, — vėl metė Zervis. — Pasitrauk, tuoj perrė- 
šiu pilvą, tegu Vilkė jam žarnas ištąso... 

Uvis atsistojo, nes betupint nutirpo kojos. Visą laiką akylai 
stebėjusi savo šeiminką, tuo pat metu pašoko ir Vilkė. Tai vi- 
siškai priveikė ir taip jau mirtinai išgąsdintą Klibikį. Jis ėmė 
šliaužti į Uvio pusę, bandydamas apkabinti jo kojas. 

— Nežinau, kur... — vebleno jis. — Nežinau. Sakė man joti 
prie Dauguvos iki Spilvės įlankos... Ten kažkur stato bokštą. 

— Bokštą? Kokį bokštą?.. 

— Prisiekiu visais dievais, net ir krikščionių — nežinau. Sa- 
kė, kad aukštą. Tas Heinrichas su keliais knechtais čia trainio- 
josi dvi dienas ir vis lojo Praurikiui, kad kuo greičiau jotų prie 
Dauguvos padėti jiems statyti kažkokį bokštą. 

— Nevapėk niekų apie bokštus... Girdi! 

— Nustok, Zerwvi. Jis pats šito nesugalvotų. Tai Heinrichas 
sakė, kad reikia padėti statyti bokštą? Ant Dauguvos kranto? 

— Taip... Tikrai taip! —- skubėjo pritarti Klibikis. — Sakė, kad 
reikia padėti statyti, ir jei padės, tai paleis seserį. 

— Paleis Gundegą?.. Melavo teutonas. 

— Praurikis manė, kad nemeluoja... — Klibikis panarino gal- 
vą. Jis garsiai alsavo, tarsi būtų bėgęs ristele į kalną. — Jis išvy- 
ko vaduoti sesers. O man liepė niekam nesakyti... O aš... 

Klibikis skausmingai suvaitojo. Kurį laiką visi tylėjo. 

— Vadinasi, tai atsitiko tos dienos, kai mes sutikome kungą 
Salkį, išvakarėse, — samprotavo Zervis. Pyktį jo balse pakeitė 
nuostaba. — Tada dar nežinojau jos vardo... O dabar štai... Ir 
sakė, kad ten ir Gundega? 

— Nesakė. Bet išjojo dėl jos... 

— Į Spilvės įlanką? 

— Gal... Minėjo Spilvę. 

— Dabar aišku, ką daryti, - pusbalsiu tarė Zervis. — Viestar- 
tas renka vyrus, todėl maniau traukti į Tervetę. Bet jei Praurikis 
išvyko Gundegos gelbėti, tai josiu 1r aš. Kaip manai, ar šitas 
kalba teisybę? 

— Manau, kad taip. — Uvis mostelėjo Vilkei, kad ta atsi- 
trauktų toliau. Klibikis nusišluostė šaltu prakaitu aprasojusią 
kaktą ir pamažu atsistojo. - Eime atgal. Palauksim ryto, o sau- 
lei prašvitus galėsime pasitarti su kungu Salkiu. 

7 
VIESTARTAS 


rieš auštant ėmė dulkti lietus. Pirmieji Viestarto 
kariuomenės žvalgai prajojo pro Austę, kai už 
, storos debesų dangos pasislėpusios saulės švie- 
sa dar tik blausiai skleidėsi dangaus pakraštyje. Kai Austės sker- 
džius, užsimetęs ant pečių išvirkščius sudrėkusius kailinius, ginė 
į pievas nedidelę likusią po visų antpuolių ir duoklių karvių 
bandą, pasirodė ir pirmieji kariuomenės būriai. Jie traukė už 
pusės mylios nuo Austės per sausesnes kalvų keteras. Keliavo 
būriais, daugiausia raiteliai, nors buvo ir keletas vežimų bei 
juos lydinčių pėsčių karių. Vilkstinė nesustodama traukė į šiau- 
rę ir tik pirmasis būrys pasuko žemyn nuo aukštumos. Apjojęs 
pylimus, priartėjo prie gynybinės sienos spragos, kur jau nuo 
apyaušrio laukė senasis Salkis. Jis stovėjo tiesus ir aukštas, tar- 
si stebuklingai išlikęs tvirtovės sienos stulpas. Per kelis Žings- 
nius už jo susibūrė baugščiai besižvalgantys Austės gyvento- 
jai. 

Atjojančiųjų buvo apie trisdešimt vyrų, ginkluotų daugiau- 
siai ietimis. Priekyje risnojo lieknas, nors jau nejaunas Žygū- 
nas. Kai būrys priartėjo ir pro tirštą dulksną jau buvo galima 
įžvelgti atskirus raitelius, susirinkusių austėnų įtampa atslū- 
g0. 

— Ne Trūklis... — pasklido šnabždesys, o akylesnieji jau ti- 
kino, jog būrio vadas, atrodo, esąs iš rytinės Žiemgalos. Tai 

netrukus patvirtino ir priekyje jojęs raitelis. Jis sustabdė žirgą 
ant gynybinio griovio krašto, nušoko žemėn ir prilėjęs arčiau 
nusilenkė. Lietaus lašai varvėjo vėjo nugairintu veidu. 

— Valdovas Viestartas ir jūsų narsusis sūnus Trūklis siunčia 
jums sveikinimus, kunge Salki. Linki, kad dievai jums liktų 
palankūs. Prie šių linkėjimų prisidedu ir aš. Kilimo esu iš Ba- 
luodžių giminės. 

Salkis buvo nustebęs, jog atjojo ne sūnus, tačiau to neparo- 
dė, tik oriai linktelėjo. 

— Priimame jūsų linkėjimus, — tarė jis pabrėždamas savo 
žodžius raiškių prakaulios rankos mostu. — Dievai šiuo žygiu 
pasirūpins. Pagaliau nušluosime tą prakeiktą teutonišką purvą 
nuo Žiemgalos žemės! O Trūklis turbūt atjos vėliau? 

— Burtai išties žadėjo sėkmę, — patikino būrio vadas. —- O 
jūsų sūnus jau priekyje. Jis rengia kariuomenės persikėlimą per 
Dauguvą. Bet turiu garbę pranešti, jog netrukus trumpam čia 
stabtels ir valdovas Viestartas. 

Tai buvo tikra garbė. Vadinasi, Viestartas įvertino jaunes- 
niojo sūnaus pastangas ir Praurikio krikštas neužtemdė Salkio 
šeimos gero vardo. 

— Esame pagerbti, kad į šią, deja, taip nuniokotą mano so- 
dybą teiksis užsukti valdovas. Kuo galiu pasitarnauti? 

— Man pavesta... Suprantate... — Būrio vadas atrodė sutri- 
kęs. Salkio kilmė tarsi reikalavo atsiprašyti. — Atleiskite, kunge 
Salki, bet man pavesta patikrinti sodybą. Ar čia nėra kokių pa- 
šalinių? 

Salkis nurijo nuoskaudą. 

— Visi čia savi ir daugmaž tiek, kiek čia matote... - Jis grįŽ- 
telėjo į susibūrusią šeimyną. — Tik tiek ir teliko. Sūnaus Prauri- 
kio nera. Nėra ir dalies vyrų, kurie jam pakluso. Tiesa... Yra du 
jaunuoliai, atvykę iš toli, bet jie man dievų pasiųsti. 

— Apie Praurikį girdėjau. — neaiškindamas, iš kur sužino- 
jęs, tarstelėjo Baluodis. — O kokie tai jaunuoliai? 

— Tariau. Man dievų pasiųsti! — Kungo Salkio balse su- 
skambo nekantrumas. — Ir jie turi prašymą Viestartui. 

— Šit kaip... Galės jį netrukus pateikti... Tikiuosiu, jog lei- 
džiate apžvelgti sodybą? 

Vėlgi ankstesniais metais kungas Salkis būtų įsižeidęs. Toks 
reikalavimas rodė, kad abejojama jo žodžiu arba, mažų ma- 
žiausiai, manoma, jog jis čia nebe šeimininkas. Taip būtų buvę 
prieš dešimt metų, tačiau dabar jis tik trūktelėjo pečiais ir išdi- 
džiai pasitraukė į šalį. 

— Tikrinktte... 


L 
* 


Matyt, rąstas, ant kurio prisėdo Viestartas, pasirodė esąs ne 
itin patogus, nes garsusis žiemgalių karo vadas pasimuistė ir 
pasislinko į šoną. Per ilgą kovose praleistą gyvenimą jis buvo 
išmokęs net ir per trumpą poilsio valandėlę atgauti jėgas. Da- 
bar, kai tos jėgos ėmė silpti, šis gebėjimas itin pravertė. Atrodė 
Viestartas, tiesa, dar visai tvirtas — tą pabrėžė aukšta kakta, raiš- 
kūs, tarsi kirviu išskaptuoti veido bruožai. Tačiau trumpai ap- 
kirptoje barzdoje jau vyravo pražilę plaukai. 

Viestartas atsilošė į svirno sieną ir tik tada pakėlė akis į 
Uvį. Teko prisimerkti. Bėgant metams regėjimas nusilpo. 

— Neatrodo, kad iš mūsų. Ar kuršis?.. 

— Jis žemaitis, valdove. 

— Zemaitis!.. — Viestarto žvilgsnis apsiblausė, jis susirau- 
kė, tarsi būtų atsikandęs itin kartaus daikto. Atsigręžė į netolie- 
se stovintį kungą Salkį. - Aš nesuprantu tavęs. Nejaugi į savo 
užantį įsileidi angį? Ar ne Žemaičiai kadaise nukovė tavo 
vyresnįjį brolį? 

— Žemaičiai, valdove, — oriai atsakė kungas Salkis. - Ir už 
tai jiems buvo deramai atkeršyta. Bet dabar turime kitą priešą. 
O šis vaikinas?.. Šis man dievų siųstas. 


70 SKOMANTAS 


Viestarto antakiai vos pastebimai kilstelėjo. Jei atsakymas 
ji ir nustebino, jis to nenorėjo parodyti. 

— Ne taip nutolęs nuo šių dienų metas, kai dievai mums 
žemaičius siųsdavo kaip bausmę. Nejaugi laikai taip pasikeitė? 

— Ne man spręsti dievų užmačias, valdove. Žinau tik tiek: 
nepajėgiau padėti savo pagrobtai dukrai, ir todėl buvau pasi- 
ruošęs keliauti į Dausas. Dievai man tada pasiuntė ženklą, jog 
ji bus išgelbėta. Jis man ir atnešė šią žinią. 

— Žinios nešėjas... Šit kaip... Tavo dukra rūpi ir man, kun- 
gai Salki. — Viestartas atsiduso. Prieš tai plykstelėjusį pyktį da- 
bar pakeitė rūstumas. Jis vėl atsigręžė į Uvį. —- Ką gi, kalbėk, 
žemaiti... Ko iš manęs nori? Klausome. 

Pyktį teko malšinti ir Uviui. Jei ne šalia stovintis Zervis, 
kurio jauname veide buvo matyti įtampa ir viltis, jis būtų tam 
žiemgalių vadui tėškęs tiesiai į veidą, jog jis tai nenori nieko. 
Ypač iš karvedžio, kuris kadaise, pasitelkęs teutonus, iš pasalų 
užklupo ir nužudė jo protėvį... 

Tačiau tai praeitis. Žvelgotės vėlė jau dausose, ir kraujo 
auka už jo žūtį sumokėta. Dabar, kaip tarė kungas Salkis, — 
priešai kiti. Tai Uvis pats puikiai suprato. Jis pritarė Zervio troš- 
kimui įsitraukti į kovą už savo gimtinę ir išpildyti vaikystėje 
duotąjį pažadą. 

— Prašau leisti prisijungti prie jūsų kariuomenės,- tarė Uvis, 
iš susijaudinimo nepajėgdamas kalbėti žiemgalių tarme. Visi 
aiškiai išgirdo jo Žemaitišką tarseną. 

Viestartas suraukė žilstelėjusius antakius ir nubraukė lie- 
taus lašelius nuo kaktos. 

— Garbusis Salkis teisus. Priešas dabar kitas, — tarė jis tarsi 
sau ir nutilo. Sėdėjo kurį laiką nejudėdamas ir, atrodė, įtemptai 
mąstė. Giliai atsiduso ir žvilgtelėjo į toliau stovinčią savo paly- 
dą. 

— Priešas kitas... — pakartojo. — Ir dievams garbė, kad tai 
pradeda suvokti net kietakakčiai žemaičiai. Gal ateityje galėsi- 

me kariauti kartu, bet dabar žygiuojame su kuršiais... Ir su jais 
susitarti nebuvo lengva. 

Jis vėl nutilo. Visi laukė, tačiau Viestartas neskubėjo. Zer- 
vis, stovėjęs kiek tolėliau, ryžtingai prasibrovė į priekį. 

— Valdove, mes norime kautis! Yra pagrobtų įkaitų, kuriuos 
būtina išvaduoti... Būtina!... - sukaupęs visą drąsą karštai dėstė 
Zervis ir jo žodžius nutraukė tik Viestarto žvilgsnis. Ne tik Vies- 
tartas žvelgė į jį, bet ir visi kiti susibūrę prie svirno. 

— Tau žodžio nebuvo duota! — riktelėjo šalia Viestarto sto- 
vintis žygūnas Baluodis. — Kol nebus leista kalbėti, užčiaupk 
žabtus! 

Viestartas atsainiai mostelėjo ranka. 

— Tegu... Jaunuolis kalba tiesą. Mes nepamirštame pagrob- 
tų įkaitų, neverta aušinti burnų. Todėl ir skubame į šiaurę, kol 
vokietis neatsipeikėjo. — Viestartas atsirėmė dešine ranką į rąs- 
tą ir atsistojo. — Keliamės į kitą Dauguvos krantą. Ten įvarysim 
teutonams baimės, o už Rygos susijungsime su kuršiais. Tada 
pulsime, ką esame nutarę pulti... Jei įkaitai kitoje Dauguvos 
pusėje, turėtumėme juos rasti. Tačiau jei jie šitoje, tai būtina 
žinoti, kur jie laikomi. Sakote, norite kautis? 

— Taip, valdove... 

— Tai gerai... Vyrų reikia... Gal tiks net ir žemaitis. Klausy- 
kis: žadėjau siųsti žvalgus į kairįjį Dauguvos krantą. Jei siūlo- 
tės, sutaupysiu žmonių. Mes persikeliam per upę, 0 poryt, ap- 
sukę Rygą, vėl grįšime prie Dauguvos. Jūs tuo tarpu ištirsite, ar 
įkaitai laikomi šiame Dauguvos krante. Supratote? 

— Klausome, valdove... — tyliai atsakė Zervis. Iš susijaudi- 
nimo jis taip paraudo, kad ryškiai nušvito net vaikiškos jo straz- 
danos. Zerviui drąsos netrūko, tačiau žmonių dėmesys jį visada 
sutrikdydavo. 

Viestartas nekantraudamas krestelėjo galvą. Išsprendęs vie- 
ną reikalą, jis nedelsiant imdavosi kito. Dabar atsigręžė į šalia 
stovintį kungą Salkį. 

— Tavo sūnui narsos netrūksta... — tarė jis. — Aš jį labai ver- 
tinu. Jis tikisi prosenių palaiminimo ir turi vilties, kad ir tėvas 
prisidės prie šio Žygio. 

— Esu pagerbtas, — oriai linktelėjo kungas. 

Salkis gerai suprato, jog karo žygiams jis per senas. Tačiau 
jo dukra tapo įkaite, o kitas sūnus galėjo būti priešų pusėje. 
Viestartas suteikė jam galimybę dalyvauti karo žygyje ir tai bu- 
vo tolygu įsakymui. 

— Ką gi, laikas judėti. Teks ruoštis ir jums, kunge Salki. — 
Viestartas pažvelgė pro pastatų tarpą į rytus, kur per kalvas trau- 
kė jau paskutiniai žiemgalių kariuomenės būriai, ir pasuko prie 
netoliese laukiančio kario, kuris laikė jo žirgą už pavadžio. — 
Turime suskubti prie Rygos, kol teutonai dar nespėjo sulįsti į 
savo pilis. 

— Būtų gerai, kad nespėtų ir Rygos vartų užverti, valdove, — 
tarė kungas Salkis. - Tada paskubėčiau pats pirmas... 

— Į Rygą? - Aukšta Viestarto kakta susiklostė raukšlėmis. 
Jis atsiduso. — Norėtumei pulti Rygą! Nebūtum Trūklio tėvas, 
kunge Salki. Ką gi, kadaise panorėjęs būčiau galėjęs paimti ir 
Rygą. Nors kas žino... Gal ateis metas ir Rygai. O dabar už- 
griebsim tik kaimus truputį toliau į vakarus... Tačiau žodžių 
pakaks, laikas joti. 


Rygoje Ordino pilies kieme būriavosi susijaudinę miestie- 
čiai. Susirinko čia miesto magistrato nariai, daugiausia stam- 
besni pirkliai. Buvo ir smulkesniųjų, kuriems pakako įžūlumo 
įsimaišyti tarp tų, kurių žodis mieste lemiamas. Didysis ma- 
gistras Folkvinas, pasilypėjęs ant akmeninių savo rūmų laiptų, 
stengėsi juos bent kiek apraminti. Sekėsi jam sunkiai. 

— Aš jums kartoju, nurimkit! Rygos Viestartas nepuls! Pro- 
to kol kas jis turi pakankamai. — Magistrui teko šaukti, kad jį 

išgirstų, tad balsas jau spėjo prikimti. Reikėjo tvardytis, nes 
kiekvieną kartą susidūrus su marga pirklių minia jam nelengva 
būdavo numaldyti kylantį pyktį. 

— Bet Tumšupės dvaras jau dega... Pats galite nuo bokšto 
pamatyti, magistre, — įkyriu spiegiančiuų balsų šaukė burmistro 
padėjėjas, gelumbės pirklys. Su ginklų pirkliais susikalbėti dar 
buvo įmanoma, tačiau gelumbės pirkliai bendraudavo su tur- 
gaus moterėlėm, matyt, todėl jo ir balsas skambėjo tokia gaida. 
— Lipkit pasižiūrėti, pleška kaip beržinės malkos!.. Dūmai kaip 
iš kamino rūksta! 

— Dega... — nesiteikdamas dirstelėti ton pusėn, suniurzgė 
Folkvinas. Tiesą sakant, jis žinojo, jog dega ne tik Tumšupės 
dvaras, bet ir keletas kitų. - Užpuolė žiemgalių jotis ir padegė. 

— Bet kaip tai galėjo atsitikti? Tumšupės dvaras į šiaurę 
nuo miesto. Vadinasi, mes apsupti! 

— Žmonės sakė, kad Vaigos kaime nukirstas seniūnas ir iš- 
vesti visi arkliai... — įsiterpė kitas pirklys. Nors jo balsas nebu- 
vo šaižus, tačiau akiplėšiškumo netrūko. — Kaip tai galėjo atsi- 
tikti, magistre? Kaip galėjo Viestarto kariuomenė jus užklupti 
taip netikėtai? 

— Be jokio įspėjimo... — šaukė vienas per kitą magistrato 
nariai. 

— Kur jūsų žvalgai, magistre? Ką jie veikia? 

— Už ką mes tokias duokles mokame? 

— Kokia nauda iš Ordino? 

— Ar jums žinoma, ką žada veikti Viestartas? 

— Tie plėšikai ne tik rytų pusėje, bet ir šiaurėje... Siaučia iš 
visų pusių! 

— Jų kaip skėrių aplink Rygą... 

Baimės, netikrumo bei pykčio kupini balsai skambėjo vis 
garsiau. Jau keliolika metų Rygos apylinkės neregėjo priešų ant- 
puolio. Per tiek laiko atmintis išdildė ankstesniuosius pavojus. 
Be to, dalis magistrato narių buvo nauji atvykėliai iš Brėmeno 

1r Briugės, tad jie niekada nebuvo matę pagonių. 

— Kaip jie galėjo apeiti pietines pilis? 

— Ar tiesa, kad ir latgaliai sukilo? 

— Kas bus, jei jie puls Rygą? 

— Tegu tik puola... - pusbalsiu burbtelėjo Folkvinas. Didy- 
sis magistras būtų galėjęs pridurti, jog tada bent žinotų, kurlink 
Viestartas taiko... Deja, šis žiemgalių kariuomenės pasirody- 
mas jam buvo išties netikėtas. Apie patį antpuolį jis sužinojo 
tik prieš keletą valandų. Nebuvo laiko net tinkamai pasiruošti, 
O į Ordino pilies kiemą jau įsiveržė išsigandęs Rygos magistra- 
tas ir nemenkas būrys miestiečių. 

Folkvinas atsikosėjo stengdamasis nuryti gerklę spaudžiantį 
kamuolį. Bet kuria kaina reikėjo juos nuraminti, po to —- para- 
ginti gintis. Vyskupystės karinės pajėgos buvo gerokai pakri- 
kusios, tad magistrato pagalba buvo labai reikalinga. 

— Nusiraminkite, gerbiamieji... Kartoju: Rygos pulti jie ne- 
drįs! — šaukė jis kiek įmanydamas tvirtesniu balsu. — O jei per 
kvailumą ir sumanytų, tai mums būtų tik į naudą. Įgulos pakan- 
ka apginti vartus ir sienas. Žinoma, mums padės ir miestiečiai. 
Aš žinau, kad ginsite savo miestą visi kaip vienas! 

Jis nutilo, nes reikėjo leisti susirinkusiems jam pritarti. 

— Žinau, kad ginsite, — tęsė jis. — O per dvi, daugiausia tris 
dienas susiburs kariuomenė iš Sakalos, Vendeno bei Igaunijos 
pilių. Iš Turaidos. Raiteliai ten pasiųsti. Kariuomenė jau telkiasi. 
Patikėkite, jei Viestartui pritrūktų proto ir jis užsimanytų pulti 
Rygą, jo kariauną sutriuškintumėm prie Rygos sienų... 

Ramus Folkvino balsas bailesniuosius magistrato narius 
bent trumpam įtikino, tačiau numalšinus didžiąją baimę, imta 
nerimauti dėl kitko. Daugelis pirklių turėjo dvarus ir sodybas 
už miesto, kurios dabar buvo paliktos likimo valiai. 

— Bet kaip galėjo Viestartas įsibrauti taip staigiai? 

— Ar teisybė, kad sukilo latgaliai 1r igauniai? 

— O žemaičiai? Ar puola ir žemaičių būriai? 

Folkvinas prieštaraudamas sumosikavo rankomis. 

— Neklausykit gandų! Juk jūs ne turgaus moterėlės, o ma- 
gistrato nariai. Puola tik Žiemgaliai. Kas tiesa, tai tiesa — už- 
puolė jie iš pasalų ir netikėtai, bet tai jiems brangiai kainuos. 
Jiems bus duota tokia pamoka, kad kitos nenorės. Tačiau norint 
juos pamokyti, reikaliūga pagalba... Gerbiamieji magistrato na- 
riai, štai jūsų klausosi geriausi mūsų šventojo miesto piliečiai. 
Aš Žinau, kad jūs neatsisakysite... 

— Ne... Jokiu būdu... 

— Ryga kariaus... 

— Parodysime tiems pagonims... 

Šaukė tik keli balsai, be to, kiek Folkvinas susigaudė, jie 
nepriklausė magistrato nariams. Patyrę pirkliai jau buvo ne kartą 
nudegę, todėl vos jis prakalbo apie pagalbą visi tuoj nuščiuvo. 
Tačiau šį kartą per savo pačių neapdairumą jie pateko į viešu- 
mą ir dabar atsisakyti bus gerokai sunkiau. 

— Būtinai prireiks visų dorų miestiečių pagalbos... — garsiai 
šaukė magistras. — Savaime suprantama, jei teks, visi ginsime 
sienas. Apie tai drąsiesiems rygiečiams net kalbėti nereikia. Ta- 
čiau to nepakanka. Reikia tiems plėšikams pastoti kelią, kai jie 
pasuks atgal į savo irštvą. Reikia jiems atkeršyti taip, kad jie 
niekad daugiau neišdrįstų pakelti ginklo prieš dorus krikščio- 
nis... Ir aš žinau, kad jūs taip pat prie to prisidėsite... 

Magistras atsikvėpė ir palaukė, kol nuaidėjo pritariančių 
balsų banga. Keli vyrai jau šaukė, jog pasiruošę žygiuoti tuojau 
pat. Kažkur kairėje skardus balsas klausė, ką puls žiemgaliai ir 
kurlink reikia žygiuoti. 

— Klausiat, ką tie prakeikti pagonys žada dar pulti? — pakar- 
tojo didysis magistras. — To šiuo metu tiksliai nežinome, tačiau 
neabejojame, jog jiems teks sugrįžti. Ir štai tada išmuš keršto 
valanda! Tada mes pastosime jiems kelią. Mums reikia ne tik 
gerų vyrų, gerbiamas magistrate, bet ir laivų, kad galėtumėm tuos 
vyrus nuplukdyti ten, kur pagonys bandys persikelti per Daugu- 

vą... Žinau, jūs šiam tikslui laivų nepagailėsite! Žinau, kad pri- 
tarsite! Ar taip? Kalbėkit! Jūsų klausosi Rygos piliečiai... 

— Pritariam! — šaukė balsai, tačiau ne tie, kurių Folkvinui 
reikėjo. Bepigu šaukti tiems, kurie jokių laivų neturi. Laivų sa- 
vininkai bandė susižvalgyti tarpusavyje, tačiau žmonių spūstis 
vis didėjo ir jiems tai nelengvai sekėsi. 

— Jūs, gerbiamasis... Taip, jūs! — bakstelėjo pirštu Folkvi- 
nas į garsiau už visus šūkavusį gelumbės pirklį. — Jūs esate 
magistrato narys... Ar sutinkate paskolinti laivų atkeršyti pago- 
nims? 

Gelumbės pirklys sutriko. 

— Mes... Mes tai apsvarstysim... — visai kitu, dusliu balsu 
sumurmėjo jis. 

— Apsvarstysit? — garsiai pakartojo jo žodžius Folkvinas. — 
Kai sodybos dega, kai priešas prieš vartus, jūs svarstysit? Tai 
svarstykit, gerbiamieji. Svarstykit! Laukiam... 

Pirklys beviltiškai apsižvalgė. Miestiečių akys nukrypo į 
ji, nepalikdamos vietos dvejonėms. 

— Sutinkame... — burbtelėjo jis. 

— Sutinkame... — pritarė ir kiti magistrato nariai, kai ma- 
gistras negailestingai nukreipė savo pirštą jų pusėn. 

— Garbė magistratui... — neleido jiems atsipeikėti Folkvi- 
nas. — Vadinasi, laivų turėsime. O dabar, gerieji žmonės, prie 
ginklų... Kai tik bus aiškiau, kurlink juda užpuolikai, bus nu- 
spręsta, kurioje vietoje pastoti jiems kelią. 

| rįžęs iš uosto meistras Kercė pranešė, jog šiuo 
"| metu tinkamo laivo žvakėms gabenti nėra. Mies- 
„21 to apylinkes puola žiemgaliai, ir sklinda kalbos, 
kad Ordinas perima visus laivus. Tačiau Kercės žmona nieko 
nenorėjo girdėti. Iš tokio mėmės, kaip jos vyras, to ir tegalima 
tikėtis. Jei pagonys puola apylinkes, pirkliai stengsis išnešti ku- 
dašių, todėl laivų turėtų būti į valias. Nieko nelaukusi Kercienė 
pati išskubėjo į uostą. 

Ten J savaime suprantamą, paleido gerklę 1r, matyt, si 

jog tas sutiko priimti Daugavgryvos vienuolynui skirtas žva- 
kes.Tokia važtis kapitono nežavėjo. Laivas ir taip buvo pakrau- 
tas neraugintų galvijų odų bei į statines supiltos pelkių rūdos ir 
prie Daugavgryvos sustoti nebuvo jokio reikalo. Tačiau tokios 
moters gerklei atsispirti sunku. Gal jis 1r nesutiko, tik šiaip kaž- 
ką burbtelėjo, tačiau Kercienė grįžo namo užrietusi nosį ir tėš- 
kė vyrui, jog tai, ko jis niekaip negalėjo padaryti, ji akies mirks- 
niu sutvarkiusi. Žvakės Daugavgryvos vienuoliams bus nupluk- 
dytos dar šiandien ir ne kokia nusususia valtimi ar vytine, o 
didžiuliu ir saugiu kogu. Reikėjo nedelsiant iš kaimyno samdy- 
tis arklį su vežimu, pasikrauti žvakes ir tuoj pat boginti jas į 
uostą. Kaimyną jau buvo pasiekusios Žinios apie artėjančius 
žiemgalių būrius, todėl šis arklio duoti nenorėjo. Kercienė įsi- 

veržė pas jį kaip viesulas, ir žmogelis dėl šventos ramybės nu- 
sileido. 

Netrukus žvakių dėžių prikrautas vežimas per sujudusį 
miestą nudardėjo uosto link. Gatvėse būriavosi susijaudinę mies- 
tiečiai, skubėdami brovėsi pro minią Ordino bei kapitulos ka- 
reiviai, turguje prie savo gildijos vėliavų rinkosi amatininkų ir 
pirklių savigynos būriai. Tiesą sakant, privalėjo ten pasirodyti 
ir meistras Kercė bei jo gizelis, tačiau žmona riktelėjo, jog pa- 
kariauti dar spės. Pirma reikia pasirūpinti dukros kraičiu, pas- 
kui jau dangintis pas sėbrus. Vis vien Ryga nebus puolama ir 
jie, pasitrainioję prie gynybinių sienų bei prisiplempę alaus, po 
dienos ar kitos sugrįš į namus. Žinoma, po to dar metus girsis, 
kad baisų žygdarbį atliko. 

Kercė prieštarauti nebandė. Jau prieš daug metų noras gin- 
čytis su pačia išgaravo. Be to, nebuvo tam ir laiko, nes didėjan- 
čioje grūstyje prasibrauti su pakrautu vežimu buvo vis sunkiau. 
Šiaip taip yrėsi uosto link, tačiau Mėsininkų gatvėje buvo pri- 
versti sustoti. Ši gatvė rėmėsi į Ordino pilį ir pačiame jos gale 
buvo skubiai įrenginėjama balista. Pravažiuoti nebuvo kaip. Gat- 
vė buvo tokia siaura, kad negalėjai net apgręžti vežimo. Teko 
iškinkyti arklį ir maldauti praeivių, kad tie padėtų apsisukti. 
Tačiau plūstantiems gatvele susijaudinusiems miestiečiams ne 
tas dabar rūpėjo... 


J 


Dumblu aptaškytas knechto veidas buvo pilkas ne tik iš 
nuovargio, bet ir iš baimės. Šalia jo stovintis brolis Landas taip 
pat atrodė sutrikęs. 

— Negeros žinios, šviesiausiasis magistre. Iš Kalngalės pra- 
neša, jog priešas jau ten... 

— Negali būti! — Magistro žvilgsnis nukrypo į paklotus ant 
stalo pergamento lakštus, kuriuose juodu, iš ąžuolo riešutėlių 

pagamintu rašalu buvo nubraižytos Livonijos sritys ir pilys. 
Kalngalė buvo gerokai į vakarus nuo Rygos. — Tai per toli! 
Kaip tie žiemgaliai taip greitai ten nužygiavo? Jie gi atjoja 1š 
pietų. 

— Tai blogiausia žinia, - tęsė brolis Landas. — Ten ne žiem- 
galiai... Ten kuršiai. 

— Kuršiai? — Folkvinas pašoko tarsi įdiegtas. —- Sapnuoji... 
Kaip gali būti kuršiai? 

— Kuršiai... — patvirtino knechtas. - Esu buvęs jų nelaisvė- 
je. Gerai pažįstu. Ten kuršiai... 

— Bet iš kur jie atsirado? 

— Persikėlė per įlanką dar vakar. 

— Kiek jų? Kuris iš kuršių seniūnų? 

— Ko gero, visi. Jungtinės pajėgos... 

Folkvinas giliai atsikvėpė ir tarsi suakmenėjo. Kaip pasiro- 
dė broliui Landui, taip jis stovėjo ištisą amžinybę. Po to vėl 
įsmeigė žvilgsnį į patiestą žemėlapį. Pakėlęs kairę ranką, delnu 
staigiai uždengė Kalngalę, o dešiniąja atsirėmė į nupieštą per- 
gamente grifą, kuris ženklino Tumšupės dvarą. Pro ten nesenai 
pražygiavo pagrindiniai Viestarto būriai. 

— Matai? — paklausė jis brolio Lando. Balsas buvo duslus. 
— Ar dabar matai, kur jie taiko? 

— Kur? — niūriai paklausė Landas. 

— Žiūrėk pats... 

Landas priėjo arčiau. Jis mokėjo skaityti tik maldas ir nela- 
bai suvokė, ką rodo Žemėlapiai, tačiau šįkart susigaudė. Supra- 
to, jog išsirangiusi pergamente melsva juosta — tai Dauguva, o 
prie jos kranto, tarp abiejų Folkvino delnų, nupiešta šventojo 
Benedikto, kartūziečių patrono, mitra žymėjo Daugavgryvos 
vienuolyną. 

— Nejaugi puls Daugavgryvą? 

— Būtent taip... — rūsčiai patvirtino Folkvinas. — Ir, teatlei- 
džia mums Viešpats, broli Landai, kad nesuskubome užbaigti 

bokštų. Dabar reikia nors spėti nusiųsti ten kryžlankininkus. 

— Vienintelį mūsų atsargos būrį? 

— Kad kito neturime, broli Landai. 

— Ar... Ar tikrai taip manot? 

— Laivą galime pasiimti koks mums tinka. Magistratas pri- 
tarė... 

— Bet... Bet, ar reikia? — Brolis Landas šiaip magistrui 
prieštarauti nedrįsdavo, tačiau šįkart jo sprendimas atrodė ne- 
koks. — Kaip žinote, broli magistre, nuo upės sienos lengvai 
paimamos... O antrojo bokšto nėra, na, ir pirmasis nebaigtas. 
Jei ten išties jungtinė žiemgalių ir kuršių kariuomenė... 

Brolis Landas nutilo, nes daugiau pridurti ir nereikėjo. Abu 
buvo patyrę kariai, ne kartą ėmę ir gynę pilis. Abu žinojo, jog į 
upę atgręžta siena liko atvira puolantiesiems, 1r kryžlankinin- 
kai, neturėdami gerai apsaugotos vietos, iš kurios galėtų šau- 
dyti, ne ką tepadės. 

Magistras Folkvinas ryžtingai papurtė galvą tarsi nuvyda- 
mas grėsmingą mintį. 

— Juk negalime atiduoti Daugavgryvos... Negalime! Jei da- 
bar atiduosime, kitos progos ten įsitvirtinti nebus. Magistratas, 
pagaliau ir kapitula, visi atsipeikės. Privalome išlaikyti!.. Ar 
yra koks didesnis laivas uoste? 

Brolis Landas patraukė pečiais. Jam su kaupu pakako savo 
rūpesčių, Rygos uostu jis nesidomėjo. 

— Melskime Viešpatį, kad būtų... Tada galėtumėm apginti 
pietinę sieną. Kryžlankininkai turėtų bokštus, nuo kurių galėtų 
šaudyti. 

— Ką jūs sakot, broli magistre? Pats gi Žinote... 

— Jei yra kogas, yra ir bokštai. Net du! 

Laivininkystėje brolis Landas nedaug teišmanė, tačiau su- 
prato, jog magistras kalba apie aukštai iškeltus kogo denius. 

— Vadinasi, jie šaudytų nuo kogo?... 

— Liubekas taip apgynė savo uostą nuo danų Valdemaro. 

Skubėkite į uostą, broli Landai, ir... — Magistras ryžtingai pa- 
purtė galvą. — Ne. Geriau eisiu aš pats. Pasakykite, kad atneštų 
mano šarvus. 

Kol Kercės iš įstrigusio vežimo iškrovė dėžes bei pintines 
su žvakėmis, kol jį apgręžė, ir pagaliau kol užkimštomis gatvė- 
mis nusikasė iki uosto, laikrodis katedros bokšte išmušė du kar- 
tus. 

“Vis dėlto nežinomi Viešpaties keliai...??- po to, pasako- 
damas apie šį įvykį, būtinai pridurdavo Kercė. Būtent šis delsi- 
mas-ir išgelbėjo Dorotėjos kraitį. 

Kai jie pagaliau nusigavo iki uosto, kur aukštai iškėlęs 
savo du denius puikavosi Brėmeno kogas, dar iš tolo pamatė 
susispietusius prie jo žmones, kuriems kelią buvo užtvėrusi 
Ordino kareivių kuopa. Kercės dar spėjo pamatyti, kaip keli 
kryžlankininkai be jokių ceremonijų ištempė iš laivo besi- 
spyriojantį kapitoną. Prie trapo tiesiog plaukus rovėsi atsku- 
bėjęs į krantinę Švarcas, vienas turtingiausių Rygos pirklių, 
kuris prekiavo viskuo, bet daugiausia odomis. Jis tiesiog kly- 
kė, kad nepakęs tokios sauvalės, kad ieškos teisybės visur: 
magistrą. Tačiau jam belaidant gerklę ant kogo denio pasi- 
rodė pats didysis magistras. Folkvinas šalmą buvo nusiėmęs, 
tačiau apranga liudijo, kad jis pasirengęs mūšiui. Jis buvo 
aukštas vyras — ir šarvai, ir baltasis, su išsiuvinėtu raudonu 
kalaviju apsiaustas tai dar labiau pabrėžė. Iš toliau negalėjai 
girdėti, ką jis sako, bet iš mostų galėjai suprasti, jog aiškina- 
si triukšmo krantinėje priežastį. Kai prasimušęs pro karei- 
vius prie jo pripuolė Švarcas, magistras išklausė jį, ryžtin- 
gai papurtė galvą ir pamojo savo kareiviams tęsti, ką buvo 
pradėję. Nemažas būrys kryžlankininkų, stovėjusių kranti- 

nėje, skubiai sulipo į kogą ir laivas ėmė ruoštis išplaukti. Pa- 
sirodo, į krantą buvo išsodintas tik priešinęsis kapitonas, o 
likę jūreiviai kartu su kareiviais dabar spėriai kėlė bures. Vos 
tik magistras su palyda paliko laivą, kogas pakėlė inkarus ir 
lėtai atsiplėšė nuo krantinės. 

Kercės stebėjo visus tuos įvykius tarsi žado netekę. Nutilo 
net gerklingoji Kercienė. Magistras Folkvinas su jį lydinčiais 
dviem Ordino broliais nuskubėjo pilies link, kogas lėtai tolo 
upe, o krantinėje liko tik pirklys Švarcas. Jis garsiai šaukti jau 
nebepajėgė. Anksčiau jis nebūtų iš savo aukštybių pastebėjęs 
tokios dulkės kaip žvakių meistras, bet dabar puolė prie Kercės 
tarsi prie senai nematyto giminaičio. 

+— Ar kas yra regėjęs tokią neteisybę?.. - tyliai vaitojo jis. — 
Ar kas yra regėjęs?.. Aš ten beveik penkis šimtus odų buvau 
pasikrovęs. Geresnių odų jau penkeri metai kaip neturėjau. Pir- 
ma rūšis, visos be išimties!.. 

— Bet... Bet kaip jie galėjo? — dar vis neatsikvošėdamas 
klausė Kercė. Jis akimis sekė tolstantį kogą, ir pagalvojęs, jog 
ten galėjo būti 1 Dorotėjos kraičiui skirtas žvakių krovinys, 
nejučiomis pasipurtė. — Kaip Ordinas drįso? 

— Pats magistratas leido... — niūriai pridūrė priėjęs kogo ka- 
pitonas. Pamatęs ant vežimo sėdinčią apstulbusią Kercienę jis 
palingavo galvą. - Jei nebūtum sutrukdžiusi, ko gero, būtume 
suspėję išplaukti. 

Kercienė tik susigūžė ir nieko neatsakė. 

— Ir tikrai magistratas leido? — primygtinai klausė meistras 
Kercė. 

Švarcas buvo magistrato narys ir vienas iš svarbiausiųjų. 
Jis vangiai skėstelėjo rankomis. 

— Tik kariams pervežti... Ir trumpam. Nė žodžio nebuvo 
pasakyta apie krovinį. Nė žodelyčio. 

— Ak šit kaip! Tai sakote, magistrato nary, jog kitų gerą, 
prašome, imkit. Tik mano nelieskit... — be gailesčio įsiterpė ka- 

pitonas. — Patys nusprendėte, o dabar vaitojat... 

— Bet odos... Kam jam odos? 

— Iškrauti reikia laiko. Ko gero, visos dienos, - tarsi būtų 
perėjęs į Ordino pusę, toliau piktu balsu dėstė kapitonas. - Jiems 
skubu, laiko iškrauti nėra. O tos odos, sakė Folkvinas, tai jam 
pačio Viešpaties pasiųstos... 

— Ką? Viešpats siuntė jam mano odas?! 

Kapitonas gūžtelėjo pečiais. 

— Taip prasitarė magistras. O kai aš nesutikau atiduoti lai- 
vo, liepė savo galvažudžiams mane išlaipinti. Išties geriau taip. 
Lengviau bus paaiškinti savininkams, be to, čia ir šiokių tokių 
reikalų turiu... O jums taip ir reikia! Patys sutikote kitų turtą 
dalyti, tai dabar ir turit! 

— Aryra teisybė pasaulyje? Ar yra? — vis dar aimanavo Švar- 
cas. — Tu gi kapitonas, privalėjai ginti krovinį... — Jis atsiduso 
ir liūdnai pridūrė. — Bet ar jam tai svarbu? Jis gi nieko nepra- 
randa ir dar iš manęs, doro pirklio, juokiasi... 

— Niekas čia nesijuokia. Juokai išties menki. Prarandu visų 
metų uždarbį!.. — riktelėjo kapitonas. — Galiu ir dar daugiau 
prarasti per jūsų kvailą magistratą. Pagrobę vieną kogą, jie, ko 
gero, užsimanys ir kitų... 

Jis susirūpinęs pažvelgė į kitą krantinę, prie kurios buvo 
išsirikiavę upiniai laivai. Kai Švarcas vėl ėmė vaitoti, kapito- 
nas apsisuko ir nužingsniavo laivų link. Meistras Kercė jį pasi- 
vijo ir sugriebė už rankovės. 

— Ar jūs ir pats turite laivą? — paklausė jis. 

— Et... Tik vytinę. Puodus žadėjau vežti į Daugavgryvą. Bet 
kad dar ne visai pakrauta, tai ir neskubėjau. O dabar pats neži- 
nau, ką daryti. Ko gero, reikėtų kuo greičiau dingti iš uosto ir 
kur nors paslėpti laivą, tik kad man vyrų trūksta... 

— Aš padėsiu! — greitomis apsisprendęs pasisiūlė Kercė. — 
Nesu jūreivis, bet šiek tiek patirties turiu. Esu plaukiojęs laivais. 
Yra dar ir mano gizelis. 

Kapitonas sustojo ir įdėmiau nužvelgė Kercę. Matyt, liko 
patenkintas, nes pritariamai atsikrenkštė. 

— Padėsi? O ko už tai iš manęs norėtum? Jau suprantu. Nu- 
plukdyti tas žvakes, dėl kurių tavo žmona man galvą išūžė?.. 
Taip? 

Kercė nedrąsiai palingavo galvą. 

— Tilptų... Nors vytinė ir ne iš didžiųjų, bet tilptų, — tarsi 
pats su savimi tarėsi kapitonas. — Du vyrai vytinėje yra, be to, 
dar ir tu su gizeliu. Pasroviui žmonių turėtų užtekti. Žinau ne- 
blogą įlankėlę pasislėpti. Palauksim ten, kol ta sumaištis pasi- 
baigs, ir plauksime į Daugavgryvą... Bet judėti reikia tuoj pat. 
Nedelsiant. 

Aš pats irgi taip manau... — pritarė Kercė. — Tuoj pat... 


9 
ĮLANKA 


15ą dieną jojus kiek įkerta, vakarop Uviui ir Zer- 
viui teko sulėtinti spartą. Artėjant prie Daugu- 
2 vos, prasidėjo pelkynai. Po rudeninių liūčių pie- 
vos taip pažliugo, kad joti tapo neįmanoma. Vedini žirgais jie 
klampojo per patižusį dumblą. Ypač nepatenkintas buvo Uvio 
Trabantas, kuris išvis nemėgo lėtai vilktis. Gerai, kad netrukus 
pasitaikė papelkės kaimelis, kuriame gyvenantys sėliai jiems 
paaiškino, jog Spilvės įlanka išties ne taip jau toli. Gal trys my- 
lios į šiaurę. Taip pat jie pridūrė, kad pastaruoju metu teutonai 
ten apgyvendino visą būrį darbininkų. Atrodo, miškui kirsti. Bet 
tiesiai per liulančią pelkę jokiu geru neprajosi, per ją arkliais ir 
sausromečiu nelengva nusigauti. Jei vaikinai nori ten nukakti sau- 
suma, teks daryti lankstą, o kelionė gali užtrukti 1r visą dieną. 
Kaimiečiai įtarimo nekėlė. Jie gyveno gūdžiame užkampy- 
je tarp pelkių, kur vokiečiai nedažnai teužklysdavo, todėl Uvis 
su Zerviu apsistojo čia nakčiai. Ryte vėl dulkė lietutis, ir Uvis 
nusprendė palikti žirgus ir su lengvais ginklais klampoti tiesiai 
per pelkę. Kaimiečiai suabejojo, ar jiems pavyks perbristi liū- 
nus su klastingais akivarais, ir nusistebėjo, kad šie jaunuoliai 
net nepaprašė vedlio. Jie nežinojo, kad nėra geresnio vedlio už 
Vilkę, kuri laukė krūmynuose už kaimelio. Vilkė atėjo į pasaulį 
ir augo pelkėse, todėl jas pažinojo kaip savo namus ir gebėda- 
vo surasti taką per klaidžiausius kemsynus. Nenuvylė ir šį kar- 
tą. Nors paklampoti teko, tačiau apie vidudienį žemė po jų ko- 


Liepsnojantis bokštas 87 


jomis darėsi vis tvirtesnė ir, prasibrovę per paskutinį nendryną, 
jie pagaliau pasiekė Dauguvos pakrančių pievas. 

Toli į vakarus, kiek tik akis užmatė, plytėjo Dauguvos už- 
liejamos pievos. Jos driekėsi nuo akiračio iki padūmavusio gi- 
rių ruoželio, juosiančio Babitės ežero pakrantes pietvakariuo- 
se. Nuo tolumoje tekančios upės pievas skyrė karklais apžėlęs 
pakrantės ruožas. Keliose vietos šis ruožas buvo suskaldytas 
gilyn į pievas išsiliejusių vandens liežuvių. Jie atrodė kaip nen- 
drėmis apaugę upeliai, tačiau vandenį sėmėsi iš pačios Daugu- 
vos ir, apsukę lanką pievomis, vėl į ją įsiliedavo. Viena pla- 
čiausių atšakų buvo Spilvės įlanka, kurios jie ieškojo. Atšaka 
atrodė pakankamai gili, kad į ją galėtų įplaukti laivai. Įlankos 
krantai buvo sausesni, čia augo neaukšti tankūs alksniai, tad 
vandens nesimatė. Prie įlankos paplatėjimo pilkavo nendrėmis 
dengti trobelių stogai, už jų kilo įtvirtintos sodybos gynybinė 
siena, matyt, pastatyta ant supilto apsauginio pylimo. Virš pa- 
krantės alksnių styrojo du aukšti stiebai. Tikriausiai už medžių 
slėpėsi didelis laivas. 

Neliko abejonių — jie pasiekė kaimelį prie Spilvės įlankos. 

Sustiprėjęs žmonių kvapas dirgino Vilkės uoslę. Ji stovėjo 
nendryno pakraštyje laukdama įsakymų. Žvelgdama į Uvį gud- 
riomis akimis, ji tarsi klausė: “O ką man dabar daryti?" 

— Pagaliau suradom, - šūktelėjo Uvis Zerviui, kuris vis dar 
brovėsi per tankiai sužėlusias nendres. — Atrodo, kad ten prie- 
plauka. Ir laivas kažkoks yra. Didelis! Bet nematyti jokio bokš- 
to... Gal čia ne Daugavgryva? 

Minkšta papelkės žemė buvo išmarginta žmonių bei arklių 
pėdomis. Matėsi ir gilios provėžos, tarsi kažkas vasarą būtų 
tempęs milžiniškas roges. Vilkė įtariai uostinėjo pėdsakus. Kva- 
pas buvo toks šviežias, jog jai net nereikėjo nuleisti snukio. 

— Čia, matyt, rąstus vilko... — paaiškino Uvis. — Ir storus. 

Už keliolikos žingsnių atsivėrė dalis įlankos ir pakrantė su 
aukštomis rąstų rietuvėmis. Galėjai įžvelgti ir triūsiančius žmo- 

nes, o toliau nuo kranto plūduriavo paruošti plukdyti sieliai. 
Atrodo, jie aptiko stovyklą, kurioje ruošiama mediena. 

— Pažvelk, bene ten tas bokštas... — pirštu parodė Zervis. 
Dabar juodu išvydo iškilusį virš karklyno didžiojo laivo denį. 
Jis buvo apkaltas tarsi kokiais aukštais pastoliais. 

— Kad kažin... — suabejojo Uvis. — Keista... Atrodo, kad 
ten kogas. Kaip jis čia pateko? Juk tai jūros laivas. 

Priartėję pro medžių tarpą jie išvydo stambokus prieplau- 
kos polius, o jos gale ramiame įlankos vandenyje atsispindėjo 
didžiulis laivas. Tokiais kryžeiviai plaukdavo Rygon iš Šiaurės 
Vokietijos bei Danijos miestų. Labai panašus į tą, kuriuo prieš 
kelerius metus į Rygą atplaukė pats popiežiaus legatas, Mode- 
nos vyskupas Vilemas.* Keista, kad tokioje nuošalioje vietoje 
prisišvartavęs didelis, kelionėms jūra skirtas laivas, o dar keis- 
čiau, kad kogas čia lyg ir buvo perstatomas. Prieplauka zujo 
darbininkai vilkdami ilgas lentas bei kartis, o virš aukštų kogo 
denių kilo kažkokio statinio griaučiai. 

— Galingasai Perkūne, tai bent laivas!.. - sušnibždėjo Zervis, 
iki tol nieko panašaus neregėjęs. — Tai kiek gi ten telpa žmonių? 

— Jei žmones gabena, tai net keli šimtai, — paaiškino Uvis. 
— Vien jūreivių reikia daugiau negu dvidešimt. Bet dažniausiai 
tokiais kogais plukdo prekes. 

Negalėdamas atsistebėti Zervis pakraipė galvą. Išties vaiz- 
das labai stebino. Kogo pilvoti šonai atrodė tokie platūs, jog 
jame nesunkiai tilptų bent trys greta sudėti upiniai laivai, o du 
stiebai kilo į viršų sulig medžių viršūnių. Burės buvo suvynio- 
tos ir pririštos prie skersinių. Netikėtas reginys taip sudomino 
Zervį, kad jis nejučia išėjo iš nendrių tankmės. Kaip ir kiekvieną 
kartą jį perspėjo Vilkė. Ji suurzgė, ir kai niekas į tai neatkreipė 
dėmesio, suurzgė garsiau. 


* Apie popiežiaus legato atvykimą į Rygą skaitykite apysakoje “ Ven- 
tės kalvis". 

— Kas? Žmonės? - atsigręžė Uvis ir tuoj viską suprato. Vil- 
kė stovėjo atsisukus į miško pusę, o jos keteros šeriai styrojo 
pakilę per pusę sprindžio. Vadinasi, žmonės dar gana toli, ta- 
čiau jau pats metas slėptis. Teko pusbalsiu šūktelėti į priekį nu- 
maknojusiam Zerviui, kad tas grįžtų. Jie jau buvo tolokai nuo 
miško, tad, išskyrus nendrėmis apaugusią pelkę, kitos priedan- 
gos nesimatė. Apsižvalgė, vildamiesi rasti patogesnę vietą, ta- 
čiau teko vėl nerti į nendryną. 

Netrukus ir juodu išgirdo žmonių keliamą triukšmą. Jų bu- 
vo ne taip jau mažai, nes šūkavo keli balsai, tarsi ragindami 
arklius. Vilkė tuojau pat susirado seną gulbių lizdą, ant kurio 
buvo galima patogiai įsitaisyti. Užtat Uvis su Zerviu prasmego 
dumblan gerokai virš kelių. Besiartinantys žmonės šūkavo gar- 
siai, tačiau judėjo lėtai. Laukti buvo nepatogu, nes stovint vie- 
noje vietoje pamažu smegai vis gilyn, tad Uviui su Zerviu teko 
nuolat judėti. Pagaliau pro nendres juodu pamatė pirmąjį kažką 
sunkiai tempiantį arklį. Arklys klampojo įsiręžęs ir nukoręs gal- 
vą, O šalia Žengiantis varovas jį ragino tai balsu, tai botagu. 
Dabar jau buvo galima suprasti, jog varovai tarpusavyje kalba- 
si žiemgališkai. Zervis jau norėjo išlįsti, bet Uvis jam davė ženk- 
lą palaukti. Negalėjai Žinoti, ar jie ten vieni, ar su vokiečių pa- 
lyda, o ir iš viso — ar galima jais pasikliauti. 

Lėtai nuklampojo pirmasis arklys, po to kitas, po to dar trys. 
Apie dešimt vyrų sekė iš paskos. Visi gana jauni, valstietiškai 
apsirengę. Nors ir buvo šūkčiojama, nei žmonės, nei arkliai ne- 
skubėjo. Jie žiūrėjo tik į priekį, tad nendryne susigūžę jaunuoliai 
pamažu ėmė kapstytis kranto link. Klampojant penktajam arkliui 
jie jau galėjo įžiūrėti jo tempiamas ilgokas beržines kartis. Šalia 
arklio žengė gal dvidešimties metų vaikinas, susisukęs į kuodą 
šviesius ilgus plaukus ir ant peties užmetęs medkirčio kirvį. Pa- 
manęs, kad darbininkų daugiau nebus, Zervis drąsiai žengė iš 
nendryno. Uvis vos spėjo nutverti jį už rankovės. 

— Pala... Yra 1r daugiau, —- sušnibždėjo. - Atrodo, ir raitų... 

Netrukus pasirodė dar vienas žmogus - jis žingsniavo šalia 
savo pabalnoto žirgo. Tai buvo augalotas vyras, kuris būtų at- 
rodęs dar aukštesnis, jei ne panarinti pečiai ir žemai nuleista 
galva. Buvo apsirengęs panašiai kaip kiti, tačiau turtingi Žirgo 
pakinktai bei platus, sidabru kaustytas diržas rodė, kad tai ne 
valstietis. Tiesa, vietoj kalavijo prie diržo tabalavo medkirčio 
kirvis. Vyras atrodė ne tik labiau nuvargęs už kitus, bet ir gero- 
kai prastesnės nuotaikos. Jam begūrinant pačiu pelkės pakraš- 
čiu, Uvio įtarimas pasitvirtino. Žirgą vedančio augaloto vyro 
veidas priminė kungą Salkį. 

— Ten Praurikis! — pusbalsiu šūktelėjo Uvis. - Mums pasi- 
sekė... Tegul kiti nueina toliau, tada jį pašauksime. 


Praurikis susivokė greitai. Tiesa, iš pradžių jis nenugirdo, 
todėl teko šūktelėti taip garsiai, kad išgirdo ir vilkstinės gale 
einantys darbininkai. 

Paskutinį arklį su kartimis lydintis vaikinas stabtelėjo ir at- 
sigręžė. 

— Kas nors nutiko? — paklausė jis. 

— Ne... Aš prisiminiau... — tarė Praurikis ir įsakmiai moste- 
lėjo darbininkams, kad tie jo nelauktų. Jis stovėjo per dešimt 
žingsnių nuo Uvio ir Zervio ir abu juos aiškiai matė. — Nuvilki- 
te tas kartis tiesiai prie laivo. Jiems labai skubu. Aš ateisiu ne- 
trukus. 

Praurikis palaukė, kol darbininkai dingo už kelio vingio, ir 
tik tada linktelėjo galvą kviesdamas išeiti iš nendryno. 

Užkopęs į sausesnę vietą, Uvis atidžiau nužvelgė vyriausiąjį 
Salkio sūnų. Ūgiu Praurikis prilygo tėvui, tačiau tik ūgiu... Sal- 
kis, nepaisant metų naštos, buvo tiesus kaip nendrė, o Praurikis, 
nors ką tik įkopęs į trečiąją dešimtį, jau buvo gunktelėjęs: stam- 
bią, rudais gaurais apžėlusią galvą buvo įtraukęs į plačius pečius 

lyg nedrįstantis iš kiauto išlįsti vėžlys. Senojo Salkio akys nuo 
metų naštos įdubo, tačiau žvilgsnis buvo tiriantis ir tiesus, gi Prau- 
rikis, nors ir būdamas aukštas, žvelgė tarsi iš gilaus urvo. 

— Bet kad jūs ne iš Austės... —- suabejojo Praurikis. — Tai iš 
kur? Negi Klibikis atsiuntė? 

— Iš Austės. Bet siuntė kungas Salkis... 

— Tėvas?! —- Praurikio akys išsiplėtė, jo pavargusiu veidu 
perbėgo nuostaba ir neslepiamas džiaugsmas. — Jis gyvas? 

— Taip, jis gyvas. 

— Dėkui Jėzui Kristui... — atsiduso Praurikis. —- Aš meldžiau, 
kad jam suteiktų stiprybės. 

— Bet jis vos nemirė... Ir tai tavo kaltė! — negailestingai 
metė.Zervis. Zervis įniršdavo greitai, ir svetimo dievo paminė- 
jimas bemat įžiebė pyktį. — Jis kenčia, kad turi tokį sūnų. 

Praurikio veidas išblyško. 

— Tėvas mano sprendimą seniai žino, — dusliai tarė jis. — 
Turėjo pakankamai laiko suprasti. Ką sakė dar?.. 

— Sakė, kad išdavei savo dievus ir kraštą! — tęsė įtūžio pa- 
gautas Zervis. — Sakė, kad niekini savo gentainius. Sakė, kad 
pataikauji teutonams. Lankstaisi prieš juos. 

Šie žodžiai Praurikio pečius čaižė kaip rimbas. Tarsi ban- 
dydamas nustumti juos tolyn, lėtai papurtė savo pradėjusią plikti 
galvą. 

— Gerbk tėvą ir motiną... Taip sako Kristaus ketvirtas įsa- 
kymas. Aš gerbiu tėvą, nors jis klysta. Ir ne tik jis... Bet savo 
galvą lenkiu tik prieš Kristų. O Kristus ne teutonas. 

— Ne teutonas? — užsiplieskė Zervis. — Jis gi jų dievas... 

Uvis uždėjo ranką ant draugo peties ir ramindamas spuste- 
lėjo. 

— Tikrai ne teutonas, — patvirtino Uvis. — Jis ir danų dievas, 
ir žuvėdų. Net ir rusų. Tiesą sakant, jie tvirtina, jog jis visų. 

— Ar man svarbu, ką jie ten tvirtina? — neatlyžo Zervis. — 
Vis vien visi jie šunsnukiai, be to, jie pagrobė Gundegą. .. 

— Nesikarščiuok. Praurikis jos brolis. Jis pasakys, ką Žino. 
To ir klausė kungas Salkis. Klausė, kur Gundega, ir ar jos ne- 
nuskriaudė. 

Praurikis dėbtelėjo į Zervį. Matyt, jis pradėjo suvokti, jog 
pasigirdęs Zervio balse pyktis skirtas ne jam. 

— Gundega čia, — tarė jis, akies krašteliu stebėdamas Zervį. 
Šis krūptelėjo, palinko į priekį, tačiau jam nespėjus išsižioti 
Praurikis pakėlė ranką. - Ji saugi. Nieko jai neatsitiko ir neatsi- 
tiks. Tai galite pranešti tėvui. Kai baigsis visi tie tvinkstantys 
neramumai, ji sugrįš. Abu sugrįšime. 

— Tai kaip? Ji nepagrobta? 

— Ji?.. Ji... Kaip čia pasakius... — Praurikis atsiduso. — Ji 
dabar grįžti negali. Nes į šiaurę traukia Viestarto kariuomenė. 
Teko girdėti, kad ir kuršiai. Vėl karas... Jau atrodė, kad išmok- 
sime gyventi taikiai, bet... Nemokame. Man pažadėjo, kad jos 
nelies. Ir Heinrichas sakė, kad kol kas jai čia saugiau... 

— Pas teutonus? Pas brolį, kuris padeda teutonams? - neat- 
lyžo Zervis. —- Kur tas bokštas, kurį, Klibikis sakė, statote? 

— Kitoje pusėje Dauguvos. Daugavgryvoje. 

— Žiemgalių rankomis jūs statote tvirtovę, kuri mus smaugs. 

— Ten vienuolynas, — pataisė Praurikis. — Taip. Padedame 
statyti... Kad broliai kartūziečiai galėtų skleisti Kristaus moks- 
lą. Kai Kristaus mokslas kris į širdis, krašte įsiviešpataus taika 
ir tokie bokštai bus nereikalingi. Aš ne dėl teutonų tai darau, o 
dėl Žiemgalių. 

— Bokštai? Ar bokštai reikalingi Kristaus mokslui? — Zer- 
vis sunkiai tramdė pyktį. — Kokiais burtais tau apsuko galvą?.. 

— Aštuntasis Kristaus įsakymas liepia nemeluoti. Tiesa, yra 
krikščionių, kurie nusideda. Visi mes žmonės. Tačiau Heinrichas 
man nemeluoja. — Praurikis ištarė tai tvirtai, tarsi bandydamas 
save įtikinti. — Heinrichas nemeluoja. Aš tai žinau. Gundega čia, 
bet ji saugi. Kai pasibaigs neramumai, mudu grįšime namo. 

— Jie visi meluoja. Ne tik tas tavo Heinrichas! 

— Ramiau.. — vėl uždėjo ant peties ranką Uvis. — Gerai, kad 
Gundega saugi. Ar galėtume ją pamatyti? 

— Pamatyti? — Praurikis giliai įtraukė kvapą ir prikando lū- 
pą. Jis pamąstė ir liūdnai krestelėjo galvą. - Suprantat patys, 
dabar toks metas... Štai mano brolis Trūklis. Jei tik įmanytų, 
jis... Et, geriau nekalbėti. Jei sutiktumėt eiti be ginklų... 

— Sutinkame. 

— Tu gal ir sutinki!.. — šūktelėjo Zervis. — Jis tik ir laukia, 
kad paliktume savo kalavijus. Mus paims į nelaisvę. 

— Mano bičiulis įtarus ir turi tam priežasčių, — tęsė Uvis. — 
Bet aš pasikliauju tavo žodžiu. 

Praurikis stovėjo nuleidęs galvą ir jo rūpesčių sukaustytas 
veidas tarsi kiek atsileido. 

— Mano žodžiu pasitikėti galite. Dabar pat nueisim. Aš ją 
grįždamas visada aplankau. 

Jis pasisuko į ramiai stovintį žirgą ir paragino jį. 

— Eime, — tarė tyliai. —- Galėsiu nuvesti vieną iš jūsų. 

Žirgas, atrodo, to ir telaukė. Matyt, suvokė, jog nebetoli 
tvartas, ir sparčiai pasileido dumblėtu taku. Šalia jo dideliais 
žingsniais žemai 'nukoręs galvą kinkavo Praurikis. 

— Eisi tik tų? — išsprūdo Zerviui, kai Uvis jam atkišo savo 
kalaviją ir nuo nugaros nukabintą lanką bei strėlinę. Zervis bu- 
vo pratęs Uviui nusileisti, tačiau šį kartą negalėjo. - Bet kad 
man reikia. Tai aš pažadėjau, ne tu! Supranti? 

— Na, bet... Sakei, kad nenoni ginklo palikti... 

— Gerai jau! Paliksiu... —- apsisprendė Zervis. — Jei jau taip 
reikia, paliksiu. 

— Ką gi, tada eik tu, — sutiko Uvis. Kad neliktų abejonių, 
šūktelėjo Praurikiui prašydamas palaukti. Praurikis sustojo ir 
atsigręžė. 

— Mano bičiulis paliks kalaviją ir eis, — paaiškino Uvis. — O 
aš noriu paklausti, ką renčiate ant kogo? 

— Aa! Ant to laivo, kur šiandien atplaukė. — Praurikis su- 

raukė kaktą. Matyt, ir jam tai buvo neaišku. — Aš nežinau. Sa- 
ko, plauksią su tuo kogu į Saaremos salą. 

— Bet kodėl aukština denius? 

— Matyt, dėl vėjo, ar dar dėl ko kito. - Praurikis skėstelėjo 
dideliais delnais. Apie laivus jis nedaug ką tenutuokė. —- Sakė, 
apdengsią tuos paaukštinimus odomis. Tik nežinau, kodėl jie 
taip baisiai skuba. Visus mano žmones prie darbo permetė... 


U 

Pasirodo, patekti pas Gundegą ne taip jau sunku. Medkirčių 
stovykla buvo įsikūrusi apleistoje sėlių kilmingojo sodyboje. Kaip 
ir kitos sodybos lygumų krašte, ji buvo apjuosta keturkampiu 
žmogaus aukščio gynybiniu pylimu. Greitomis suręstos medkir- 
čių trobelės rikiavosi palei rytinį bei pietinį pylimo šlaitą. Toje 
pusėje nebeliko statmenai į žemę sukaltų gynybinės sienos rąstų, 
kurie paprastai styrodavo pylimo keteroje. Dalis tų rastų buvo 
panaudoti trobelių pamatams. Jie skyrėsi storiu ir spalva, nes bu- 
vo pajuodę nuo amžiaus, o gal ir nuo gaisro. Žmonių prie trobe- 
lių beveik nesimatė, nes jie šiuo metu dirbo krantinėje, kur sto- 
vėjo prišvartuotas kogas. Praurikį ir Zervį pasitiko tik keletas 
žvilgsnių. Praurikio gunktelėjusius pečius visi pažino, o į p1l- 
kais drabužiais apsitaisiusį Zervį neatkreipė dėmesio. 

Praėję trobeles žingsniavo palei pylimą, kol pasiekė spra- 
gą, už kurios kadaise stovėta sodybos vartų. Senųjų vartų ne- 
buvo, jų vietą užėmė greitomis sunerta žmogaus aukščio mietų 
tvora ir užkeliami varteliai. Už jų matėsi dviejų pastatų stogai. 

— Ar yra fogtas? — paklausė Praurikis stovinčio už vartų 
sargybinio. Šis turėjo ilgakotę ietį, bet atrodė, jog ji reikalinga 
tik tam, kad turėtų į ką atsiremti. 

— Jis 1r kiti prie upės, — tingiai mostelėjo galva sargybinis. — 
Keikiasi visais velniais, kad karčių neužtenka. 

— Argi? Prikirtom nemažai. 

— Sako, trumpos, - aiškino sargybinis atkeldamas vartus. Ietį 
jis atrėmė į tvorą, 0 į Zervį tik žvilgtelėjo. - Tavęs ieškojo. 

— Trumpos? Nejaugi trumpos? Kokių gi jam reikia? - Prau- 
rikis numojo ranka, tarsi pabrėždamas, jog fogto Heinnicho už- 
gaidos visiškai nepagrįstos, tačiau veidas atrodė susirūpinęs. 
Jie uždarė vartus ir įžengė į platų sodybos kiemą. 

— Ten, antrasis namas, — parodė jis Zerviui. Kadaise šioje 
pylimais apjuostoje aikštėje, be pagrindinio šeimininkams skirto 
pastato, būta tvartų, svirnų bei trobelių tarnams ir vergams. Da- 
bar čia testovėjo du didoki, iš netašytų sienojų greitomis suręsti 
namai, todėl arklių mėšlu nuklotas kiemas atrodė neįprastai pla- 
tus. Praurikio nurodyto namo langus atstojo iš vidaus lenta užstu- 
miami delno platumo plyšiai. Vienas jų buvo ne visai užstum- 
tas, ir Zerviui pasirodė, jog už jo šmėkštelėjo veidas. 

Praurikis nedvejodamas pasibeldė į duris, o kai už jų pasi- 
girdo kvietimas įeiti, jas atstūmė. Kadangi durys kabojo ant odi- 
nių vyrių, atidarant jas reikėjo truputį kilstelėti. Vos peržengus 
žemą slenkstį, prie Praurikio pripuolė mergina. Metėsi taip smar- 
kiai, kad šis net susverdėjo. Apkabino jį abiem rankomis, 0 jos 
storos kasos, tarsi sveikindamos, apvijo jo kaklą. 

— Grįžai! O, kaip gerai, kad grįžai... — garsiai aikčiojo mer- 
gina. Jai reikėjo tik truputį pasistiebti, kad pasiektų brolio kak- 
lą — Aš bijojau... Maniau, kad tave jau išsiuntė... 

— Gundega... Ko tau bijoti? — nesmagiai pasimuistė Praurikis. 

— Ojeigu, na... Pats žinai... - Mergina lūpomis palietė bro- 
lio skruostą 1r žingtelėjo atgal. Ji buvo apsirengusi ne ištaigin- 
gai, tačiau tvarkingai ir švariai. Taisyklingų bruožų veide atsi- 
spindėjo džiaugsmas ir susirūpinimas. Kai ji pasisuko, krintan- 
ti pro langų plyšius šviesa paryškino rusvas strazdanėles. 

— Svarbu, kad grįžai... Pagaliau... — Ji paleido brolio kaklą 
ir, atrodo, tik dabar pastebėjo stovintį prie durų Zervį. - Ar čia 
tavo draugas? 

— Tai Zervis... 

— Iš Maigonės kaimo. Mes... Mes pažįstami... — patikslino 
Zervis. Jis ruošėsi viską paaiškinti, tačiau dabar, kai Gundega 
nužvelgė jį tiriančiu ir ne itin draugišku žvilgsniu, staiga užsi- 
kirto. Zervis pajuto, kad ėmė kaisti skruostai. 

— Maigonės?.. — dvejodama pakartojo Gundega. - Kur tai? 

— Į šiaurę nuo Austės, — pridūrė Praunikis. — Maniau, kad 
atsimeni. Štai Zervis kalbėjosi su tėvu ir tau atnešė žinių. 

— Aa! O tėvas?.. Jis susirūpinęs? Jaudinasi dėl manęs? 

— Taip. Labai susirūpinęs, — šiaip taip pralemeno Zervis. 
Jam buvo apmaudu: būtent tada, kai pasitaikė proga pasikalbė- 
ti su Gundega, jo liežuvis tarsi pakulomis apsivėlė. 

— Zervis sakė, kad tave seniai pažįsta, - pridūrė Praurikis. 
Šiaip jis buvo lėtakalbis, tačiau Zerviui pritrūkus žodžių gelbėjo 
padėtį. — Labai norėjo su tavimi pasikalbėti. 

— Apie tėvą? 

— Taip, taip... Apie kungą Salkį, — pagaliau susigriebė Zer- 
vis. Jis nubraukė nuo kaktos plaukus, tačiau tai nedaug tepadė- 
jo. — Mes jį radome alke prie Maigonės. Tame alke, prie kurio 
ir mudu susitikome kadaise... Nejaugi neatsimeni? 

— Deja... Tai sakai, ten yra alkas? 

— O, tai įvyko iš tiesų labai seniai... Bet aš viską atsimenu, 
tarsi būtų buvę tik vakar. Tu buvai tokia... Tokia... Na, graži. Ir 
sėdėjai balne taip... Na, nežinau, kaip pasakyti. — Zerviui atro- 
dė, jog greičiausiai pasakė kažką ne taip, ir jis visiškai sutriko. 
— Bet... Bet tu ir dabar graži. Ne. Tiesą sakant, dar gražesnė. 

Zervis pajuto, kaip staiga išrasojo kakta, o Gundega taip 
paraudo, kad skruostuose net išryškėjo strazdanos. Ji mostelėjo 
ranka ir atsigręžė į brolį: 

— Bet kad Maigonės nebėra? 

— Nebėra, — patvirtino Praurikis. — Ten tėvas valdė daug 
žemių. Yra senas alkas. Jodavai ir tų... 

— Aa, tiesa! Savo obuolmuše kumele... Kai buvau vaikas. 
Tai tu kalbi apie tuos senus gerus laikus? Apie vaikystę? 

Zervis linktelėjo ir nudelbė akis. Jam pačiam sunku buvo 
patikėti, jog ši aukšta, gražiai nuaugusi moteris — tai ta pati ries- 
tanosė mergaičiukė, kuri tada taip išdidžiai sėdėjo ant puikios 
obuolmušės kumelės. 

Praurikis, matyt, turėjo savo rūpesčių, tad įsiterpė: 

— Klausyk, Gundėga... Man reikia išsiaiškinti dėl tų karčių. 
Nesuprantu, kaip jos gali būti per trumpos? Greičiausiai tas kvai- 
lys prie vartų nesuprato. Išsiaiškinsiu ir grįšiu. O tu pasirūpink 
mūsų svečiu, gerai? 

— Ką gi, pasirūpinsiu... — sutiko Gundega. - O tu lengvai 
nepasiduok tam Heinrichui. 

— O dabar nors truputį prisimeni? 

Gundega atidžiai pažvelgė į jaunuolio veidą. Ant jo skruostų 
rudavo dar ne visai išblukusios jaunystės strazdanos ir vien dėl 
to jis atrodė jaukus ir patikimas. Ji suraukė savo aukštą kaktą ir 
stengdamasi mintimis nukeliauti į praeitį net užsimerkė. 

— Tik truputėlį, — prisipažino ji. — Savo obuolmušę kumelę 
matau kaip dabar. Ji paskui nuslydo nuo skardžio ir nusilaužė 
koją. Labai jos gailėjau... 

— Buvo ko gailėtis. Tokia puiki kumelė. - Ją Zervis atsimi- 
nė beveik taip pat gerai, kaip ir balne sėdinčią strazdanotą mer- 
gaitę. Pirmąjį nusivylimą, kad jo nepažino, jau buvo nuvijęs į 
šalį, o Gundegos nuoširdus susidomėjimas jį drąsino. — Ir pasa- 
kysiu tiesą, tu gerai jodinėjai tada! Tikrai šauniai. 

— Su tėvu dažnai keliaudavome.... - Šiltame Gundegos balse 
suskambo praėjusių laikų ilgesys. - Į Maigonę jojom bent kele- 
tą kartų. Tai tada, matyt, ir susitikome.. 

— Tikrai taip. Aš atsimenu, tarsi tai būtų nutikę tik vakar. Ir 
tada aš tau kai ką pažadėjau... 

— Nejaugi? 

— Pažadėjau svarbų dalyką, galima tarti, prisiekiau, — pasi- 
taisė Zervis. — Nieko svarbesnio niekam nesu sakęs. 

Gundega nejučiomis susijuokė. Ne todėl kad būtų buvę juo- 
kinga: Zervis tuos žodžius ištarė taip rimtai, kad jai pačiai pa- 
sidarė nejauku. 

— Svarbų dalyką? O aš, deja, tokia užuomarša. Gal priminsi? 

Zervis prikando lūpą. Jis jauste jautė merginos norą prisi- 
minti, tačiau nelengva buvo pakartoti tuos žodžius. 

— Nežinau, ar pritinka... 

— Prašau... Ir prižadu, kad daugiau nepamiršiu. 

Ji pažvelgė iš padilbų į Zervį ir prašomai šyptelėjo. 

— Pažadėjau... —- Zervis giliai atsikvėpė ir dar labiau parau- 
do. - Pažadėjau, kad kai užaugsiu, atjosiu tavęs pasiimti... 

Gundegos blakstienos sumirksėjo. 

— Taip ir pasakei? 

— Taip... 

— Maigonėje... — sumurmėjo ji sau. — Vadinasi, tikrai taip ir 
buvo. O aš maniau, kad tai tik sapnas. 

Zerviui net kvapą užėmė. 

— Tai atsimeni? 

— Žodžius atsimenu... Nors manydavau, jog juos susapna- 
vau... — Ji nužvelgė Zervį, tarsi regėtų iš naujo. — O dabar... 
Dabar tikrai atsiminsiu. 

Ji atrodė sutrikusi ir nepajėgdama to paslėpti nusišypsojo. 
Iš karto susidrovėjo ir nutilo. 

— Bet... Bet buvome vaikai, — po nejaukios tylos pasikeitu- 
siu balsu tarė Gundega. — Viskas dabar kitaip. O Maigonės kai- 
mo suvis nebėra. 

— Nėra. Buvau užsukęs. Ir ten sutikau tavo tėvą. Alke... - Jis 
nesumojo, ar pasakoti susitikimo smulkmenas. — Sutikau tavo 
tėvą netoli tos vietos, kur mudu kalbėjomės. Niekad nebuvau to 
pamiršęs, bet tada iš karto supratau, jog reikia tave kuo greičiau 
surasti. Ir kungui Salkiui tą patį pasakiau. 

— Vadinasi, pažadėjai jau du kartus. 

— Šį kartą pažadėjau, kad rasiu. 

— Ir radai. Bet kad aš nepamesta ir neprapuolus. Bent jau 
taip Praurikis sako. 

— O ką sakai tu? 

— Aš? — Ji susimąstė. Pažvelgė į Zervį vis dar nesupras- 
dama, kodėl turėtų pasitikėti šiuo staiga atsiradusiu, iš praei- 
ties sapnų išnirusiu jaunuoliu. Atrodė, kad jis tarsi niekuo neiš- 
siskiria iš daugelio kitų, bet vis dėlto buvo labai artimas. Da- 
bar jos atmintyje staiga iškilo į ją įtemptai žvelgiantis straz- 
danotas berniuko veidas. Strazdanos suvyriškėjus išbluko, ta- 
čiau atidžiai įsižiūrėjus dar buvo žymios. Ir ta įtampa žvilgs- 
nyje... 

— Gerai, pasakysiu tau. Aš bijau. Praurikis sako, kad ne 
taip, bet iš tikrųjų aš čia įkaitė. Ir dar žinau, kad Heinrichas 
melagis. Jis norėjo... 

— Jis skriaudė tave? — šūktelėjo Zervis. — Jei jis drįso tave 
nors pirštu paliesti, aš jį nukirsiu... 

Gundega pridėjo pirštą prie lūpų ir žvilgtelėjo į duris. 

— Ne. Neišdrįso. Bent kol Praurikis čia ir kol jis reikalin- 
gas. Bet kai jo šį rytą nebuvo... 

— Mes jį sutikome kartis gabenant. 

— Taip. Jų reikia tam dideliam laivui. Keista, kad toks at- 
plaukė — čia dedasi keisti dalykai. Tas Heinrichas sakė, kad man 
atėjo metas apsispręsti... Ir jei nepaklusiu, tai... 

Ji trūktelėjo pečiais. Vyrų grasinimai nebūtinai būna išreikšti 
žodžiais. Dažnai pakanka užuominų ar balso skambesio. 

— Ką sakė tas šunkara? 

— Tik tiek... Aiškiau nesakė. Tačiau iš to, kaip jis ir kiti 
elgiasi, numanau čia dedantis blogus dalykus. Bijau, kad mane 
gali išvežti... 

— Aš to neleisiu! — ryžtingai šūktelėjo Zervis. - Jokiu būdu. 

Nors juodu jokiais pažadais dar nespėjo pasikeisti, jis pasi- 

juto užją atsakingas. Svarbiausia — iš Gundegos balso jis suvo- 
kė, jog j1 tai supranta ir priima. Zervis giliai atsikvėpė. Jau prieš 
kelerius metus jis buvo pasiekęs vyro ūgį ir pamažu artėjo prie 
vyro jėgos ir brandos. 

— Žinok, kas bandys tave skriausti, dabar turės susitikti su 
manimi. 

Gundega dar kartą skubiai pridėjo pirštą prie lūpų ir jos 
žvilgsnis nukrypo į duris. Pasirodė Praurikis. 

— Mudviem su svečiu reikės eiti, — tarė jis pavargusiu bal- 
su. — Nesuprantu, kam jiems prireikė tokių ilgų karčių, bet teks 
joti jų ieškoti. O tu nebijok. Nieko tau neatsitiks. Heinrichas tai 
šventai pažadėjo... Spėjot pasikalbėti? 

— Trupučiuką... — tarė Gundega ir nusišypsojo Zerviui. 

alikti Gundegą Zerviui buvo nelengva. Grįžęs į 
nendryną už medkirčių stovyklos, jis visas švy- 
I tėte švytėjo pasakodamas Uviui, kokia tai nuo- 
stabi mergina. Džiūgavo, kad ji prisiminė Maigonės alką, jo 
didžiulius ąžuolus ir savo obuolmušę kumelę. Svarbiausia — 
prisiminė jo pažadus, nors anksčiau ir manė juos susapnavusi. 
O tai reiškia, kad deivė Laima jai neleido užmiršti. Beje, ji šyp- 
sosi kaip pati Laima, o jos ilgieji plaukai tviska auksu. 

Uvis atidžiai klausėsi, o gavęs progą įsiterpti pasidžiaugė 
jo laime ir paragino skubiai keltis į kitą Dauguvos pusę. Tai 
išgirdęs Zervis sutriko. 

— Jei ji čia, — suabejojo jis, — tai ko mums keliauti toliau? 

— Tau ji į tarpuakį basliu užvožė, ar ką? - pyktelėjo Uvis. — Ji 
įkaitė. Mums buvo įsakyta ją surasti ir pranešti Viestartui. Dar 
turime pranešti, kad čia keisti dalykai dedasi. Labai keisti... 

Jis papasakojo, kad buvo nusigavęs beveik iki pat prieplau- 
kos ir matė triūsiančius ne tik suvarytus žiemgalius, bet ir visą 
būrį Ordino karių. Ir būtent kryžlankininkų. Jų apie trisdešimt, 
o gal ir daugiau. Ir visi kaip patrakę stato pakylas ir sutvirtini- 
mus virš aukštų kogo denių. 

Išklausęs Zervis burbtelėjo, kad tuo labiau vertėtų pasilikti 
čia ir apsaugoti Gundegą. Tačiau pats suprato nusišnekėjęs, nes 
prieš penkiasdešimt ar daugiau vyrų, apsiginklavusių kryžlan- 
kiais, juodu tikrai neatsilaikytų. 

— Svarbiausia — mes pažadėjome. Pažadėjome pranešti ir 
turime tai padaryti. Tie kryžlankininkai čia juk ne laivams sta- 
tyti... Priežastis kita. Už Dauguvos Viestartas puola vokiečius, 
1r Ordinas rengiasi kažkaip juos panaudoti. Tai mes turime pra- 
nešti Viestartui. Ir kuo skubiau..Aš jau pasiunčiau Vilkę atgal į 
kaimą, kad saugotų mūsų žirgus. Dauguvą surasime ir be jos. 

— O Gundega?.. 

— Kai laimės Viestartas, išlaisvinsim ir Gundegą. Tik taip 
ją galime išgelbėti. 

Tai pagaliau išsklaidė Zervio dvejones. 

— Ir tada grįšime čia? 

— Be abejonės. Su kariuomene... 

— Tai judam. Upė gi netoli, — tarė jis jau nekantraudamas. — 
Perplauksim ir pranešim. 

— Dauguvą kažin ar plaukte perplauksi, - braudamasis krū- 
mais suabejojo Uvis. — Reikia susirasti valtį. 


Hansas taip stipriai laikėsi įsikibęs vytinės borto, kad ne- 
galėjo net nusibraukti varvančios nosies. Vėjas nešė dulksną į 
akis, ranka pasiekiamas sruveno drumstas Dauguvos vanduo ir 
Hanso vaizduotėje vytinė pavojingai suposi. Jis gimė ir augo 
Rygoje, tačiau į laivą įžengė pirmą kartą gyvenime ir buvo tuo 
labai nepatenkintas. Atvirai kalbant, nepatenkinti buvo ir kiti. 

— Iš to jūsų gizelio naudos kaip iš ožio pieno, — burbėjo 
kapitonas. — Tik po kojomis maišosi. 

— Ne jūreivis... - sutiko meistras Kercė, ir todėl pats darba- 
vosi už du. Išplaukiant iš uosto rūpesčių buvo begalė. Pats ka- 
pitonas visu svoriu užgulė vytinės vairą. Tiesą sakant, tai tebu- 
vo ilgoka stora kartis su išplatintu tarsi ližės galu. Vairuoti teko 
pasikliaunant vien raumenų jėga. Du jo vyrai vargo su permirku- 
sia ir sunkia kaip švinas bure. Be to, jiems trukdė prie stiebo į 

aukštas rietuves sukrautos molinės puodynės. Tuo tarpu Kercė 
kartimi atsistūminėjo tai nuo krantinės, tai nuo kitų laivų. Mat 
pačiame uoste jie turėjo laikytis prie pat kranto bent tol, kol juos 
galėjo pasiekti kryžlankio strėlė. Turėjo atrodyti, kad vytinė ban- 
do nusigauti prie netoli esančių medienos sandėlių ir niekur ne- 
žada plaukti. Palikti uostą visiems laivams buvo uždrausta. 

— Kai tik nusigausime iki šiaurinės krantinės, iš karto pa- 
suksiu tiesiai prie kito kranto... —- paaiškino savo ketinimus ka- 
pitonas. - Mūsų vytinė žema, kai jie pastebės, bus šaukštai po 
pietų. 

— O jei laukia už posūkio? — dvejojo Kercė. — Kas tada? 

Kapitonas nusispjovė per bortą. Uoste sklido gandai, jog 
už Dauguvos posūkio tykantys Ordino laivai žiauriai susidoro- 
ja su tais, kurie išdrįsta neklausyti didžiojo magistro įsakymo. 

— Regės jie mane kaip savo ausis... - burbtelėjo kapitonas. 
— Gerai, kad mano vytinė tokia lėkšta. Žinau slėptuvę, kur jie 
su savo didesniais laivais įplaukti negalės. Tuoj už posūkio prie 
kito kranto yra sala. Šmurkštelėsim už jos, ir galės mums pa- 
švilpti... Bet tas tavo gizelis turbūt paginiotas? 

Išties, vos atsistūmus nuo krantinės, kai vytinę pagavo ban- 
gelės, Hansas visai praskydo. Persisvėręs per bortą jis be palio- 
vos Žiaukčiojo. 

— Kad ne. Pinigų neturi, o kas jam duos už ačiū. 

— Tikiuosiu, jis bent žvakes lieti moka... — tęsė kapitonas. — 
Nemažai čia jų prikrovėte. 

— Kad ir žvakes nekaip... — iškošė meistras Kercė pro su- 
kąstus dantis, iš paskutiniųjų darbuodamasis kartimi. - Bet tik 
parodyk jam mergą ar alaus kaušą, kaip mat atsigaus. 

— Na... Alaus jam teks dar palūkėti... —- Kapitonas užgulė 
vairą, ir vytinės priekis, šiaušdamas smulkias Dauguvos ban- 
geles, pasuko tiesiai į pietus. — O dėl mergų?.. Ten, kur taiko- 
me, net pats kipšas neužsuka. Krante tik pelkės... 


104 SKOMANTAS 


Ne veltui sakoma, jog tiesiai — arčiau, o aplink — greičiau. 
Neturėdami Vilkės nuovokos Uvis su Zerviu brovėsi tiesiai Dau- 
guvos pusėn ir netrukus beveik iki juosmens prasmego liulan- 
čiose pelkėse. Šiaurėje virš nendrių ir gluosnių tankmės balta- 
vo šaižiai klykiančios žuvėdros. Ten turėjo būti ir Dauguva, tad 
sukandę dantis jie tylomis brovėsi į priekį. Liežuvį reikėjo pri- 
kąsti ne tik todėl, kad negalėjai eikvoti jėgų kalboms - jie bijo- 
jo supykinti pelkių dievus peikdami jų karalystę. Po to, kai vie- 
noje vietoje įklimpo iki pat pažastų, jie nusisegė diržus ir durk- 
lu pradūrė dar po vieną skylutę. Tada jais apjuosė kaktą — ir 
kalavijas su makštimis, ir lankas dabar krito ant pečių. 

— O kas, jei dar sieksnis?.. — neiškentė Zervis. - Upė lyg ir 
čia pat, bet kojos smenga vis giliau... 

— Plauksim, — ramiai tarė Uvis, nors ir žinojo, jog Zervis 
menkas plaukikas. — Dar truputėlį kantrybės... 

Tačiau plaukti vis dėlto neteko. Perbrnidę giliausią klampynę 
ir aplenkę Žiojėjantį akivarą, jie pasiekė nendrių plotelį, nuo ku- 
rio dugnas ėmė pamažu kilti. Netrukus kojos dumble užgriebė 
pakrantėje augančių gluosnių šaknis, ir juodu, tarsi iš pelkių iršt- 
vos lendantys kaukai, užsikapstė ant pavasarinių ledonešių su- 
pilto smėlio. Žemė po kojomis tvirtėjo, tačiau karklai čia augo 
taip tankiai, jog teko brautis net suprakaitavus. 

— Negi čia Dauguva?! — sušuko pirmas iš krūmų išlindęs 
Zervis. Čia pat prie jo kojų lėtai sruveno vanduo. Priešingas 
krantas buvo visai greta, vos už dvidešimties sieksnių. — Ko tu 
mane gąsdinai?.. Perplauksiu... 

— Eik jau... Lyg tu pats nebūtum Dauguvos matęs... - Uvis 
taip pat prasibrovė per karklyną ir, nubraukęs nuo šakų lapus, 
bandė bent truputį nuvalyti dumbliną apavą. - Čia tik kažkokia 
sala... — Jis pažvelgė į bičiulį ir nusikvatojo: — Kad maty- 

tum, kaip atrodai! Nelyginant koks maumas! 

— Sala?.. O dievai, dar ne galas... — sudejavo Zervis. Jis 
liūdnai pažvelgė į savo dumblu aplipusį drabužį ir atsigręžė į 
Uvį. Tas stengėsi apsivalyti, tačiau karklų lapai lipo prie purvo 
prisigėrusių drobinių kelnių ir ypač prie stirnos odos striukės. 
Jis atrodė dar keisčiau: — O tu kaip kaliausė varnoms baidyti... 
Ką ten varnas, net patį lokį mirtinai išgąsdintum... 

— O tu visą stumbrų kaimenę... 

— Aš bent vienos gražios juodos spalvos, o tu lapais aplipęs. 

Dabar Uvis, prisibraukęs lapų, valė kalavijo makštį. Gerai 
bent, kad į pačią makštį dumblo nepateko. Smulkus smėlis net 
ir kalvio Kerniaus išgaląstus ašmenis atšipina. 

— Juokai juokais... — tarė jis patikrinęs ašmenų aštrumą. — 
O mes turime nusigauti į kitą krantą. Bet kur šituose kemsy- 
nuose rasime luotą)?.. 

Zervis tupėjo prie pat vandens ir, įmerkęs koją į lėtai sru- 
venantį vandenį, pagaliuku krapštė iš naginės dumblą. Sekėsi 
nelengvai, tad atsiduso ir sviedė krapštiklį į srovę. Jei čia dar 
ne pabaiga, tai bergždžios pastangos. Teks klampoti toliau. Bet 
į kurią pusę? 

Pakėlęs galvą apžvelgė neplatų vandens ruožą, kuris juos 
skyrė nuo salos. Kairėje matėsi tik nulinkę iki pat vandens kar- 
klai. Pasisuko į dešinę. Čia žvilgsnis siekė toliau, ir... 

Zervis skubiai atsilošė ir ištraukė koją iš vandens. 

— Tu ieškai valties... O štai visas laivas!.. - sušnibždėjo Uviui, 
kuris toliau krūmuose vis dar krapštė nuo drabužių dumblą. 

— Negali būti!.. 

— Tss... Už kokio šimto žingsnių. Prie pat kranto. Per krū- 
mus išsyk nepastebėjau... 

Uvis atsargiai prasiskverbė iki tėkmės ir lėtai iškišo galvą 
stengdamasis per daug neišlįsti. 

— Tai vytinė, — sušnibždėjo, atidžiai apsižvalgęs. - Žmonių 
turėtų būt nedaug. Patys dievai mums ją siunčia! 

Pirmą kartą per kokias penkias savaites meistras Kercė leng- 
viau atsiduso. Vietą vytinės kapitonas parinko tikrai neblogą. 
Jei nežinotum, tai jokiu geru neatspėtum, jog tas siauras, ne- 
lengvai įžvelgiamas vandens ruoželis tai ne koks į Dauguvą 
įsiliejantis upeliūkštis, o pradžia ilgoko vandens ruožo, kuris 
atskiria prie kairiojo kranto prigludusią salą nuo upės. Prasi- 
brovusi pro siaurą tarpą vytinė įplaukė į patogų užutėkį. 

Ko dar norėti? Jo sunkiu darbu išlietos žvakės gražiai su- 
dėtos į pintines bei dėžes ir sukrautos vytinės gale. Pasėdės jie 
čia kelias dienas, o tada pasroviui pasieks Daugavgryvą. Ir Do- 
rotėja pagaliau turės kraitį!.. 

“Po antpuolio paprastai viskas brangsta, — mąstė meistras 
Kercė. — Taip jau būna, kad daug ko tada trūksta, todėl ir brangs- 
ta. Gal reikėtų ir už žvakes pakelti kainą? Nors kažin... Gal 
geriau su broliais kartūziečiais užmegzti gerus santykius. Po 
kurio laiko jiems gali dar prireikti žvakių, o juk ir kitos dukros 
auga...“ 

Meistras Kercė atsiduso ir ryžtingai nuvijo šias mintis į ša- 
l;. Bus laiko tuo pasirūpinti, be to, žmona neleis pamiršti. Pa- 
galiau atsirado tyli vieta ir ramesnė valandėlė toli nuo namų, 
kada galėjai atsipūsti ir nesukti sau galvos. 

— Gerai, kad atnešei pradžiai... — pagyrė jis savo gizelį, ku- 
ris ant denio paklojo glėbį plonokų šakalių. — Bet pažiūrėk, gal 
rasis stambesnių. Šitos malkelės bematant supleškės... 

Hansas dar nebuvo atsitokėjęs nuo siaubingos kelionės, tad 
gavęs įsakymą atnešti malkų, griebė pirmus pasitaikiusius sta- 
garus. Kol jūreiviai tvarkė burę, meistras Kercė ruošėsi šildyti 
vakarienę. Ant vytinės priekyje sudėto akmenų rato pirmiausia 
reikėjo užkurti ugnį. Kercė nukėlė dalį puodynių į šoną, kad 
galėtų patogiau įsitaisyti, ir ėmė kurti lauželį. Kadangi nemažai 

laiko teko praleisti žygiuose, įskelti ugnį jam nebuvo sunku. 
Netrukus jau plazdėjo liepsnelė, ir Kercė patenkintas atsilošė. 

"Štai čia tikroji ramybė, — mąstė jis. —- Kūreni sau ugnelę, 
niekur neskubi ir svarbiausia — žmona nekvaršina galvos. O 
maisto čia taip pat netrūksta, nes vytinėje, kaip sakė kapitonas, 
yra maišas pupų, kelios rūkytų lašinių paltys ir statinaitė sūdy- 
tos avienos. Be to, dar ir keli kepalai duonos. Taigi, kol tie žiem- 
galiai su Ordino kariais draskysis, tikrai pakaks... O Hansui tu- 
rėtų pakakti proto atskirti ploną sausuolį nuo storesnio. Me- 
džių čia nestinga." 

Jis sudėjo paskutinius šakaliukus ant jau gerokai įsidegu- 
sios ugnies ir pasisuko į krantą pažiūrėti, kur gi tas Hansas už- 
truko. Tarsi ir nesimato karčemos, į kurią jis galėjo užklysti... 

Ne, Hansas tikrai niekur nenuklydo... Krūmai, į kuriuos per 
vytinės bortą buvo permesta lenta, sujudėjo ir staiga pasigirdo 
Hanso spiegimas: 

— Nein! Nein! Bitte nicht!“ 

Kercė pašoko. Atsistojo ir du burę vynioję jūreiviai, ir laši- 
nius pjaustęs kapitonas. Krūmai prasiskyrė 1r visi pamatė liep- 
to link ropojantųį Hansą. Jį vijosi pilka, tarsi ką tik iš pelkės 
ištraukta žmogysta. Jos rankoje grėsmingai tviskėjo apnuoginti 
kalavijo ašmenys. Ašmenys, kirsdami per karklų šakutes, su- 
švilpė ore. Prieš kliudydamas Hansą, žmogysta ašmenis pasu- 
ko ir plokštuma tvojo per nelaimingojo sėdmenis. Hansas par- 
krito ir susirietė į kamuolį prie pat liepto. Abu jūreiviai jau trau- 
kėsi žvalgydamiesi, kaip čia mikliau nerti per bortą, tik kapito- 
nas ir meistras Kercė elgėsi ryžtingiau. Kapitonas nutvėrė prie 
virvių padėtą kirvį, o Kercė atbloškė apsiaustą ketindamas iš- 
traukti prie diržo nešiojamą durklą. 

Durklo jis taip ir neištraukė. Iš krūmų atskridusi strėlė per- 
skrodė apsiausto rankovę ir prismeigė ją prie vytinės borto. 


*Ne! Ne! Prašau - ne! (Vok) 

— Nejudėt! Ramiai! — pasigirdo įsakmus balsas iš krūmų. 
Žmogus kalbėjo kaip tikras vokietis. — Kitos strėlės pasmeigs 
tuos, kurie griebsis ginklo... Mesk kirvį. Tuojau pat! Visi pa- 
kelkite rankas. 

Kapitonas dvejodamas apsižvalgė, tačiau pagalbos arti ne- 
buvo. Abu jo jūreiviai, nors ir geri vyrai, gyvybės prarasti ne- 
norėjo. Juodu jau iškėlė rankas ir dar išskėtė pirštus, parodyda- 
mi, kad ginklo neturi. Meistras Kercė nustebęs žvelgė į ranko- 
vę prikalusią strėlę, o Hansas užsidengė rankomis galvą ir gai- 
liai suinkštė. Kalaviju nešina žmogysta peržengė lieptą ir mos- 
telėjo kapitono pusėn. 

— Du!.. - tarė žmogysta. — Wilst sterben?* 

Kapitonas paleido kirvį ir tas dunkstelėjo ant denio. Žmo- 
gysta atsargiai prisiartino ir koja paspyrė kirvį tolyn. Dabar bu- 
vo matyti, jog tai gana jaunas vyras. Ten, kur jis žengė, liko 
drėgnos dumblinų naginių Žymės. 

— Ateik čia ir surišk jiems rankas, — tarė jaunuolis susigū- 
žusiam prie liepto Hansui. — Greičiau! O gal reikia paraginti? 

Hansas nubėgo vykdyti įsakymo. Kaip laive pridera, virvių 
netrūko, ir jei Hansui stigo mokėjimo, jis atpirko tai uolumu. 
Kai abiejų jūreivių ir kapitono rankos buvo surištos, jis dvejo- 
damas pasisuko į tūnantį prie ugnies meistrą Kercę. 

— Tam nereikia... — pasigirdo įsakmusis balsas 1š krūmų. 
Karklai staiga prasiskleidė ir lieptu į vytinę žengė dar vienas 
ne mažiau dumblinas žmogus. Jis nešėsi lanką su pridėta strė- 
le, tačiau laikė jį nuleidęs. Prisiartino prie Hanso 1r, atrodė, 
šyptelėjo. 

— Negi neprisimeni manęs, Hansai? — paklausė. — Juk ne 
kartą spyrei į užpakalį. Na, bet meistras Kercė tai tikrai prisi- 
mins... 


*Tu... Nori mirti? (Vok) 

Kercė nepajėgdamas atsikvošėti kratė galvą. Jis buvo ir nu- 
stebęs, ir beviltiškai sumišęs. 

— Tarsi tikrai tas... O Benediktai švenčiausias, tikrai bus tas. 
vaikas!.. 

— Tikrai tas, meistre. 

— Neįtikėtina... Palauk, palauk, koks tavo vardas? 

— Kad nevadindavai vardu... Tik rėkdavai: “Komm hier 
schnell!'"* - sklandžiai vokiškai tarė Uvis. 

— Tikrai tas... Kur per Mežuotnės apgultį sugavom. — Ker- 
cė atsiduso ir pakasė žilstelėjusią barzdą. Šis netikėtumas išse- 
kino jėgas ir jis atsilošė į vytinės stiebą. — Dieve, kaip išaugai... 
Kai grįžau iš danų nelaisvės, jau neberadau tavęs namuose... 

— Tavo Žmona mane pardavė. 

— Taip... Grįžau ir neradau. — Kercė suglebęs sėdėjo prie 
laivo stiebo ir suraukęs kaktą stengėsi atsiminti. — Bandžiau 
prieštarauti, bet tu juk pažįsti mano žmoną. Ačiū Dievui, bent 
pasakė, kad patekai pas Bardo. Tai iš jo pabėgai? 

— Nuo Bardo nebėgau. Bėgau nuo vyskupo... 

— Aa... Taip. Ir manęs, kai grįžau, klausinėjo. Klausė, ar esi 
iš žemaičių? Sakiau, ar man žinot? Sugavome tai Žiemgaloje. 

— O vis dėlto iš žemaičių. 

— Šit kaip. Tai nejaugi puola ir žemaičiai? Klausyk, mes čia 
niekuo dėti, mes tik norėjome pasprukti nuo Ordino. Bet... — 
Kercės veidą nutvieskė viltis, jis kilstelėjo galvą. — Suprantu, 
su mano moteriške tau nebuvo lengva... Su ja visiems neleng- 
va... Bet aš išgelbėjau tave prie Mežuotnės. 

— Išgelbėjai... - sutiko Uvis. Iš tiesų tada Kercė parodė retą 
drąsą. Vienas stojo prieš tuziną nuo kraujo apsvaigusių žudikų, 


* Eikš čia. Greičiau! (Vok.) 

kurie, ką tik nukirtę Mežuotnės seniūnus, būtų pribaigę ir Uvį. “ 
— Nepamiršau to. Ir niekad nepamiršiu. 

— Tas gerai, kad nepamirši... — Kercė apsižvalgė. Pirmasis į 
laivą įpuolęs vyras, nusivilkęs striukę ir persisvėręs per bortą, 
skalavo ją vandenyje. Vytinės priekyje gulėjo surištas kapito- 
nas bei jo du jūreiviai, o Hansas, vis dar išsproginęs paklaiku- 
sias akis, triūsė prie ugnies. Jam buvo įsakyta paruošti vakarie- 
nę. Atrodė, jog be šių dviejų, taip netikėtai juos užklupusių vy- 
rų, daugiau nieko nėra. — Toks tvirtas išaugai. O šventasis Be- 
nediktai, kas būtų galėjęs tikėti? Ir štai grįžti su Viestartu. Tik 
nemanyk, kad mes už Ordiną. Atvirai šnekant, mes čia slėpė- 
mės nuo jų. Ir žinai ką? Aš štai vežu Dorotėjos kraitį į Daugav- 
gryvą... Pameni, tikiuosi, Dorotėją? 

— Tai vyriausioji... Ne. Tiesa, Beata vyriausia. 

— Mano Beata. Jos vardas dabar Franceska. — Kercės vei- 
das sušvelnėjo. — Visiems paguoda ir Dievui garbė... O čia vis- 
kas Dorotėjos. Visos tos pintinės prikrautos žvakių. Kam jums 
žvakės? Užaugo Dorotėja, ką jau besakyti. Laikas ištekinti, Die- 
vas mato, pats laikas... Todėl ir prašau tavęs, padėk man. 

— Žvakės mums tikrai nerūpi, — tarė Uvis. - Ar daug jų? 

— Penkios dėžės ir aštuonios pintinės... Štai ten votyvinės 
žvakutės, kurias, manau, ir tu padėdavai lieti. Jei būtinai tau 
reikia laivo, tai prie Daugavgryvos mane iškelk. Žinoma, su 
dėžėmis. Prašau tavęs... Aš jokio kito turto neturiu, jei turė- 
čiau, užsimokėčiau. Prašau... 

Kercė tai ištarė maldaudamas, ir Uvis pasijuto nejaukiai. 
Nors Kercė kaip pelų maišas susmukęs sėdėjo prie vytinės stie- 
bo, nors jo barzda buvo pražilusi, o liemuo sustorėjęs, — vis 
dėlto tai buvo meistras Kercė. Tas pats, kuris jį išgelbėjo ant 
Mežuotnės tvirtovės pylimo ir kurio jis kartu su kitais laukda- 


+ Apie Uvio vaikystės nuotykius skaitykite Skomanto knygoje “Teuto- 
nų belaisvis" 

vo pargrįžtant iš karo žygių. Kai meistras Kercė būdavo na- 
muose, gyvenimas Rygoje tapdavo pakenčiamesnis. 

— Turėk tas savo žvakes... - sumišęs visai nuoširdžiai sų- 
murmėjo Uvis. - Mums reikia tik per upę persikelti ir surasti 
Viestarto kariuomenę. 

— Bet... Bet jie mus užmuš... Tai baisūs pagonys... - Kercė 
prikando lūpą, nes suvokė, jog tokiomis aplinkybėmis pagonių 
keikti nederėtų. — Kai užpuola, jie gi nežiūri... Ar supranti, ką 
sakau? 

— Aš pasakysiu, kad tavęs neliestų. Ir kitų... — Uvis nutilo, 
nes meluoti nenorėjo. Jis ir pats nelabai suvokė, kas gali nutikti 
vokiškai įgulai patekus į plėšikaujančių žiemgalių ar kuršių ran- 
kas. Pasistengsiu, kad jus paliktų ramybėje. 

— O Dorotėjos kraitį? Paliksite mano žvakes?.. 

— Sakiau, kam mums tos žvakės? 

Kercė nusišypsojo ir atsiduso. Atsirėmęs ranka į stiebą jis 
ryžtingai pakilo ir atsigręžė į kapitoną. 

— Tai plaukim, kapitone, — tarė jis. - Perkelsim juos, ir ga- 
lėsim keliauti toliau. 

— Negalime keliauti dabar, — papurtė galvą kapitonas. - Jo- 
kiu geru. Jau temsta, o už salos — smėlio rėvos. Prieblandoje 
įklimpsime. 

— Jis meluoja! Jis tik laiką tempia, — šūktelėjo Zervis, gręž- 
damas savo striukę. — Plaukime tuoj pat! 

— Už rėvų yra žvejų kaimelis, — toliau dėstė kapitonas. — 
Net jie prieblandoje pro rėvas neplaukia, nors ir vietiniai. 

— O mes plauksime! 

— Negi norite tūpti ant rėvos? — patraukė pečiais kapitonas. 
— Kol nusigausim iki salos galo, sutems. Jokiu geru neįžiūrėsi. 

— Meluoja, bjaurybė! 

— Jis rimtas vyras, — palingavo galvą meistras Kercė, kai 
Uvis pažvelgė jo pusėn. - Ir upę pažįsta. Žinojo šitą slėptuvę, 
tai mokės iš jos ir išplaukti. Patys juk matot. Temsta. 

Sunku buvo tai paneigti. Tankiai sužėlusių karklų šešėliai 
jau uždengė visą vandens plotą tarp salos ir pelkėto kranto. 

— Tamsoje vis tiek nežinosime, kur ieškoti Viestarto... — 
žiemgališkai tarė Uvis. - Gal ir jų teisybė. Išplauksime vos saulė 
patekės. 

Zervis niūriai patraukė pečiais. 

— Ašjais netikiu nei per nago juodymą. Tuo tavo meistru ir 
jo snargliu taip pat netikiu. 

— O ką darysi? Non tamsoje ant rėvos užplaukti? 

Uvis su Zerviu ne taip jau seniai plaukiojo Dauguva ir ge- 
rai žinojo, koks vargas net ir patyrusiems upeiviams nukelti 
sunkią vytinę nuo sunešto smėlio rėvos.* O jei dar pasitaikytų 
išbrinkęs rąstas ar akmuo, tai laivą ir pražudyti galima. 

— Taip blogai gal nebus, — bandė nuraminti draugą Uvis. — 
Miegosi tu, po to aš. Laiko kaip ir neprarandam. Tik gaila, kad 
Vilkę pasiunčiau prie arklių. Praverstų ji mums. 


* Apie nuotykius, kuriuos patyrė Uvis ir Zervis, plaukdami Dauguva, 
skaitykite knygoje “Dievų valia" 

11 
BOKŠTAI 


| yto migla kaupėsi virš Dauguvos. Pačiame upės 
viduryje ją išblaškė nuo įlankos dvelkiantis vė- 

4: jas, tačiau pakrantes dar dengė tirštas balzganas 
Šidns, Dažis ir naktį buvo apniukęs, tad ilgieji ryto šešėliai 
nedrąsiai driekėsi per upę ir sunku buvo juos atskirti nuo neiš- 
sisklaidžiusios miglos juostų. Arčiau įlankos jau matėsi ir Dau- 
guvos vanduo - tamsus, tarsi švininis. Pamažu ryškėjo aukštai 
virš miglos iškilusių medžių lapija. Vėjo gūsiui stipriau dvelk- 
telėjus, netikėtai išniro ir buka nebaigto statyti bokšto viršūnė. 
Jis šioje balzganos miglos jūroje dunksojo tarsi nekviestas įsi- 
brovėlis. Nors iki jo buvo keli šimtai sieksnių, atrodė, kad ietis, 
sviesta nuo dar nebaigto kuoro, galėtų pasiekti ant skardžio 
stovinčius vyrus. Dauguma jų bokštą matė pirmą kartą ir vaiz- 
das juos nustebino. 

— Patys dabar regite, - mostelėjo ranka Viestartas į grės- 
mingąjį bokštą. — Pakels dar per kelis aukštus, pastatys balis- 
tas, ir pro šalį joks laivas nepraplauks. Dar nematyti per miglą, 
bet jie stato ir antrą bokštą. Savaitė, dvi, ir paimti būtų dar sun- 
kiau. Nebus lengva ir dabar, taip prakeiktai pažliugę visur... 

Keturi šalia Viestarto stovintys kuršių seniūnai nors ir nu- 
stebo, tačiau stengėsi to neparodyti. Du augaloti, beveik galva 
už juos aukštesni žiemgalių karo vadai apie statomus sutvirti- 
nimus buvo prisiklausę iš žvalgų, bet ir jie nesitikėjo, kad bokš- 

tas taip ūgtelės. Vaizdas nustebino ir tolėliau laukiančius jau- 
nesniuosius vadus. Jiems teks perduoti įsakymus ir nurodymus 
visą naktį žygiavusioms kuršių ir žiemgalių kariuomenėms, su- 
telktoms miškuose prie Dauguvos kranto. Pro miglą sklido bū- 
rius rikiuojančių vyčių balsai ir daugelio arklių prunkštimas. 
Miške pokšėjo kirviai. Kariai kirto tiesius laibus medžius il- 
goms kopėčioms gaminti. 

— Na, ką gi, pasirodo, kad bokštas iš tikrųjų yra, — atsainiai 
sutiko Lamikis. Jis buvo vyriausias iš kuršių seniūnų, todėl pri- 
valėjo atrodyti santūrus. Pabrėždamas savo ramybę jis panardi- 
no pirštus į pražilusią barzdą ir pasikasė smakrą. 

Migla pamažu sklaidėsi, jau ryškėjo ir tolimo kairiojo kranto 
medžių viršūnės. Viestartas žinojo, jog Dauguva šioje vietoje 
suka didoką vingį į šiaurės vakarus, taigi netrukus turėjo išnirti 
visa vienuolyno pakrantė. Todėl Viestartas ir pasirinko šį skar- 
dį vadavietei. Migla pamažėle slinko žemyn, apnuogindama vis 
naują eilę grubiai tašytų bokšto rąstų, ir atrodė, kad statinys 
nenumaldomai kyla į viršų. 

— Iš lauko nepadegsim. Per du bokšto aukštus sienos akme- 
ninės. Tačiau pakūrus iš vidaus liepsnos surytų kaip šiaudų kū- 
lį... — toliau dėstė Viestartas. Per kelis dešimtmečius trukusias 
kovas jis puikiai išmoko imti tvirtoves. — Pulsime pačia upės 
pakrante iš abiejų pusių. Ten tvirtas žvyras. Galėsime kopėčias 
statyti per visą sieną. 

— Sakai, pakrante? — pasvarstė Lamikis. — Ar vis dėlto ne 
geriau būtų iš šiaurės? Ten bokštai visai Žemučiai. 

— Aukštumas ne bėda. Iš aukšto bokšto lengviau upę iš ba- 
listų apšaudyti, 0 pačios sienos gynybai aukštis ne ką tepride- 
da. 

— Bet kad pakrantė siaura. O iš šiaurės pusės vietos iki va- 
liai. 

— Garbusis Lamiki, juk aiškinomės dar vakar. Grioviai da- 
bar sklidini vandens, o žemė pažliugusi. Neprieisi, O jei ir pri- 

klamposi, kopėčios prasmegs kiaurai. — Viestarto balse suskam- 
bo nekantrumas. Jis nebuvo pratęs, kad kas nors abejotų jo spren- 
dimais, ir jo nepasitenkinimą pabrėžė karingai pasišiaušusi Žils- 
telėjusi barzda. — Jei turėtumėm laiko per akis, tai užpiltume 
griovius, rąstais išgrįstume pelkę. Bet kiek laiko turime - patys 
gerai žinote. 

Viestartas atsigręžė į kitus seniūnus. Kuršiai itin gerbė se- 
natvę, todėl visi lyg susitarę pažvelgė į vyriausiąjį amžiumi La- 
mikį. Tas atsikrenkštė ir oriai nusigrežęs nuo Viestarto lėtai nu- 
žvelgė atsiveriantį vaizdą. Bokštas jau spėjo išnirti iš miglos 
beveik iki pirmo aukšto ir subolavo gynybinės sienos briauna. 
Lamikis dešine ranka taip ryžtingai mostelėjo Daugavgryvos 
vienuolyno pusėn, kad net suplazdėjo plati, šilku siuvinėta ran- 
kovė. 

— Kas tiesa tai tiesa, laiko trūksta, - sutiko Lamikis, nes 
būtent jis išvakarėse pabrėžė, jog vienuolyną būtina paimti per 
dieną, po to kariuomenę skubiai perkelti į kitą Dauguvos krantą. 
— Gerai, pulsime palei upę. Bet kas ten upėje? Žiūrėkite... 

Viestartas prisimerkė stengdamasis apžvelgti pamažu ryš- 
kėjančią Dauguvos tėkmę. Deja, regėjimas jau buvo gerokai 
susilpnėjęs. Jis matė tik neaiškias migloje šmėkšančias dėmes. 

— Tarsi laivas... — sumurmėjo jis 

— Taip. Laivas. Ir būtent kogas, — paaiškino Pauris. Jis buvo 
jauniausias iš kuršių seniūnų ir akylumo jam netrūko. — Tikrai 
kogas, bet jo deniai labai iškelti... 

— Kogas, — paniekinamai sušvokštė Lamikis. Kaip ir kiti 
kuršiai, jis šių didelių, Vokietijos miestuose statomų laivų aist- 
ringai nekentė. Kuršiai nuo seno garsėjo greitais laivais 1r dar 
ne taip seniai buvo jūros prie savo krantų viešpačiai. Tačiau 
pastaruoju metu didieji aukštadeniai kogai pakeitė jėgų pusiau- 
svyrą. Nors ir apgailėtinai lėti, jie buvo beveik nepažeidžiami. 
Kaip vikriai beskrostų bangas greitieji kuršių laivai, kogų pa- 
1mti jiems nepavykdavo. Iš viršaus .<sviedžiamos ietys ir ypač 

kryžlankininkų strėlių kruša su kaupu. atpirko kogų lėtumą. 

— Kur jie plauks su ta išpampusia gelda? 

— Kad kogas išmetęs inkarą. Atrodo, net kelis inkarus... — 
prisimerkęs toliau aiškino Pauris. — Pritvirtintas atokiau nuo 
kranto. O deniai išties keistai pakelti... 

Pagaliau papūtė lig šiol vos dvelkęs rytmečio vėjas. Iš pra- 
džių jis pašiaušė bangas upės viduryje, po to pasuko prie kran- 
to, ir migla. prasiskleidė, tarsi kas staiga būtų pakėlęs vaizdą 
gožiančią maršką. Prieš jų akis nuvingiavo vienuolyno gynybi- 
nius mūrus juosianti pakrantė. Ten, kur nesiekė nuo vasaros 
liūčių pakilęs Dauguvos vanduo, buvo sukrautos statybinės me- 
džiagos ir mėtėsi įvairios atliekos. Abu kertiniai bokštai stovė- 
jo ant riedulinių pamatų. Arčiau jų esantis rytinis bokštas, kuris 
pirmas išniro iš miglos, kilo į dangų per gerą trisdešimt sieks- 
nių, o vakarinis dar tik lygiavosi su gynybine siena. Pati siena 
atrodė baigta, bet iš žvalgų jie žinojo, jog vidiniai įrengimai dar 
buvo tik įpusėti. Visa tai atrodė maždaug taip, kaip Viestartas ir 
tikėjosi. Grėsmė plūduriavo pačioje upėje. Dabar ir Viestartas 
matė per penkiasdešimt sieksnių nuo kranto dunksantį neįtikė- 
tinai aukštą Brėmeno kogą. Jo deniai buvo dar keliais sieks- 
niais aukštesni negu Rygos uoste matytų laivų. 

— Bet kokie ten paaukštinimai? — tarsi savęs, tarsi kitų klausė 
Viestartas. 

— Atrodo, kad virš denio sukaltas antstatas. Iš laibų rąste- 
lių, — paaiškino Pauris, kurio akylumas dabar itin pravertė. — Ir 
tie rąsteliai kažkuo apdengti. Tarsi odom. 

— Šitaip jis toli nenuplauks, — žinovo balsu tarė Lamikis. 
Jis pats valdė kelis laivus 19 kasmet plaukdavo į žuvėdų žemę. 
— Vos tik pūstels stipresnis vėjas, beregint apvirs. Tiems teuto- 
nams visai protas susisuko. 

— Nesuprantu ir aš... - sumurmėjo Viestartas. - Gal jie at- 
plukdė karių igulai? Bet jis ne prie krantinės. Tačiau nėra laiko 
sukti dėl to sau galvos. Ruoškimės pulti. 

Kairiajame Dauguvos krante tą patį ankstyvą rytą tiršta mig- 
la lygiai taip pat buvo užklojusi Spilvės įlankos vandenis. Bu- 
vusioje sėlių kilmingųjų sodyboje, kurioje stovėjo Ordino pa- 
reigūnams suręsti du namai, pasirodė Praurikis. Jis peržengė 
antrojo namo slenkstį, sustojo, lėtai persižegnojo ir po to pasi- 
lenkęs išrovė kuokštą žolės. Susukęs ją į kamuoliuką stropiai 
nušluostė kraują nuo ilgo Ordino fogtui Heinrichui priklausiu- 
sio kalavijo ašmenų. 

— Tegu atleidžia tau Dievas, Heinrichai, - sumurmėjo jis. 
Patylėjo 1r jau virpančiu balsu pridūrė: - Meldžiu, kad atleistų 
ir man... 

Heinrichui daug ką Dievas būtų turėjęs atleisti. Jis buvo ne 
tik tingus ir godus, bet ir gašlus. Tai Praurikis žinojo ir anks- 
čiau. Tačiau žmogus iš prigimties silpnas. Krikščionybė Prau- 
rikį patraukė kaip tik tuo, kad pateikė būdą, kaip su silpnybė- 
mis kovoti. Reikėjo atleisti kitų nuodėmes ir melsti atleidimo 
už savąsias. Taip mokė jo naujasis Dievas Kristus. Atgaila yra 
esmė, nes tik gailintis galima sulaukti nuodėmių atleidimo. Kris- 
tus reikalavo nusižeminimo už savo nuodėmes, o ne puikybės. 
Tie, kurie didžiavosi savo niekšybėmis ir džiaugėsi artimo kan- 
čia, patys save pasmerkė. Šitoje žemėje atpirkimo jie nesulauks. 

Tai Praurikis pagaliau suvokė, kai šį rytą grįžo į prieplauką 
1 neberado didžiojo kogo. Svarbiausia, jis neberado ir sesers. 
Tada jis ir suprato, jog fogtas Heinrichas jam davė užduotį visą 
naktį kirsti mišką tik tam, kad galėtų nekliudomas išvežti Gun- 
degą. Jis įpuolė į Heinricho kambarį, o ten vietoj atsiprašymo 
jam tiesiai į veidą buvo sviesti pasityčiojimo kupini Žodžiai. 
Pasirodė, kad tuodu jaunuoliai buvo teisūs — jis padėjo vokie- 
čiams perstatyti laivą ne plaukti į Saaremos salą, bet karo tiks- 
lams. Kaip priedangą kryžlankininkams. O Gundega? Gunde- 

ga, kaip tuodu ir sakė, tebuvo paprasčiausias įkaitas. Išvežė ją į 
apgultą vienuolyną, kad galėtų panaudoti kaip ginklą prieš žiem- 
galius! 

Tai tokius žodžius sviedė pažadintas iš rytmečio miego 
Heinrichas. Jis dar pridūrė, kad Praurikis dingtų iš akių, nes 
nebeturįs laiko su juo terliotis. Šie žodžiai Praurikį apstulbino. 
Ko gero, Heinrichas būtų ir toliau jam melavęs, nes Praurikis 
buvo linkęs tikėti. Tačiau prasidėjęs karas Heinrichui suteikė 
progą nusimesti spėjusią įkyrėti kaukę. 

— Pakaks tų kvailų žaidimų! — metė jis Praurikiui, kai tas 
pareikalavo pasiaiškinti. — Mane nuo jų vemti verčia. Privalai 
suprasti, kieno čia valdžia. O su tavo seserim darysime, kas 
mums patiks... Ar supratai? 

Praurikis stovėjo tarsi praradęs žadą, ir tuo metu įpykęs 
Heinrichas padarė didelę klaidą. Jis siekė per kėdės atlošą pa- 
kabinto kalavijo, norėdamas juo pagrasinti Praurikiui. Tačiau 
nespėjo. Praurikis staiga šoko į priekį tarsi kirčiui pasiruošusi 
gyvatė, pirmas sugriebė kalavijo rankeną, ištraukė jį iš makš- 
ties ir užsimojo. 

Heinrichas dar suspėjo surikti, tačiau riksmas tuoj pat nuti- 
lo. 

Praurikis persižegnojo. Pyktis prasiveržė nesuvaldomai, ta- 
čiau juo vadovautis negalima. Jo veiksmus turi lydėti protas. 
Tad ir dabar, nušluostęs nuo kalavijo kraują, jis neskubėdamas 
per balzganą miglą nupėdino iki upės, kur buvo kelios pririštos 
valtys. Kalaviją padėjo ant luoto dugno šalia irklų ir tik tada 
ėmė narplioti virvę, kuria buvo pririšta valtis. Kitas ją perkirs- 
tų kalaviju, įstumtų į vandenį ir greičiausiai netrukus susmuk- 
tų, persmeigtas strėlės. Sargybinis Johanas, kuris buvo puikus 
lankininkas ir tik dėl šlubumo paliktas kairiajame Dauguvos 
krante, jau atidėjo savo pusryčiams verdamą miežinę košę ir 
nešinas įtemptu kryžlankiu atsistojo sargybinių trobelės tarp- 
duryje. Tik už dvidešimties Žingsnių nuo valčių. 

— Kas ten? Kas ten šaukė? — irzliai paklausė jis. Migla bei 
karklai dengė valtyje padėtą kalaviją. Praurikis pritūpęs nesku- 
bėdamas narpliojo virvę. 

— Kas ten? Ką ten darai? 

— Ar nematai, kad šlapinuos... O kas nutiko?.. - paklausė 
Praurikis. 

— A, ten tu, Prauriki... Bet galėtum nueiti toliau nuo kran- 
to... Manai, kad man tai nesmirdi? Aa? Visi man prie durų de- 
da. O kas ten šūkavo? 

Praurikis nežinojo, ką atsakyti. Ten, kur valtis rėmėsi į kran- 
tą, sujudėjo žolė. Tarp rasotų žolės stiebų pasirodė rauplėta ru- 
pūžės nugara. 

— Et, Heinrichas. Ėjo reikalo ir užmynė ant rupūžės... 

— Va, gražiausia. Man krauna prie pat durų ir dar rėkauja... 
— bambėjo nepatenkintas Johanas, šlubčiodamas atgal prie ug- 
niakuro. 

Praurikis neskubėjo. Atnarpliojęs virvę, jis tyliai stūmė valtį 
pro nendres, kol vanduo pasiekė kelius. Stipriai atsispyrė ir per- 
siritęs per šoną atsigulė ant jos dugno. Nuo kranto jo nesimatė. 
Spilvės įlankos srovė pamažu valtį nešė tolyn. Už skobto luoto 
šono vos girdimai čiurleno vanduo, šiaip buvo visiškai tylu. 
Kai po kurio laiko Praurikis atsargiai pakėlė galvą, valtis jau 
buvo nutolusi nuo sargybinių pašiūrės per šimtą sieksnių, ir balz- 
ganoje migloje vos šmėžavo palinkę gluosniai. Praurikis atsi- 
sėdo, neskubėdamas pakėlė irklus ir keliais stipriais mostais 
nusiyrė į upės vidurį. Čia srovė buvo stipresnė ir krantą dengė 
migla. Nebūtų žinojęs kurlink irtis, tačiau rytmečio tyloje jį pa- 
siekė duslus stuksenimas. Tarsi vienu metu kaltų koks tūkstan- 
tis genių. Tai Viestarto kariuomenės vyrai ruošė kopėčias ir ta- 
šė medinius skydus Daugavgryvai pulti. Jis giliai atsikvėpė ir 
ryžtingais irklų mostais nusiyrė į kol kas nematomą dešinįjį pla- 
čiosios upės krantą. 

Pasiruošimas pulti tvirtovę ėjo į pabaigą. Reikėjo greito- 
mis ištašyti apgulties skydus ir paruošti dvejopas kopėčias. Vie- 
nos turėjo būti tankiais skersiniais ir tokio ilgio, kad jas perme- 
tus per apsauginius griovius pasidarytų tvirtas tiltas. Grioviai 
juosė visą vienuolyną, tad norint pasiekti žvyringą Dauguvos 
krantinę priešais tvirtovės sieną, reikėjo įveikti gilų griovį. Ki- 
tos kopėčios turėjo būti pakankamai ilgos, kad pastatytos pa- 
siektų apsauginės sienos viršų. Jas stengtasi daryti kuo leng- 
vesnes, nes jas nunešti ir priremti prie sienos reikės kiek galint 
greičiau. Šioms kopėčioms reikėjo išlakių jaunų medelių, o ap- 
linkiniai miškai jau buvo gerokai praretinti, tad teko apeiti ne- 
toliese plytintį Kišežerį ir ieškoti karčių kitame jo krante. Tai 
gaišino laiką. Kiek lengviau sekėsi su apgulties skydais, ku- 
riuos tašė iš eglių bei klevų kamienų. Tai buvo pusantro sieks- 
nio ilgio ir pusės sprindžio storumo lentos, sutvirtintos skersi- 
niais. Iš vidinės skydo pusės buvo pririšta stora kanapinės vir- 
vės kilpa, kad juos patogiau būtų nešti. Šiuos skydus pirmoji 
puolėjų banga nuneš į krantinę ir sustatys taip, kad puolantieji 
turėtų priedangą nuo strėlių bei iečių krušos. 

Aplink be perstojo pokšėjo kirviai. Ant skardžio, nuo ku- 
rio dabar kuo aiškiausiai matėsi puolimo vieta, nekantravo vi- 
si, tarp jų ir Viestartas. Lamikis bei kiti kuršių seniūnai ypač 
sunerimo, kai bėgūnai pranešė, jog Rygoje telkiamos vyskupo 
bei Rygos miesto kariuomenės pajudės jau už dienos. Kad vo- 
kiečiai telks kariuomenę, niekas neabejojo, tačiau buvo vilia- 
masi, jog nesutarimai tarp Rygos magistrato ir Ordino bei vys- 
kupo Alberto negalavimai sutrikdys pasiruošimo spartą. Prieš 
Ordino dalinius žiemgalių ir kuršių būriai galėjo atsilaikyti ir 
šitoje, atviram mūšiui nepalankioje vietovėje, tačiau prisidėjus 
vyskupystės bei magistrato būriams jiems žūtbūt reikėjo erd- 

vės, į kurią būtų galima pasitraukti. 

— Kas jis toks? Gal žynys? — paklausė nekantraujantis La- 
mikis, rodydamas ant skardžio stovintį aukštą, tiesų, iki kaulų 
sulysusį senį. Negana to, kad jis stovėjo tarsi statula. Jo papras- 
ir viską, kas ne su karu susieta, niekinančių žiemgalių. Senis 
stovėjo prie pat skardžio kranto ir tarsi suakmenėjęs žvelgė į 
Dauguvą. Joje matėsi tik prie vienuolyno krantinės pririštas ko- 
gas ir nedidelis, vieno žmogaus irkluojamas luotas, kuris ap- 
lenkdamas Rutkų salą plaukė jų link. 

— Tai Salkis... Trūklio tėvas... — paaiškino Lamikiui Pau- 
nis. Lamikis susiraukė. Trūklį jis pažinojo ir jo nemėgo. Tai 
buvo vienas iš jaunų žiemgalių kilmingųjų, paskirtų vadovauti 
puolimui. Atšiaurus jaunas vyras, su kuriuo bendrauti vertė tik 
būtinybė. — Be to, jo dukra pagrobta teutonų... 

— Aa, matai kas, - numykė Lamikis. Tai jis gebėjo atjausti, 
nes vienas jo vaikaičių taip pat buvo paimtas įkaitu. Viestartas 
tuo metu kažką šaukė netoliese laukiantiems bėgūnamas, kurie 
turėjo perduoti įsakymus toliau išsidėsčiusiems daliniams. Skar- 
džio apačioje stovėjo ragus paruošę trimitininkai. Lamikis nu- 
sprendė, jog nežiūrint žiemgalių atšiaurumo, verta pabandyti 
užmegzti artimesnius santykius su jų kungais. Jis neskubėda- 
mas priėjo prie vis dar sustingusio senio. 

— Neturėjau progos susipažinti, garbusis Salki, — tarė jis 
oriai linktelėjęs. — Pasirodo, turime bendrą nelaimę. Jūsų dukra 
tarp įkaitų, o mano — vaikaitis... 

Prakaulusis senis net nekrustelėjo, ir Lamikis pagalvojo, 
kad jis kurčias, o gal tiesiog nemandagus. Tačiau po kurio laiko 
senis vis dėlto atsigręžė. 

— Dvėsenos taika baigėsi... — tarė Salkis kažkokiu tolimu 
balsu. — Giltinei ateina pjūties metas, o mano sūnus plaukia jos 
pasitikti. .. 

Jis mostelėjo upės link, kur, kaip ir kiti karo vadai, Trūklis 

pakrantėje baigė rikiuoti savo būrius. 

— Buvau sutikęs Trūklį. Jis narsus karys... 

— Taip. Tačiau jo narsa įtūžiu smilksta. - Salkis pakėlė sa- 
vo kaulėtą ranką ir parodė į artėjančią valtį. —- O ten atplaukia 
Praurikis. Jis liepsnoja šventuoju pykčiu. 


7 

Kuršių seniūnai stovėjo visiškai sutrikę, nes bebaigiant ruoš- 
tis tvirtovės puolimui tarp žiemgalių staiga įsiplieskė nesupran- 
tamas ginčas. Jį sukėlė iš laivelio išlipęs aukštas, kiek gunkte- 
lėjęs Salkio sūnus. Pats jis kalbėjo ramiai, o triukšmavo nuo 
upės kranto atbėgęs antrasis Salkio sūnus. 

— Jis meluoja! Tas išdavikas meluoja!.. Jį pasiuntė puoli- 
mui nutraukti... - šaukė pykčio iškreiptu veidu Trūklis. Prauri- 
kis jau kelintą kartą bandė aiškinti, kokia tikroji prie kranto 
stovinčio kogo paskirtis. Kartojo jis tol, kol susirinko visi kur- 
šių seniūnai. 

Lamikis paglostė savo praplikusią galvą ir klausiamai pa- 
žvelgė į Viestartą. Tas atrodė giliai susimąstęs ir žvelgė kažkur 
tolyn į Dauguvos vandenis. 

— Meluoja... Supraskite tai visi!.. — šaukė Trūklis. 

— Ką jis meluoja? — paklausė Lamikis. —- Ar kad karių yra 
koge? Tai negi manai, kad jis be įgulos? 

— Meluoja, kad visi šauliai koge! Meluoja, kad iš ten di- 
džiausias pavojus. Viską meluoja! Jis atsiųstas vokiečių mums 
pagąsdinti. Nejaugi to nematote? 

— Aš nesakiau, kad visi, - pavargusiu balsu prieštaravo Prau- 
rikis. Jis atrodė dar labiau gunktelėjęs, jo platūs pečiai palinko 
į priekį. — Sakiau, kad dauguma. Ir tai geriausi jų šauliai. 

— Judu berods broliai? 

— Taip. Deja, tokia dievų bausmė. Jis mano brolis!-- riktelė- 
jo nesusivaldantis Trūklis. — O brolį aš pažįstu. Pažįstu tą išda- 

viką kaip nuluptą 1r žinau, kad jis pasiųstas mums meluoti. Kad 
nusileistume, kad pasiduotume. Kad laižytume padus šitų įsi- 
brovėlių... Kad pamestume savo dievus ir nulenkę sprandus tap- 
tume teutonų dievo vergais. Kad atsiklauptume 1r atsisakytume 
ginklų. Kad taptume bejėgiai kaip jis. Pakart jį reikia! Ir nedel- 
siant pradėti puolimą... 

Trūklis nutilo vien todėl, kad įtūžis užgniaužė jam kvapą. 
Praurikis stovėjo nuleidęs galvą ir nors jis buvo aukštesnis ir 
stambesnis už jaunesnįjį brolį, dabar atrodė visiškai mažas. 

— Ką atsakysi į tai? - nelaukdamas, kol vėl išsižios Trūklis, 
kreipėsi į Praurikį kuršių seniūnas. 

— Aš ne išdavikas... Atplaukiau čia pranešti apie Ordino 
klastą... — tyliai tarė Praurikis. — Ir nusidėjau tai darydamas... 
Sutepiau rankas krauju. 

— Nusidėjai? Atseit, jų dievui? Tai tu krikštytas? 

— Taip. Aš krikščionis. Aš pasirinkau Kristaus kelią, tačiau 
Ordinas man melavo. Gundega dabar jų įkaitė. Ji ten, vienuoly- 
ne. O kogas paruoštas puolimui atremti. Kartoju, geriausi šau- 
liai koge. Jie sukalė tvirtas uždangas ir jie ten nepasiekiami. Jei 
jūs pulsite, būsite iššaudyti... 

— Štai! Girdėjote! — šoko į priekį Trūklis. - Girdėjote, dėl 
ko jis atsiųstas! Kad mus išgąsdintų. Kad mes pabėgtume iš čia 
kaip zuikiai. Bijo, kad nesunaikintume jų lizdo... O mes vis 
tiek išgriausime tą prakeiktą bokštą ir išlaisvinsime upių moti- 
nos Dauguvos žiotis! 

— Aš nesakau, kad pulti nereikia. Sakau — nepulkite nuo kran- 
tinės, kur siekia kogo šaulių strėlės, nes patirsite nuostolių. 

— Girdėjome, ką sakei... — pagaliau įsiterpė 1r Viestartas. Jis 
stovėjo netoliese, o dabar prisiartino, atsistodamas susirinku- 
sių vadų pulkelio viduryje. Jo suraukta kakta rodė susirūpini- 
mą. - Kad koge yra šaulių, panašu į tiesą. Tačiau tai reiškia, jog 
mažiau jų bus prie sienos. Karių nuo to jiems nepadaugėjo. O 
jei pulsime šiandien, vis tiek nieko kito nelieka, kaip pulti nuo 

kranto. — Jis stabtelėjo ir pažvelgė į Lamikį — ar tas nepriešta- 
raus. Lamikiui šis karštas dviejų žiemgalių susikirtimas ūpo 
nepataisė. Tai tik patvirtino jo įsitikinimą, jog su Žiemgaliais 
reikalų turėti vienas vargas. 

— Ginčytis tai tikrai laiko nėra.- tvirtai metė jis. — Jei nu- 
sprendėme pulti, tai ir puolam. 

— Laiko gaišinti negalime, — pritarė Viestartas. Jis kramtė 
apatinę lūpą ir prisimerkęs žvelgė į kogą. — Vadinasi, ten šau- 
liai sutupdyti... 

— Netikėkite! Jis atsiųstas mus įbauginti, valdove! 

Viestartas atšiaurių žvilgsniu nutildė Trūklį. Jis nebuvo pra- 
tęs, kad jį pertrauktų. 

— Priešą gąsdinti įprastas dalykas, — tęsė jis. — Svarbu, ar 
mes išsigąsime. 

— Neišsigąsime, valdove! — Trūklis buvo per daug įtūžęs, 
kad leistų save nutildyti net pačiam Viestartui. — Kada buvo 
girdėta, kad žiemgaliai išsigąstų? Kur tai girdėta ir kada? Ir dar 
ko? Kažkokių teutonų, kurie sulindę tarsi žiurkės į storapilvę 
geldą! Leiskite mums pulti, valdove... Ir pakarkite jį arba leis- 
kite jį man nukirsti! 

Jis laikė apgniaužęs ranka savo kalavijo rankeną ir jo balsas 
nepaliko jokios abejonės, jog gavęs pritarimą savo grasinimą tuoj 
ir išpildytų. Atrodė, tarsi Viestartas šį pasiūlymą svarstytų. Kiti 
sulaikę kvapą laukė, ką jis nutars. Jei Praurikis nebūtų buvęs 
Trūklio brolis, Viestartas greičiausiai būtų linktelėjęs, ir Prauri- 
kio galva tuoj pat būtų nusinitusi visiems po kojų. Tačiau dievai 
neapkentė brolžudystės, o prieš pat mūšį jų pykinti nederėtų. 

Taip, matyt, įvertino padėtį Viestartas. 

— Nutarsime vėliau, — tarė jis tvirtu karvedžio balsu. — Pa- 
ruoškite pirmajai bangai kopėčias. 

— Valdove, jei šitą išdaviką dar paliekat gyvą, tai prašau 
jūsų... 

— Neturime laiko prašymams, — nekantriai nutraukė Trūklį 

Viestartas. - Dabar svarbu tik puolimas. 

— Taip, pulti!.. Reikalauju leisti man kopti su pirmaisiais! 

Viestartas grėsmingai suraukė kaktą ir giliai įtraukė oro. Nie- 
kas jo akivaizdoje niekad nedrįso nieko reikalauti. Jis dar kartą 
pažvelgė į stovintį prieš jį įtūžusį karį. Pagal nustatytą puolimo 
tvarką kopti į sienas vyčių vadai turėjo paskui savo vyrus. 

— Kopk, - metė jis trumpai ir atsigręžė į laukiančius įsaky- 
mo vadus. — Visi į savo vietas ir tepadeda mums dievai. Antra- 
jam ragui sugaudus — pradedame! 


LŽ 

Kai migla pagaliau išsisklaidė ir buvo galima apžvelgti visą 
vytinę, Uvis turėjo pripažinti, jog vis dėlto teisus buvo Zervis. Ne- 
paisant prieblandos, reikėjo tada priversti vytinės įgulą ir tą didžia- 
burnį kapitoną plaukti į kitą Dauguvos pusę. Jei čia sukinėtųsi Vilkė, 
belaisviai nebūtų pasprukę. Nors vienas jų miegojo, o kitas budė- 
j0, tačiau naktį, ir dar migloje, atsinarplioti riešus rišančias virves 
ir persliuogti per vytinės bortą buvo vieni niekai. Abu jūreiviai ir 
tas varvanosis Hansas bei vytinės kapitonas tamsoje tylutėliai nu- 
sileido per bortą į negilų vandenį, nubrido iki apžėlusio krūmais 
kranto ir dabar jau jų nesugaudysi. Uvis vylėsi, jog; atsiras bent 
kapitonas, nes jam priklausė laivas. Tačiau savas kailis svarbesnis. 
Plaukti Viestarto kariuomenei tiesiai į nagus nė vienas neturėjo 
didelio noro. Kai išaušo rytas, laive sėdėjo tik meistras Kercė. Jis 
tūnojo susisukęs į skrandą prie savo pintinių su žvakėmis. Zervis 
taip įsiuto, jog vos netrenkė jam kalavijo makštimi už tai, kad tas 
leidęs kitiems pasprukti. Teko įsikišti Uviui. 

— O ar tu išduotum savo žmones? — paklausė jis. 

— Teutonai ne žmonės... - siuto Zervis. - O tas kvaiša tupi 
prie savo žvakių ir tik orą gadina. Paleist jam vidurius reikėtų. 
Liko mums puodai, žvakės ir dvokiantis teutonas... 

Kadangi tai buvo tarta žiemgališkai, meistras Kerce nieko 

nesuprato, tačiau puikiai suvokė, kad geru žodžiu jis nemini- 
mas. Pusbalsiu, kad vaikinai neišgirstų, jis sumurmėjo, jog jei 
ne Dorotėjos kraitis, tai ir jis seniai būtų per bortą iššokęs. 

— Bent laivą turime, — bandė raminti savo bičiulį Uvis. — 
Mudu vytinę galime paleisti pasroviui, bet kad nuplauktume į 
kitą krantą, reikia kelti burę. Meistras padės, bet jo vieno nepa- 
kaks. Reikia paspirties. Leiskimės pasroviui iki žvejų kaimelio. 

— Jei toks yra... Melavo tas kapitonas greičiausiai... 

— Ar žinai, meistre, kur tie žvejai, kuriuos kapitonas minėjo? — 
kreipėsi Uvis vokiškai į Kercę. — Jei mums nepadėsi perplaukti 
upės, negaliu pažadėti, kad pavyks išsaugoti tavo žvakes... 

— Sakė, už to miškelio... 

Jis mostelėjo į vakarų pusę. Miglai išsisklaidžius, buvo ma- 
tyti kelios į dangų kylančios dūmų juostelės. 

Uvis įkėlė permestą į krantą lentą ir atrišo storą gluosnį 
apjuosusią Virvę. 

— Griebkit kartis visi! — šūktelėjo jis. —- Teks atsistumti nuo 
kranto, kad už šaknų neužkibtume. Pamažėle ir nuplauksim. 

Srovė čia buvo menka, tad neskubėjo ir vytinė. 

— Kai pasieksim kaimą, tu nueik... — pasiūlė Zerviui Uvis. 
— Tik neišgąsdink jų. Prižadėk, kad užmokėsime. Ir kad plauk- 
sim visai netoli. 

— Pasakysiu, kad reikia Viestarto kariuomenei padėti. 

— Kažin... — suabejojo Uvis. — Čia, Rygos pašonėje gyven- 
dami, kažin ar jau Viestartą taip myli. Sakyk, užmokėsime... 

— Kuo? 

— Puodais... - parodė Uvis į aukštą sukrautų molinių puodų 
rietuvę. — Visoms jų moteriškėms pakaks ir dar liks. 

— O žvakėmis? 

— Žvakėmis negalime. Tai Dorotėjos kraitis. Be to, jie bala- 
nomis pasišviečia. Kam jiems Žvakės? 

uolimas prasidėjo dar prieš antrą kartą sugau- 
džiant ragams. Žiemgalių pusėje garsiai šaukda- 

Zz“ 9lF:=] mi pajudėjo Trūklio vedami kariai, juos pasekė 
dar du būriai, tačiau kiti sutrikę laukė Viestarto ženklo. Kuršiai 
taip pat delsė. 

Taigi pradžia nebuvo darni. Tiek nuo lopšio karų užgrūdin- 
tiems Žiemgalių vyrams, tiek savo greitais laivais puldinėjan- 
tiems pakrančių sodybas kuršiams kovos būdas ir puolimo vie- 
ta kėlė abejonių. Žiemgaliai buvo pratę veikti nedideliais atski- 
rų kaimų ir pilių būriais, kuriems mūšio lauke vadovaudavo 
koks nors didelę patirtį turintis ir gerbiamas karo vadas, pavyz- 
džiui, Viestartas. Paskui savo vyčių vadus jie ryžtingai puldavo 
net gerokai skaitlingesnes priešų eiles. Kuršiai buvo įgudę ka- 
riauti greitais irkluojamais laivais, kuriais nuplaukdavo net iki 
Danijos, o savo tėvynėje jie mieliau pasitraukdavo į savo su- 
tvirtintas sodybas. Tačiau šį kartą reikėjo veikti sutartinai. Vies- 
tartas bei kiti žiemgalių vadai jau turėjo patirties puolant gerai 
įrengtas, aukštais bokštais apsaugotas tvirtoves. Vien tik drąsa 
čia nedaug telaimėsi. Drąsos, žinoma, reikėjo, tačiau svarbiau- 
sia buvo drausmė. Kadangi kiekvieno būrio vadas galėjo žūti 
ar būti sužeistas, visi kariai privalėjo žinoti bendrą puolimo ei- 
gą ir jos griežtai laikytis. 

Pirmiausia reikėjo prasibrauti prie sienų. Ne tik keliems 

narsuoliams, o visai puolančiųjų miniai. Tam tikslui ir buvo 
paruoštos tankiais skersiniais kopėčios, kurias kariai turėjo per- 
mesti per griovį. 

Žiemgaliai šią užduotį atliko gana sparčiai. Kopėčias nešė 
po keturis vyrus. Iki pat gynybinio griovio kranto jie bėgo susi- 
kūprinę, saugodamiesi strėlių. Griovio kraštai buvo patižę, ir 
pirmosios paklotos kopėčios prasmego į dumblą. Reikėjo kloti 
vienas ant kitų. Karius pasitiko strėlių kruša nuo sienos bei ne- 
toli stūksančio aukštojo bokšto, atskriejo jos ir nuo vandenyje 
plūduriuojančio kogo denių. Puolančiuosius kiek apsaugojo sto- 
ros jaučio odos striukės, kurios vietomis buvo nusagstytos plieno 
skydeliais. Tačiau strėlių spiečius buvo toks tirštas, jog bėgan- 
tys priekyje nukentėjo beveik visi. Pavyko tinkamai pakloti pen- 
kerias kopėčias. Nesužeisti pirmosios bangos puolėjai tuojau 
pat pasuko į šoną, kad netrukdytų laukiantiems už jų lankinin- 
kams, nešantiems sunkius apgulties skydus. Tie bėgo lėčiau, 
stengdamiesi didžiulius iš dviejų tašytų lentų sudurtus skydus 
laikyti prieš save. Didžiuma strėlių dunksėdamos smigo į me- 
dį. Jei būtų reikėję apsisaugoti tik iš vienos pusės, ši Viestarto 
iš vokiečių nusižiūrėta gudrybė būtų pasiteisinusi. Tačiau puo- 
lančiuosius pasitiko ir kryžlankininkų ugnis nuo upės. Prie pat 
sienos buvo neįmanoma tuo pat metu skydu užsidengti ir nuo 
kogo, ir nuo tvirtovės pusės. Strėlės kliudė menkai apsišarva- 
vusius karius, kurie vienas po kito kniubo, o kiti žengė per jų 
kūnus, bandydami pastatyti nuvirtusią priedangą. Teko susiburti 
glaudžiau, kad skydai susiliestų šonais ir taptų vientisa mažyte 
tvirtove. Žiemgaliams vis dėlto pavyko šitaip įsitvirtinti prie 
pat sienos, ir pro skydų tarpus į kogą bei sienos gynėjus pradėjo 
skrieti atsakomasis strėlių lietus. 

Kuršiams sekėsi dar sunkiau, nes jie pradėjo pulti gana pa- 
drikai. Kadangi kogas plūduriavo arčiau kuršių, nuo jo užpa- 
kalinio denio atskriejo ypač tanki kryžlankininkų ugnis. Pir- 
mieji kariai krito net nepasiekę griovio. Už jų bėgo kiti, tačiau 

tik dviem kopėčių nešėjų būreliams pavyko pribėgti prie pat 
griovio, o kopėčias jie sugebėjo permesti tik vienerias. Net ir 
tos nenukrito į vietą. Priešais griovį, prislėgti numestų sunkių- 
jų kopėčių, tįsojo kritusieji ir sužeistieji. Strėlių ugnis iš kogo 
nesiliovė. Dabar vokiečiai šaudė į parkritusius. Toliau pulti bu- 
vo neįmanoma. Sunkiuosiųs skydus nešę lankininkai dabar sten- 
gėsi jais apsaugoti sužeistus kopėčių nešėjus ir ištraukti juos iš 
mirties nagų. Puolimas iš vakarų pusės sustojo dar gerai nejįsi- 
bėgėjęs. 


Kiekviename paaukštintame kogo denyje už sunkių odinių 
uždangų tūnojo po dvidešimt kryžlankininkų. Buvo ankšta, be 
to, sklido žalių odų smarvė. Tačiau jie čia buvo saugūs ir galėjo 
taikliai šaudyti. Su mirtį sėjančiais ginklais jie viešpatavo viso- 
je pakrantėje — nuo vieno gynybinio griovio, prie kurio vingiavo 
žiemgalių sustatyta skydų užtvara, iki kito, kur kuršiai bandė 
surinkti savo kritusius bei sužeistuosius. Jei pagonys, nepaisy- 
dami nuostolių, vis dėlto prasibrautų iki pat kogo, jie susidurtų 
su tuzinu ilgakotėmis ietimis ginkluotų knechtų. Kadangi buvo 
manoma, jog gali tekti atremti ir greitaeigių kuršių laivų puoli- 
mą, ant apatinio denio buvo sukrautos krūsnys akmenų. Jei kur- 
šių laivams 1r pasisektų žaibiškai priartėti prie kogo borto, tai iš 
viršaus nuritinti akmenys kaipmat sutriuškintų lengvus jų dug- 
nus. 

Kogas tapo tvirtove, kurios apsauginis griovys buvo pati 
Dauguva. Krantas šitoje upės pusėje buvo status, gylis prie pat 
kogo siekė du žmogaus aukščius, o gal 1r daugiau. Kadangi ne- 
toliese buvo aukštasis vienuolyno bokštas ir visa pietinė tvirto- 
vės siena, tai bet koks besiartinantis laivas neišvengiamai pa- 
tektų į žiaurią kryžminę ugnį. 

Kogo deniuose pasislėpę kryžlankininkai su patyrusių 

amatininkų atkaklumu vis suko savo kryžlankių svirtis, pastver- 
davo strėles iš viduryje denių sukrautų šūsnių ir gerai prisitaikę 
iššaudavo. Po odų uždanga buvo tvanku, tad prakaitas merkė jų 
marškinius ir žliaugė veidais. Kai kurie jau nusimetė savo žiedi- 
nius šarvus, nes iš žiemgalių pusės atskrendanti ugnis vargu ar 
galėjo juos pasiekti. Jie galėjo netrukdomi tęsti savo kruviną dar- 
bą. 


Trumpam puolimas nutrūko. Skydais nešini žiemgalių lan- 
kininkai, susigūžę už trumpakotėmis ietimis paremtų skydų už- 
tvaros, leido spiečius strėlių į gynybinės sienos briauną bei bokš- 
to angas. Keli šaudė kogo pusėn, nors tai ir buvo bergždžias 
užsiėmimas — laisvai sukabintos galvijų odos neturėjo aiškių 
tarpų ir nežinojai, kur taikyti. O būtent iš ten skriejo strėlės, 
kurios, surasdamos plyšį tarp skydų, be gailesčio retino puolėjų 
gretas. Taip ilgai tęstis negalėjo. Viestartas jau ruošėsi įsakyti 
tris kartus pūsti ragus, bet nesuskubo. Tarp pakrantėje laukian- 
čių karių nuaidėjo žiemgalių kovos šūkis. Iš pradžių pasigirdo 
vienas įniršio persunktas balsas, tuoj pat jam pritarė kiti. Riks- 
mas stiprėjo, peraugdamas į vientisą gausmą. Tarsi to gausmo 
pastūmėti, per kopėčių tiltą pasipylė šaukiantys kariai. Prieky- 
je, laikydamas apvalų skydą ir didelį kovos kirvį, bėgo Trūklis, 
už jo lėkė kariai, nešini lengvesnėmis, beveik dešimties sieks- 
nių ilgumo kopėčiomis. Naujai puolančiųjų bangai pasiekus jau 
užimtą krantinės ruožą, sunkiųjų apgulties skydų užtvara pra- 
siskyrė, ir kariai pro spragą siūbtelėjo į priekį. Čia juos laisvai 
galėjo pasiekti nuo sienų ir ypač nuo kogo denių lekiančios strė- 
lės. 

Kiekvienas karys nešėsi po tris ar keturias trumpakotes i1e- 
tis, prie juosmens pritvirtintą kalaviją arba kovos kirvį ir ant 
kairės rankos užmaunamą apvalų raitelio skydą. Skydai buvo 

nedideli — jie saugojo pečius, krūtinę bei kaklą ir netrukdė ko- 
pti į gynybinę sieną. Karių šarvuotę sudarė šalmas bei geleži- 
niais ar variniais skydeliais apkalinėta odinė striukė. Kelias aki- 
mirkas atrodė, jog ši srovė nesustabdoma. Kiek žmonių krito, 
negalėjai pamatyti, nes juos užstojo kiti puolantieji. 

Nors kopėčios kilo į viršų, deja, šalia jų kniubo vyrai. Ne- 
paisant nuostolių trejos kopėčios vis dėlto buvo pastatytos ir 
puolantieji nedelsdami ėmė kopti aukštyn. Pirmas, laikydamas 
kovos kirvį, o apvalųjį skydą persimetęs per petį, lipo Trūklis. 
Visų susibūrusiųjų — karių, kurie telkėsi prie permesto tilto per 
griovį, lankininkų, kurie strėlių kruša stengėsi atremti puolimą, 
1r ypač vadų, stebinčių mūšį nuo skardžio viršaus — žvilgsnius 
prikaustė šis reginys. Deja, greitai visiems paaiškėjo, jog jie 
žvelgia į mirtininkus. Galėjai skydu apsisaugoti nuo strėlių bei 
iečių, kurios skriejo nuo sienos viršaus, tačiau atsukta į kogą 
nugara buvo puikus taikinys ten tūnantiems kryžlankininkams. 
Ne po vieną, ne po dvi, bet po kelias strėles smigo į neapsaugo- 
tus kūnus, ir puolėjai vienas po kito krito žemyn. Strėlė styrojo 
ir priekyje kopiančio Trūklio petyje, dvi buvo susmigusios į 
blauzdą, tačiau jis vis dar lipo aukštyn. Keli gynėjai bandė ko- 
pėčias atstumti, tačiau Trūklis suskubo pasiekti viršų. Dar šok- 
damas ant sienos jis užsimojo kovos kirviu, kirto iš peties, ir 
vienas iš pasipainiojusių gynėjų, persisvėręs per sienos briau- 
ną, nudribo ant žemės. Atrodė, kad visi - ir gynėjai, ir puolan- 
tieji — sulaikė kvapą. Trūklis užsimojo vėl, tačiau gynėjų ietys 
susmigo į krūtinę, dar kelios strėlės pasiekė jį nuo kogo denių. 
Skydas išslydo iš Trūklio rankos, jis susvyravo ir krito aukš- 
tielninkas. Krito, matyt, stipriai pastūmėtas, nes kūnas apsisu- 
ko ore ir nekliudydamas sienos nubrėžė lanką nuo briaunos iki 
pat žvyringos Dauguvos pakrantės. Skriejo jis išskėstomis ran- 
komis, laikydamas dešinėje krauju aptekusį kovos kirvį. 

Kai Trūklio kūnas dusliai atsitrenkė į žemę, net ir karščiau- 
s1 puolėjai suprato, jog ši puolimo banga baigėsi. 

Karvedžiais tampama ne dėl laimėtų mūšių, o dėl gebėjimo 
pralaimint nepakrikti. Per savo netrumpą gyvenimą Viestartui 
teko ne tik nugalėti, bet ir pralaimėti arba, kas skaudžiausia, 
atsitraukti mūšio net nepradėjus. Kai kiti pasiduoda baimei, ne- 
apykantai ar įtūžiui, tikrasis karo vadas sutramdo jausmus ir 
žvelgia tolyn, numato viso karo eigą. 

Paskutiniams žiemgaliams besitraukiant, visi aplink Vies- 
tartą springo nenumaldomu įtūžiu, visus dusino neapykanta. 
Kuršių seniūnai vienas per per kitą šaukė, jog tuojau pat reikia 
pasiųsti dalį kariuomenės į Aiskrauklę, kad jie galėtų atplaukti 
su ten paliktais greitaisiais laivais ir nušluoti mirtį sėjančią gel- 
dą nuo šventosios Dauguvos. Žiemgalių vadai nesivaldydami 
reikalavo vėl pradėti puolimą. 

Viestartas suraukęs kaktą svarstė. 

Pralaimėjimas buvo skaudus, tačiau nuostoliai vis dėlto ne 
tokie dideli. Kadangi tik dalis žiemgalių kariuomenės sugebėjo 
prasiveržti iki krantinės, žuvo tik apie trisdešimt, nors sužeis- 
tųjų buvo antra tiek. Kuršių pusėje krito devyni, o sužeidė dar 
apie dvidešimt. Dabar jie degė neapykanta ir nenumaldomu troš- 
kimu sunaikinti tuos, kurie, pasislėpę už storų sienų ir laivo 
uždangų, žudė jų bendražygius. Įtūžį stiprino tai, kad kritusiųjų 
kūnai tįsojo pakrantėje lyg priekaištas gyviesiems. Toliausiai, 
šalia nuverstų ilgųjų kopėčių, gulėjo Trūklio kūnas. Ir mirda- 
mas jis nepaleido savo kovos kirvio, atrodė, jog guli juo užsi- 
mojęs. Iš kogo atskriejo dar kelios strėlės ir susmigo į jo krūti- 
nę. Neapykanta, rodėsi, tuoj sudegins karius. 

— Pirmiausia dvi jotis teks pasiųsti į Rygos pusę, — ilgai 
tylėjęs, nusprendė Viestartas. Jis atrodė pavargęs, tačiau ramus 
ir nė trupučio nesutrikęs. — Parinkite ištvermingiausius Žirgus 
1r patyrusius karius. Nors besitelkiančių būrių jie ir nesustab- 

dys, tačiau sulėtins judėjimą. Bent iki rytojaus vakaro. O to- 
liau? Laukiu jūsų patarimų... 

Jis įdėmiai klausėsi, ką vienas per kitą šaukė karo vadai. 
Deja, daugumą pasiūlymų teko atmesti vien todėl, jog jiems 
įvykdyti nepakako laiko. Jis pats suvokė, kad lengvieji kuršių 
laivai kautis su kogu netiko, be to, jiems atplaukti reikėjo bent 
trijų dienų. Per tą laiką čia atkaktų ne tik Ordino, bet ir vyskupo 
bei Rygos magistrato būriai. Ir vėl jie pakliūtų į mirtiną kryž- 
minę ugnį. Kaip besvarstysi, geriausia pulti per šiaurinius grio- 
vius ir pažliugusią pelkę. 

— Sutinku, kad reikia kirsti medžius ir grįsti priėjimą iš šiau- 
rės vakarų, — nusprendė Viestartas, pritardamas kito žiemgalių 
vado pasiūlymui. — Kariai įniršę, dirbs su dvigubu įkarščiu. Jei 
be poilsio triūsime dieną ir naktį, iki rytojaus turėtume pasiekti 
sieną. Dabar bent žinome, kad geriausi šauliai sėdi tame koge... 
Tad sienoms ginti jų lieka mažiau. 

Viestartas nutilo ir giliai atsiduso. Darbo ir pastangų išties 
reikės milžiniškų. 

— Tad pradėkime, - tarė jis. — Bet prieš tai turėtume atsipra- 
šyti Salkio sūnaus Praurikio. Vienas Salkio sūnų, kaip visi re- 
gėjome, parodė retą drąsą. Antrasis ne mažiau narsus - jis iš- 
drįso sakyti teisybę, kai mes nesiklausėmė. Kurgi jis? 

Viestartas apsižvalgė. Pačiame skardžio pakraštyje sustin- 
gęs stovėjo senasis Salkis. Dauguvos vėjas sklaidė jo baltus 
kaip migla plaukus. Tačiau Praurikio plačių pečių greta nesi- 
matė. 

— Jis ten, valdove... — prabilo Baluodis ir mostelėjo kranti- 
nės pusėn. 

Stovėję atokiau vadai paėjėjo į priekį, kad galėtų apžvelgti 
kovos lauku tapusį Dauguvos krantą. Ten neskubiu, bet tvirtu 
žingsniu per griovį paklotomis kopėčiomis žengė vienplaukis 
plačiapetis vyras. Jis buvo be ginklo, be skydo, jo odinės striu- 
kės nesaugojo šarvai. Šauliai iš kogo priekinio denio jau seniai 

būtų galėję jį nušauti, tačiau strėlės neskriejo, O vyras tuo pat 
tvirtu žingsniu per žvyrą ėjo tolyn. 

— Eina prie vartų? - sumurmėjo vienas iš kuršių seniūnų. 

— Eina pasiimti brolio kūno... —- suprato Lamikis. Jis norėjo 
pridurti, jog metas ruoštis kitam puolimui, o ne rodyti bereika- 
lingą drąsą, tačiau nutylėjo. 

O ištryptame, krauju užlietame Dauguvos krante Praurikis 
sustojo prie Trūklio kūno. Jis priklaupė ant dešiniojo kelio, su- 
kryžiavo brolio rankas ant krūtinės taip, kad atrodė, jog lavo- 
nas abiem rankomis laiko apglėbęs kovos kirvį. Tada pakėlė 
lyg vaiką. Trūklis buvo nemažas, tačiau Praurikis bent puse gal- 
vos už jį aukštesnis, ir dabar, mirčiai pakirtus Trūklio tūžmastį, 
jis atrodė dar galingesnis. Pamažu pakilo ir tvirtu žingsniu žen- 
gė paklotų per griovį kopėčių link. Nuo skardžio į jį žvelgė 
tiesus kaip pušis Salkis. 

Kapų tylą sudrumstė keliolikos plieninių lankų trenksmas. 
Zvimbiančios strėlės perskrodė orą, ir Praurikis krito tarsi pa- 
kirstas ąžuolas. Tuzinas, gal ir daugiau kryžlankio strėlių styro- 
jo susmigusios į jo nugarą. 

Per penkis žingsnius nuo griovio gulėjo dviejų Salkio sūnų 
kūnai. Vėl įsivyravo spengianti tyla. Karius kausčiusi neapy- 
kanta buvo tokia didi, jog niekas nesuvaitojo, niekas neištarė 
žodžio. 

Ant skardžio nejudėdamas stovėjo kungas Salkis, ir jo bal- 
tus plaukus plaikstė nuo Dauguvos dvelkiantis vėjas. 

13 
ŽVAKĖS 


ygiuojančius žiemgalių karius pirmasis pamatė 
toliau nuo kranto nuėjęs Zervis. Apsidžiaugė, nes 
L J persikelti per Dauguvą reikėjo daugiau laiko, ne- 
gu jie manė. Leisdamiesi pasroviui jie vis dėlto užplaukė ant 
smėlio rėvos. Teko laukti žvejų pagalbos. Kai dviejų, buriuoti 
pratusių žvejų padedami pasiekė dešinįjį krantą, jau buvo įdie- 
noję. Reikėjo kuo skubiau surasti Viestarto kariuomenę. Uvis 
ėjo pakrante, o Zervis patraukė toliau nuo upės ir ten vos nepa- 
teko šuoliuojančiam žiemgalių būriui po kojomis. Kariai buvo 
rūstūs, ir Zerviui vos pavyko įtikinti, kad jis taip pat žiemgalis 
ir ieško Viestarto, nes turi svarbią Žinią apie įkaitus ir perstato- 
mą kogą... 

Užsiminus apie kogą, joties vadas sukluso ir, liepęs savo 
kariams joti žingine Rygos link, pats nušoko nuo žirgo. Kai 
Zervis papasakojo apie Spilvės įlankoje perstatomą laivą bei 
ten suburtus kryžlankininkus, vado veidas apsiblausė dar la- 
biau. 

— Deja, žinia pavėluota, kogas jau atliko savo kruviną dar- 
bą, — iššvokštė jis pro sukąstus dantis. — Dabar teliko tiems 
šunims tik atkeršyti. 

— Per vėlu? — išsigando Zervis. 

Joties vadas skubėdamas papasakojo apie neseniai pralai- 
mėtą mūšį. Jo nuomone, kritusių puolėjų buvo ne trisdešimt, 

bet tris kartus tiek. Ir visi jie nušauti koge pasislėpusių bailių ir 
pasalūnų. Iš kritusių didvyrių narsiausias buvo Trūklis, tačiau 
ne mažesnio garso nusipelnė ir Praurikis. 

— O Gundega? —- užkimęs iš susijaudinimo paklausė Zer- 
vis. — Ar žinot, kur yra Gundega? 

— Kokia Gundega? - nesuprato joties vadas. Sužinojęs, kad 
tai Trūklio sesuo, prisiminė vadus kalbant, jog visi įkaitai da- 
bar uždaryti vienuolyno tvirtovėje. Vienuolyną reikia nedelsiant 
užimti. Jie joja Rygos link, nes turi kuo ilgiau sulaikyti ten tel- 
kiamus kariuomenės dalinius. Už niekšybes, kurias jie patyrė 
šį rytą, bus atkeršyta!.. Jei jie nesugebėtų atkeršyti, po mirties 
negalėtų patekti į Dausas, nes senolių vėlės jų ten nepriimtų! 

Joties vadas paragino savo žirgą ir nušuoliavo įkandin sa- 
vo karių. Iš po kanopų tiško į tyrę suplaktas kelio purvas. 

Kai grįžęs Zervis viską perpasakojo Uviui, jo veidas pa- 
juodavo tarsi žemė. Uvis klausėsi apsiblausęs, o prie žvakių 
tūnantis meistras Kercė, nors ir nesuprato kalbos, taip pat su- 
vokė, jog žinios blogos. Tik jis ir tesiklausė, nes jiems padėję 
žvejai, prisikrovę pilną valtį pažadėtų puodų, jau irklavo namo. 

— Žuvo Trūklis ir Praurikis... - negalėdamas tuo patikėti 
sumurmėjo Uvis — Abu tą patį rytą... 

— Mums reikia plaukti ten... — ryžtingai tarė Zervis.- Ir tuo- 
jau pat, nes sakė —- Gundega dabar Daugavgryvoje... 

— Ne tik ji, - atsiduso Uvis. 

— Žinok, žiemgaliai nepasiduos. Jie puls vėl. Ši jotis sulai- 
kys kariuomenę iš Rygos, o Viestartas puls vėl. Eisiu ir aš! — 
karščiavosi Zervis. 

— Kiši galvą po strėlių kruša? 

— Mes turime sunaikinti tą prakeiktą kogą... 

Uvis atsiduso ir pagaliu pažarstė priblėsusią ugnį, kūrena- 
mą ant sukrautų akmenų. Jis prikando lūpą ir įtemptai galvojo. 

— Ar tu mane girdi? Mes privalome jį ištaškyti! Mes gi turi- 
me laivą ir plaukiame pasroviui... Mes jį sunaikinsime! 

— Nekalbėk niekų. Kaip sunaikinsime? Pasakyk, kaip? 

— Sutrinkim jį į šipulius!.. — neatlyžo Zervis. — Mes juk 
galime į jį atsitrenkti! 

— Galėtume pabandyti... — sutiko Uvis. — Bet gerai pagal- 
vok. Kas suduš, jei atsitrenksim? Vytinė ar kogas? 

Tiesus klausimas privertė Zervį susimąstyti. Jis pats matė 
pastatytą iš storų rąstų kogą ir suprato, jog atsitrenkusi vytinė 
pati bus suknežinta. 

— Štai, jei galėtume ją padegti... - pusbalsiu toliau svarstė 
Uvis. - Atsimeni, kaip motina uždegė laivą? Ne tokį didelį, tas 
tiesa, — valtį. Bet uždegė beveik akies mirksniu.* 

— Teisingai! Jai pavyko uždegti. Oo, kad liepsnojo! Bet kaip 
ji tai padarė? 

— Su skysčiu. Reikia karšto, greit užsiplieskiančio skysčio. 
Kai toks skystis patenka ant medžio, išsyk įsiliepsnoja. Tada 
jau neužgesinsi. Ji turėjo geltakmenio ir dar kažkokio mišinio. 
Pameni, atsinešė supylusi į nedidelę puodynę. — Uvis niūriai 
pažvelgė į likusius puodus. Čia stovėjo patys didžiausieji, ne- 
tilpę žvejams į valtį. —- Bet mūsų puodai tušti. 

— Tavo motinai visad padeda dievai, — atsiduso Zervis. - O 
ką jie pasiuntė mums? Tik tavo nusmurgusį meistrą su žvakė- 
mis... 

— Penkios pintinės ir trys dėžės tų žvakių... Ilgam užteks. 

— Ir svoris koks! Išmetam tą meistrą su visomis žvakėmis į 
upę. Vytinė palengvės ir galėsime plaukti. Kas bus, tebūnie... 

Jis nutilo ir nudelbė akis, todėl nepastebėjo, kad Uvio apsi- 
blausęs veidas staiga nušvito, jį net užliejo šypsena. 

— Klausyk... — staiga tarė Uvis. - Mums dievai pasiuntė ne 
tik tą meistrą, bet ir puodus su žvakėmis! Pasiuntė vaško ir la- 
jaus, kuris tirpsta ir dega... Kunis įkaitintas liepsnoja! Ir ne ke- 


* Apie tai, kaip Medeina uždegė Ordino valtį, skaitykite apysakoje 
“Dievų valia" 

lias žvakutes, o penkias didžiules pintines žvakių... 

— Ir dar tris dėžes. 

— Dievai žino, ką daro, Zervi. O dabar man reikia šnektelti 
su dievų mums atsiųstu meistru... 


Kai Uvis pareikalavo visų žvakių, meistras Kercė neapsi- 
džiaugė. Iš pradžių piktinosi, po to apsižliumbė. Jis vėl priminė 
Uviui, jog išgelbėjo jam gyvybę. Tačiau svarbiausia, kartojo 
jis, žvakės ne jo, visai ne jo. Tai Dorotėjos kraitis. 

— Nebebus jokio vienuolyno, žmogau! - šaukė Uvis. Nors 
jis ir buvo stipresnis, tačiau Kercė vis dėlto sakė teisybę, —- Uvis 
buvo jam skolingas. - Suprask, kad Viestartas nušluos jį nuo 
Dauguvos pakrantės... 

— Vienuolynas bus... - purtė galvą Kercė. — Šito jūs, pago- 
nys, nesuprantate... Sienas galite sugriauti, vienuolius galite 1š- 
žudyti... Bet vienuolynas bus. Ateis kiti ir atstatys. Jiems taip 
pat reikės žvakių. 

Uvis truputį sutriko. Jis jau žinojo, kad krikščionybės am- 
žius netrumpas. 

— Tebūnie, — numojo jis ranka. —- Tegul būna vienuolynas, 
bet tvirtovės nebus. Ir žvakių jiems nereikės kurį laiką. O Do- 
rotėjai kraičio reikia tuojau pat. 

— Tuojau pat, — sutiko meistras Kercė. — Tiesą sakant, jau 
vakar reikėjo. 

— Kol atstatys vienuolyną, negali laukti, meistre, - pabandė 
kitaip Uvis. — Dorotėja pasens. 

Kercė sumirksėjo. 

— Nejaugi Viestartas tikrai puls vienuolyną? Ten gi kartū- 
ziečiai... 

— Ten Ordinas dabar... Ir vienuolynas bus nugriautas, — 
tvirtai tarė Uvis. — O aš prisiekiu savo garbe, jog po puolimo 

užmokėsiu. Bet žvakių man reikia dabar... Visų. Duodu žodį. 

— Tave apgyniau, išauginau... — toliau aimanavo Kercė. - Ir 
še tau, atsilyginai. Kokia nauda tau iš žvakių? Jos skirtos vie- 
nuolynui apšviesti. 

— Jos ir apšvies... Pamatysi, kaip apšvies, — ryžtingai tarė 
Uvis. — Žodį daviau, meistre Kerce. O dabar mums netrukdyk. 
Esu tau skolingas, tačiau dabar, jei bandysi trukdyti, nukirsiu. 

Kercė buvo patyręs žmogus ir sugebėjo atskirti tiesą nuo 
melo. Todėl jis nutilo, o kai Uvis pradėjo tempti žvakių pinti- 
nes į vytinės priekį, stengėsi nežiūrėti į tą pusę. Zervis, paėmęs 
medinį kibirą, šoko per vytinės bortą ir ėmė rinkti kumščio dy- 
džio- akmenis ir semti žvyrą. Pilnus kibirus pylė ant vytinės prie- 
kio, kad susidarytų žvyro sluoksnis. Uvis kirto pakrantės miške 
sausuolius ir tempė juos glėbiais į laivą. 

— Malkų reikės daugiau... — sunkiai šnopuodamas tarė jis 
Kercei. - Galėtum padėti, meistre. Nes jei malkų neužteks, ne- 
galėsime tinkamai panaudoti ir žvakių. Ir tada neturėsim iš ko 
užmokėti. 

Nors ir vangiai, tačiau prisidėjo ir Kercė. Netrukus žvyro 
sluoksnis jau dengė priekinį denį, o stiebas buvo užgriozdintas 
malkomis. Tada Uvis sunešė į priekį Žvejų paliktas didžiąsias 
puodynes ir jas sustatė ratu taip, kad remtųsi viena į kitą. Išri- 
kiavęs puodynes, pradėjo į jas krauti žvakes. Ir votyvines, ku- 
rios buvo pagamintos iš gryno lajaus, ir vidutines, skirtas šoni- 
niams altoriams, ir pagaliau net Kercės dirbtuvės pasididžiavi- 
mą — šventųjų atvaizdais padabintas vaškines didžiojo altoriaus 
žvakes. Zervis aplink puodynes krovė malkas. 

Visas Kercės darbas, visas jo triūsas, visas per paskutines 
savaites išlietas prakaitas štai nueis niekais! Tie barbarai Žžva- 
kes ketino išlydyti! 

— Bepročiai! Negi ištirpinsit žvakes! Ir sumetėt vaškines 
kartu su lajinėm!.. - aimanavo meistras. — Kur tavo protas? Per 
tiek metų tu nieko taip ir neišmokai, — priekaištavo jis Uviui. 

— Išmokau, jog turi gerai įkaisti, kad užsidegtų... Gryną vaš- 
ką įkaitinti sunkiau, o su lajum sumaišius - dega geriau. 

— Kai įsidegs, ir laivą sudeginsit, bepročiai... 

— Sudeginsim, — trumpai tarė Uvis. — O dabar atsimink, ką 
sakiau. Netrukdyk. 

Zervis užgulė vairą, Uvis, įsibridęs iki juosmens į vandenį, 
stūmė, padėjo net Kercė. Netrukus vytinę pagavo Dauguvos 
srovė. Užsiropštęs ant denio, Uvis drėgnais delnais atnešė ke- 
lias Žarijas ir pritūpęs įpūtė liepsną. Kai vytinė nutolo nuo kranto 
per penkiasdešimt sieksnių, liepsna jau traškėjo apie ratu susta- 
tytus puodus ir dūmų juosta kilo į viršų. 

— O ką darysit toliau, nenaudėliai? — paklausė Kercė, kai 
Uvis, nešinas kirviu, atėjo į vytinės galą. - Ką darysit, kai sude- 
ginsit malkas? 

— Sudeginsim laivą, meistre... — šyptelėjo Uvis. — Ugnies 
reikės kaitrios. O tu tik mums netrukdyk ir tikrai atgausi kraitį. 


14 
LIEPSNOJANTI VYTINĖ 


Į plink Daugavgryvos tvirtovę vėl poškėjo kir- 
viai. Dabar vyrai be jokios atrankos kirto visus 
arčiau augančius medžius. Jų reikėjo daug, nes 
pulti iš iš šiaurės buvo įmanoma tik išgrindus pažliugusį kemsy- 
ną ir užvertus platų gynybinį griovį. Ant skardžio liko tik Vies- 
tartas ir artimiausi jo padėjėjai. Lamikis su kuršių seniūnais per- 
sikėlė į vakarines tvirtovės prieigas, kur darbavosi jų kariai. 

Darbo buvo visai dienai bei nakčiai. Jaunesnieji žiemgalių 
vadai buvo nekantrūs. Sunku kirsti medžius, kai kritusiųjų drau- 
gų kūnai vis dar tįso ištryptoje pakrantėje. Tačiau Viestartas sten- 
gėsi išlikti ramus. Jis paliepė atnešti savo sudedamąjį krėslą ir, 
pastatęs jį matomiausioje vietoje, susikaupęs sekė darbus. Iš čia 
jis galėjo apžvelgti buvusio bei būsimo mūšio lauką, bet svar- 
biausia — jį taip pat visi matė. Taigi bus dirbama sparčiai. 

Nors jo regėjimas toli gražu neprilygo jaunystės laikų sa- 
kalo žvilgsniui, tačiau dienai pradėjus linkti vakarop ir jis pa- 
stebėjo, jog iš Rygos pusės pasroviui Dauguva atslenka balzga- 
nas dūmų stulpas. Po kurio laiko iš už upės vingio išniro de- 
gantis laivas. Viestartas įsakė pašaukti Baluodį. 

— Ten kažkokia vytinė... — paaiškino šis, jau senokai stebė- 
jęs artėjantį laivą. — Ir dega jos priekis. 

— Ar laivas teutonų? 

— Kad neįžiūniu... Vytinių Dauguvoje netrūksta. 

Dar didokas nuotolis skyrė vis labiau įsidegantį laivą nuo 
kogo, plūduriuojančio prie vienuolyno, tačiau Viestarto Žvilgs- 
nis jau krypo į jo pusę. 

— Ar taiko ten? 

— Atrodo, kad taip, valdove. 

Viestartas atsistojo. 

— Jei tai mūsiškiai, jie greičiausiai bandys kogą padegti. 
Kas jie 1r kiek ten žmonių? 

Baluodis jau sugebėjo įžvelgti, jog žmonės tik trys. Vienas 
susigūžęs stengėsi valdyti vairo kartį, kitas tūnojo pačiame lai- 
vo gale, o trečias kirviu kapojo laivūgalio bei denio lentas ir 
svaidė į ugnį. Pagaliau srovės nešama liepsnojanti vytinė priar- 
tėjo, ir akylusis Baluodis atpažino Žmones. 

— Nepatikėsite, valdove. Bet, atrodo, kad tikrai taip... Ten 
tas žemaitis, kurį sutikome Salkio sodyboje... — neslėpė nuo- 
stabos Baluodis. — O prie vairo jo žiemgalis draugas. Ir kaip jie 
ten ištveria? Arodo, jie tuoj iškeps. 

— Ar jie pasieks kogą? 

— Turbūt... — Baluodis dvejojo. — Jei patys nesudegs. 

Viestartas, nenorėdamas parodyti jaudulio, grąžė prie juos- 
mens prispaustas rankas. Jis priėjo prie pat skardžio. Dabar jau 
galėjo įžiūrėti ir jis, bet visa vytinė skendėjo dūmuose. 

— Jei jiems su dievų pagalba pavyktų padegti tą kogą... — 
sumurmėjo jis ir atsigręžė į netoliese įsakymų laukiančius bė- 
gūnus. Jis neperseniausiai svarstė, ar nevertėtų ir jų pasiųsti 
kirsti medžių, o dabar apsidžiaugė, jog vis dėlto susilaikė... 

— Likite čia! — šūktelėjo bėgūnams Viestartas. — Ir pasi- 
ruoškit. Gali tekti vėl greitomis suburti kariuomenę. 


L 
Od 


Artėjanti prie kogo liepsnojanti vytinė geriausiai matėsi iš 
priekinio, prieš srovę atsukto jo denio. Ją buvo apgaubęs tirštas 

dūmų debesis. Žvelgiant iš priekio, atrodė, jog visas laivas lieps- 
noja ir bet kurią akimirką gali nugrimzti į vandenį. 

— Ar žmones matai? — klausė kuopos vyresnysis, kuris irgi 
pasikliovė jaunesniųjų akimis. 

Bent tuzinas kryžlankininkų žvelgė į besiartinantį ugnies ir 
dūmų debesį, tačiau nė vienas negalėjo patvirtinti ką nors aiš- 
kiai matąs. 

— Gal jau iššoko... — samprotavo vyresnysis. — Ir kvailu- 
mas pagonių... Mano, kad paleidę pasroviui mus padegs. Srovė 
būtinai nuneš pro šalį. 

— Kad, atrodo, mačiau kažką šmėkščiojant, — tarstelėjo vie- 
nas iš kryžlankininkų. — Kai dūmai buvo prasisklaidę, lyg ir 
mačiau vairuojant... 

— Tokiam pragare? Nejaugi? — Vyresnysis primerkęs akis 
bandė pats ką nors įžvelgti, tačiau numojo ranka. - Bet nieko 
nebus. Jei ir atsitrenktų į mus, knechtai ietimis tą kevalą at- 
stumtų. 

— Kvailumas pagonių... - pakartojo vyresniojo žodžius aky- 
lasis kryžlankininkas. — Pirma puolė tiesiai į strėles, o dabar 
užsimanė patys susideginti... 

— Jie mano, kad šitaip pakils į savo rojų... 

— O mes pasiųsim juos tiesiai į pragarą! 

Kryžlankininkai nusikvatojo. Po įtampos, kuri buvo apėmusi 
per rytmetinį puolimą, jie gavo dingstį atsipalaiduoti. Vis dėlto 
šaunu tūnoti tokioje saugioje vietoje ir juoktis iš bergždžių pago- 
nių pastangų. Galima priprasti net ir prie smarvės bei tvankos. 


d 


Zervis apmuturiuotomis svylančiomis rankomis laikė su- 
spaudęs vairo kartį ir kreipė liepsnojančią vytinę pasroviui tik 
per dešimt sieksnių nuo kogo. Nors jo galvą bei drabužius Uvis 
dar kartą apipylė upės vandeniu, plaukų galiukai vis tiek raitėsi 

nuo karščio, antakiai jau buvo nusvilę, kakta pūslėjo, vietomis 
luposi oda. Nepaisydamas skausmo Zervis sukandęs dantis tvir- 
tai laikė vairo kartį. 

Dabar liepsnojo visas vytinės priekis. Įkaitusio vaško ir 1a- 
jaus sklidini puodai skendėjo liepsnose. Iki kogo tebuvo likę 
apie penkiasdešimt sieksnių. 

Zervis įtemptai galvojo, kaip reikės pakreipti vairą, kad vy- 
tinė pasisukusi trenktų į vidurinę, žemąją, kogo dalį. Ir trenktų 
ne tiesiai, bet įkypai - tik tada įkaitęs žvakių lydalas šliūkšteltų 
per kogo bortą. 

— Šokit... Šokit lauk, po šimts!.. — sušvokštė pro sukąstus 
dantis Zervis. Kogas sparčiai artėjo, ir vanduo putojo apie pa- 
kreiptą vytinės vairo irklą. Uvis niekuo negalėjo padėti savo 
draugui, tad stumtelėjo pačiame laivūgalyje tūnantį meistrą Ker- 
cę ir šis šlumštelėjo į vandenį. 

— Pasimatysim krante... - šūktelėjo Zerviui Uvis ir pats nė- 
rė į vandenį. 

Pro liepsną ir dūmus sparčiai ryškėjo juodas kogo siluetas. 
Prašvilpė pro šalį kelios strėlės. Vairo kartis virpėjo Zervio ran- 
kose, šniokštė vanduo, ūžė ir lyg pamišusi blaškėsi liepsna. Jis 
staigiai pasuko vairą, pajuto, kaip krypsta į šoną vytinė, ir ne- 
paleido karties iki pat tos akimirkos, kai suklupo nuo baisaus 
vytinės smūgio į kogą. Vytinė, srovės nešama, tarsi pasistiebė 
iš vandens ir ėmė slysti nuožulniu kogo šonu. Smūgis buvo 
toks stiprus, jog viskas siūbtelėjo kogo pusėn. Skriejo Žaiža- 
ruojantys nuodėguliai, priekin nučiuožė ant denio pažertas įkai- 
tęs žvyras, skriete skriejo storapilviai įkaitusio vaško 1r lajaus 
sklidini puodai. Nukritę ant kogo denio puodai dužo, ritosi, ai- 
žėjo, o lajus liejosi ir tiško į visas puses. Kur tik užtiško, tuoj 
pat pliūptelėjo melsvi liepsnos liežuviai. Dar akimirka, ir stai- 
ga liepsna apgaubė visą apatinį denį. Ten stovėję ietininkai, pa- 
sirengę ilgakotėmis ietimis atremti artėjantį degantį laivą, bai- 
mės apimti traukėsi atatupsti. Bet toli trauktis nebuvo kur. Įkai- 

tęs lydalas tiško ant jų veidų ir šarvų, sroveno deniu ir pro atvi- 
ras angas tekėjo į kogo triumus. Jį sekė ugnis. Užsidegė ir ne- 
spėjusių pasitraukti ietininkų drabužiai. Skausmo ir siaubo ap- 
imti jie strimgalviais šoko per bortą į vandenį. Netrukus visas 
vidurinysis denis skendėjo ugnies jūroje, dūmai veržėsi ir iš 
kogo triumų. Liepsna bei dūmai atkakliai kopė mediniais laip- 
tais į aukštuosius, odomis dengtus denius, kur vis dar tūnojo 
kryžlankininkai. 

Pirmųjų vytinės smūgio akimirkų nei Zervis, nei Uvis ne- 
matė. Uvis dar plaukė paniręs po vandeniu, Zervis skaudamais 
pirštais nuo veido ir rankų plėšė apsvilusias drobules, po to at- 
sispyrė ir šoko į šaltas bangas. Vandenyje jį apgaubė tyla, tik 
spengė ausyse ir skaudžiai gėlė įkaitusi veido bei rankų oda. 
Dešinėje, vos už dvidešimties sieksnių, siautė liepsnos. Žvel- 
giant iš apačios atrodė, jog dega jau visas vidurinysis kogo de- 
nis. Liepsnos atšvaitai mirguliavo smulkiomis Dauguvos ban- 
gelėmis, aplinkui plūduriavo lentgaliai, išblokšti iš abiejų lai- 
vų. Prie pat kogo kapanojosi ietininkai. Zervis sparčiai yrėsi 
kranto link, kur jo laukė Uvis. O liepsnos jau siekė viršutinius 
kogo denius, iš kur sklido siaubingas kryžlankininkų klyksmas. 


“ 


Antrasis Daugavgryvos tvirtovės puolimas prasidėjo lieps- 
nai apėmus visą kogą, kai nuo abiejų aukštųjų denių vienas per 
kitą ėmė šokti į upę ten pasislėpę kryžlankininkai. Viestartas 
davė ženklą, ir pasigirdo pratisas, apgaulingai švelnus rago bal- 
sas. Tuoj po to nugriaudėjo žiemgalių kovos šūkis. Jį pakartojo 
kitoje tvirtovės pusėje nekantriai laukę kuršių būriai. Tarsi vie- 
nu metu būtų pralaužti du upę užtvenkę pylimai, iš rytinės ir 
vakarinės tvirtovės pusės pasipylė kariai. 

Pirmieji vėl bėgo vyrai, nešini kopėčiomis. Pribėgę prie gy- 
nybinio griovio, guldė jas greta paklotųjų. Per kopėčiomis per- 

dengtą pylimą tuoj pat plūstelėjo ilguosius skydus tempiantys 
lankininkai. Šį kartą jie nesustojo, o bėgo pakrante toliau, kol 
priartėjo prie gynybinės sienos beveik per dvidešimt žingsnių. 
Pribėgę skydus statė vieną prie kito ir parėmė trumpakotėmis 
ietimis. Iš už jų priklaupę ant vieno kelio lankininkai į gynybi- 
nės sienos briauną ir visas bokšto angas paleido spiečių strėlių. 
Kartu skriejo ir ietininkų sviestos trumpakotės ietys. Kiti kariai 
stengėsi atremti į sieną ilgąsias kopėčias. 

Per pirmąją puolimo bangą žiemgaliai nuostolių beveik ne- 
patyrė. Nors juos ir pasitiko iš bokšto angų ir nuo sienos vir- 
šaus paleistos strėles, bet dauguma jų atsimušė į sunkiuosius 
apgulties skydus. Kuršiams sekėsi kiek sunkiau. Kadangi toje 
pusėje: nebuvo bokšto, vienuolyno gynėjai ten sutelkė taikles- 
nius šaulius, be to, ir iš kogo pusės dar atskriedavo strėlių. Keli 
priekyje bėgę kuršių kariai krito dar beklodami kopėčias, keli — 
bėgdami per griovio perdangą. Tačiau kiti, peržengę per kritu- 
sius ir įveikę griovį, tuoj pat pastatė sunkiuosius medinius sky- 
dus. Kuršių pusėje skydų eilė sparčiai ilgėjo ir artėjo prie jau 
pastatytos žiemgalių priedangos. 

O strėles iš kogo retėjo. Ten degdamos jau raitėsi denį sau- 
gančios odos. Du paskutiniai kryžlankininkai šoko nuo denio į 
vandenį. Vienam jų liepsnojo plaukai... 


U 
“ 


Išlipęs iš vandens, Uvis atsigręžė į upę. Degančio laivo vaiz- 
das užėmė kvapą. Liepsnos liežuviai jau apgaubė visą vidurinį 
denį, jie sliuogė aukštyn kogo sienomis ir laižė žemiau kaban- 
čias odas. Juodas dūmų debesis supo laivą ir tumulais kilo į 
dangų. Kai dūmų debesį kiek prasklaidydavo vėjas, galėjai 
įžvelgti kyšančias iš vandens kryžlankininkų galvas. Dusliai 
šniokštė ugnis, beviltiškai klykė žmonės. Dalis vokiečių nemo- 
kėjo plaukti, tad bandė kabintis už slidžių laivo šonų. 

Staiga Uvis išgirdo pažįstamą balsą. 

— Nebūk beprotis! Tai mes padegėm laivą!.. 

Zervio žiemgališka tarsena ir pūslėtas, apsvilusiais anta- 
kiais veidas sustabdė ietį atstačius; karį. Jis akimirksniu apsu- 
ko ginklą ir atkišo Zerviui kotą. Zervis, nusitvėręs už koto, iš- 
kopė į krantą. Uvis pašaukė jį, tačiau jo balsą užgožė mūšio 
triukšmas. Aplinkui bėgiojo kariai, keli sustojo prie pat kranto, 
tykodami nuo kogo atplaukiančių kryžlankininkų. Būtent to Uvis 
ir bijojo: kad kartu su kitais vokiečiais nenudobtų ir meistro 
Kercės. Kadangi meistrą iš vytinės jis buvo išstūmęs kiek anks- 
čiau, šis turėjo krantą pasiekti kažkur toliau. Atidžiai dairyda- 
masis į vandenį ir bėgančius karius, Uvis su apnuogintu kala- 
viju rankoje pasileido pakrante. 

Bėgti teko beveik iki pat perdengto griovio, ir skubėta bu- 
vo ne be reikalo. Į krantą jau ėmė ropštis tai vienas, tai kitas iš 
degančio kogo iššokęs karys. Jie kėlė rankas ir šaukė, kad pasi- 
duoda, tačiau daugumą jų be gailesčio persmeigė įtūžusių žiem- 
galių ietys. Kercei, ko gero, taip pat nebuvo lemta pasiekti Že- 
mės. Krantas čia buvo nuožulnesnis ir Uvis spėjo pamatyti, kaip 
Įįbridę beveik iki juosmens du žiemgaliai tempė iš vandens žva- 
kių meistrą. Vanduo varvėjo čiurkšlėmis nuo jo Žilstančios barz- 
dos, praskydę plaukai buvo prilipę prie įraudusio pakaušio. At- 
rodė jis apgailėtinai ir visai nebuvo panašus į karį, tačiau Žiem- 
galiams tai menkai rūpėjo. Vienas jų pastūmė Kercę kranto link, 
antrasis patogiau nusitvėrė kirvio rankeną ir užsimojo. Kercė 
išplėstomis iš siaubo akimis pamatė atbėgantį Uvį. 

— Ich bin Freund! Frag ihn da! - suspiegė rodydamas upės 
pakrantėn. - Frag ihn!“ 

Kariai vokiškai greičiausiai nesuprato, tačiau abu atsigręžė 
į atskubantį šviesiaplaukį jaunuolį. 

— Paleiskit jį! — kuo įsakmiau šaukė Uvis. — Jis mano... 

Pirmasis, matyti, buvo įpratęs klausyti įsakymų, nes tuoj 


* Aš draugas! Paklausk jo! Paklausk! (Vok) 

pat atitraukė rankas. Tačiau antrasis savo kovos kirvio nenulei- 
do. Laikė iškėlęs, kad prireikus galėtų kirsti Uviui ar Kercei. 

— Atsitrauk, snargly!.. - suriaumojo jis — Susirask pats sau 
vokietpalaikį... Šitas mūsų... 

— Atsipeikėkit. Jis buvo laive, kuris padegė kogą... 

Nenuleisdamas kirvio žiemgalis atsisuko į visu smarkumu 
įsisiautėjusias liepsnas. Kogas pamažu sviro į tą pusę, į kurią 
atsitrenkė Zervio atvairuota vytinė. Matyt, jo sienojai vis dėlto 
sutrūko ir jis jau sėmė vandenį. Vytinė jau buvo dingusi, tik 
aplink plūduriavo dar rūkstantys nuodėguliai. 

— Tu?.. - sutriko karys. Jis papurtė galvą, tarsi jam sunku 
būtų patikėti, tačiau kirvį nuleido ir nuklampojo į krantą. 

— Tiek to... Jau prasideda... - suniurzgė savo bendrui. - Dar 
rasim kam perskelti makaulę... 

Kercės keliai iš pradžių sulinko, jis vos nepaniro po vande- 
niu. Po to pamažu atsitiesė. Nubraukė ranka šlapią barzdą ir 
nusvirduliavo prie kranto, kur vanduo siekė tik iki kelių. 

— Tai vieną skolą jau atidavei, — dusliai tarė jis. — Tikiuosi, 
atsimeni, kad liko dar kita. 

— Kita? - nesuprato Uvis. - Kokia dar kita? 

— Žvakės! Žvakės!.. Nejaugi pamiršai Dorotėjos kraitį, — 
suirzusiu balsu prikaišiojo meistras, brisdamas į krantą. 

— Aa... Taip... - Uvis giliai atsikvėpė ir nusigręžė. Jam da- 
bar rūpėjo Gundega ir prasidėjęs puolimas. — Vėliau. O tu neš- 
dinkis kuo toliau, įlįsk į krūmus 1r sėdėk. 

Daugiau kalbėti neliko laiko, nes tolumoje pasigirdo rago gaus- 
mas ir padriki puolėjų šūkavimai peraugo į vientisą staugimą. 


* 


Šį kartą kopėčios išsirikiavo palei visą tvirtovės pietinę sie- 
ną: nuo rytinio, beveik pabaigto bokšto iki neseniai pradėto va- 
karinio. Nors dalį jų gynėjai atstūmė, dalį sutriuškino, ritinda- 

mi nuo sienų sunkius akmenis, tačiau tai daryti buvo vis sun- 
kiau. Palikusiųjų priedangą dabar laukė už skydų tūnantys lan- 
kininkai. Vienas po kito krito atkakliausi gynėjai, o numestos 
kopėčios tuoj vėl pakildavo. Apačioje, prisidengę ilgaisiais sky- 
dais, kariai nekantraudami laukė įsakymo pulti. 

Vos tik paskutinis kuršių būrys persikėlė per griovį, Vies- 
tartas įsakė pūsti ragus. Nuaidėjus ragams, susibūrę už skydų 
žiemgalių bei kuršių kariai kurtinančiai šaukdami puolė prie 
kopėčių. Pirmieji kopė stipriausi vyrai. Kaire ranka prisidengę 
galvą nedideliais apvaliais skydais, dešiniąja jie vikriai kabino- 
si už kopėčių skersinių. Kovos kirvius ar kalavijus jie nešėsi 
persimetę per petį, kad vos pasiekę viršų galėtų tučtuojau juos 
panaudoti. Lipančiuosius pasitiko įnirtinga akmenų ir strėlių 
kruša. Dalis karių krito, tačiau dauguma pasiekė sienos viršų. 

Kautynės dabar vyko ant tvirtovės sienos. 

Kartu su pirmąja puolančiųjų banga į Daugavgryvos vie- 
nuolyną įsiveržė ir Uvis. Dar apačioje, bėgdamas per griovį iki 
sienos, jis atidžiai žvalgėsi, bet Zervio niekur taip ir nepamatė. 
Nepastebėjo jo ir tarp žuvusiųjų. Pagriebęs kritusio kario skydą, 
užsimovė jį ant alkūnės, permetė savo sunkų diržą su kalaviju 
makštyje per petį, ir abiem rankomis kabindamasis už kopėčių 
skersinių vikriai kopė į viršų. Belipdamas net pasivijo kresną 
žiemgalį, kuris lėtokai judėdamas pusbalsiu šnabždėjo maldą 
ar užkeikimą. Jam tai nepagelbėjo, nes vos pasiekęs kopėčių 
viršų Žiemgalis susverdėjo ir vos nenudribo. Sviesta iš bokšto 
ietis perkirto jo dešinįjį petį. Smaigalys išlindo prie mentikau- 
lio, 1r plona kraujo srovelė trykštelėjo Uviui tiesiai į veidą. Smū- 
gis žiemgalį apsvaigino, tačiau kopėčių jis nepaleido. Uvis pa- 
kišo petį sužeistajam po pažastimi ir įsiręžęs stūmė į viršų. Su- 
žeistojo kraujas varvėjo jam per kaktą, užpildamas akis. Sienos 
briauna buvo visai čia pat, ir kresnasis žiemgalis, Uvio prilai- 
komas, ją pagaliau pasiekė. Užkopęs nušliaužė į šalį, kad ne- 
trukdytų lipantiems iš paskos. Savo kovos kirvį jis buvo pri- 

rišęs odiniu raiščiu prie dešiniosios rankos riešo. Dabar deši- 
nioji bejėgiškai kabojo, tad jis, pakėlęs ją kairiąja, bandė danti- 
mis atpalaiduoti raiščio mazgą. Tik už kelių žingsnių nuo jų 
virė įnirtinga kova, reikėjo skubėti, tačiau Uvis stabtelėjo. Jis 
suspaudė ištrauktą kalaviją tarp kelių ir abiem rankomis vikriai 
atpalaidavo raištį. Žiemgalis nutvėrė kirvio kotą kairiąja ranka 
ir atsistojo. 

— Dabar ietį... - sušvokštė pro sukąstus dantis. Uvis supra- 
to, ko iš jo norima. Kalaviju nukirto styrantį ieties kotą ir, nu- 
tvėręs glitų nuo kraujo išlindusį iš peties smaigalį, stipriai pa- 
traukė. Kruvinas ietigalis, atsitrenkęs į sienos briauną, nukrito 
žemyn. Žiemgalis susverdėjo, suklupo, bet atsistūmė kairiąja 
ranka ir. pakilo. 

— Turiu kirvį ir viena ranka liko... Dar reik vokiečio, - tarė 
jis dusliai. Jo veidas buvo mirtinai išbalęs, tačiau akys degė. 


“0 


Kai puolantieji užėmė pietinę sieną, Daugavgryvos tvirto- 
vės likimas buvo nulemtas. Netekusi priedangos, kurią teikė 
aukšta gynybinė siena, tvirtovės įgula pakriko. Žiemgalių ir kur- 
šių kariuomenė buvo gerokai skaitlingesnė, ją sudarė jauni vy- 
rai, kuriems vadovavo patyrę karo vadai. Tuo tarpu įguloje bu- 
vo tik koks tuzinas kovose užgrūdintų Ordino brolių ir dvi kuo- 
pos samdytos kariuomenės. Kol buvo galima saugiai svaidyti 
žemyn akmenis ar ietis, tol iš tų gynėjų dar buvo šiek tiek nau- 
dos, tačiau vos mūšis persikėlė į tvirtovės vidų ir reikėjo su 
kalaviju rankoje stoti prieš įsiveržusius žiemgalių bei kuršių 
karius, dauguma gynėjų puolė bėgti ar bandė pasiduoti. 

Deja, buvo per vėlu. 

Perlipę sieną žiemgaliai išžudė visus, kurie jiems pastojo 
kelią į didžiuosius vartus, nukirto ir tuos, kurie bandė gelbėtis 
bėgdami. Kuršiai buvo labiau linkę imti belaisvius, tačiau per 

pirmąjį kovos įkarštį ir jie veltui laiko negaišo. 

Zervis perkopė sieną vienas pirmųjų. Kopėčiomis prieš jį 
lipo du kalavijais ginkluoti stipruoliai ir nors abu pasiekė sie- 
nos viršų, vieną kliudė gynėjo kirvis ir jis nukrito žemyn. Kitas 
taip atkakliai darbavosi kalaviju, kad praskynė kelią sekusiems 
1š paskos. Zervis dar bėgdamas prie kopėčių ištraukė iš žemės 
dvi įsmigusias gynėjų sviestas ietis. Vienos smaigalys buvo kiek 
sulenktas, tačiau antroji turėjo ilgą, gero plieno geležtę. Tik už- 
kopęs Zervis sviedė ją į besitraukiančių gynėjų būrį ir persi- 
svėręs per briauną nušoko ant gynybinio tiltelio. Bešokdamas 
kliudė apdegusią ranką ir vos nesukaukė iš skausmo. Ranką 
reikėjo kaip nors apsaugoti, todėl Zervis nuvilko nušauto knech- 
to šarvuotą striukę ir ieties geležtimi atsirėžė kuo didesnę dro- 
binių marškinių skiautę. Apvyniojo pūslėtą ranką drobe, po to 
dar standžiai apsuko skydeliais šarvuota striuke. Tai truputį nu- 
malšino geliantį skausmą, be to, kairiąją ranką jis galėjo nau- 
doti kaip skydą. 

Ant sienos tiltelio jau telkėsi prasiveržę į tvirtovę kariai. 
Jie nekantriai laukė vyties vado — kai tas pagaliau pasirodė ir 
aukštai iškėlė kovos kirvį, visi šaukdami puolė didžiųjų vartų 
link. Tarsi pralaužusi užtvanką upė jie šluote nušlavė keliolika 
bandžiusių užstoti laiptus vokiečių. 

Mūšis jau virė vienuolyno kieme. 


7 
0 


Zervį Uvis pamatė žiemgalių būryje, kuris prie pagrindinių 
vartų užspeitė kelis dar nepasidavusius knechtus. Vienuolynas, 
tiesą sakant, jau buvo paimtas, tik aukštajame bokšte ir keliuo- 
se rūsiuose dar buvo vokiečių. Kieme tįsojo nukautų gynėjų 
lavonai. Du iš jų, kuriuos jis skubėdamas šokte peršoko, buvo 
senyvi vienuoliai, apsisiautę baltais apsiaustais. Pribėgęs prie 
vartų, Uvis pasilypėjo ant pamatų akmens, norėdamas pamaty- 

ti, kas vyksta už besigrumiančių karių nugarų. Zervio apsvilusi 
galva šmėžavo pirmose gretose. Jis neturėjo nei šalmo, nei ka- 
lavijo, bet vis tiek atkakliai brovėsi tiesiai į skydus atstačiusius 
knechtus. 

— Zervi... Ei, Zervi! — kiek įstengdamas garsiau šūktelėjo 
Uvis, tačiau matydamas, kad bičiulis jo negirdi, riktelėjo: - Gun- 
dega! Gundega! 

Šis vardas prasiskverbė pro kovos erzelį ir Zervis it įdieg- 
tas sustojo. Atsigręžė, pamatė Uvį ir ėmė brautis atgal. 

— Kur? Kur j1?.. — šaukė jis, stumdydamas besiveržiančius 
prie užspeistų knechtų žiemgalius. 

— Reikia ją rasti. Ji kur nors netoliese... 

Zervis netardamas nė žodžio linktelėjo. Jo veidas buvo rau- 
donas, nusėtas pūslėmis, akys nekantriai spindėjo. 

— Bet kur?! 

— Įkaitai arba bokšte, arba mūrinių pastatų rūsiuose, - mos- 
telėjo Uvis vienuolyno gilumon. Dauguma statinių buvo medi- 
niai, tad dabar juodu pasileido mūrinių namų link. 

Pirmajame aptiko vienuolyno virtuvę, sandėlius bei valgo- 
muosius. Vieno sandėlio duris jau buvo išlaužęs kuršių būrys. 
Ten buvo vienuolyno indauja, kuri kuršius, matyt, nuvylė. Kar- 
tūziečiai garsėja kuklumu. Į sienas dužo karių svaidomos moli- 
nės lėkštės bei puodynės. Tik alaviniai šaukštai jiems pasirodė 
šio to verti. Trijų nespėjusių pasprukti tarnų lavonai tįsojo tarp 
indų šukių. Uvis su Zerviu patikrino, ar nesama durų į rūsius, ir 
jų neradę nubėgo toliau. Įsiveržę į belangę kamarą, kurioje bu- 
vo laikoma mėsa, išgirdo įtartiną krebždesį. Uvis akimirksniu 
prigludo prie sienos, o Zervis, užsimojęs ietimi, puolė į priekį. 
Prieš jį išdygo gal penkiolikos metų vaikinukas, kuris sėlių kal- 
ba ėmė maldauti pasigailėti. Kalbėjo jis prastokai, matyt, pate- 
ko čia dar vaikas. 

— Sakyk, kur Gundega? Kur?.. — įrėmęs ieties smaigalį į 
krūtinę sušvokštė Zervis, o vaikinukas sustingęs iš siaubo tik 

kažką vapėjo, tarytum negirdėdamas klausimo. 

— Paleisk jį, - atstūmė Zervio ietį Uvis ir priėjo arčiau . - O 
tu nusiramink... Dabar įdėmiai klausyk ir pasistenk suprasti. Ar 
žinai, kur įkaitai? — Tamsoje Uvis matė mirtinai išblyškusį veidą, 
pabalintas iš siaubo akis ir pakartojo klausimą vokiškai. 

— Nežinau... Bei allen Heiligen, ich weiss nicht... - |lemeno 
vaikinukas atkakliai purtydamas galvą. - Bitte, bitie glauben 
mir. Ich weiss nicht. * 

— Nebijok. Nusiramink, — vokiškai tęsė Uvis, nes šią kalbą 
vaikinas mokėjo geriau. — Norim žinoti, kur yra čia atgabenti 
pagonys. 

Vaikinukas vis tiek purtė galvą ir aiškino, jog jis dirba vir- 
tuvėje, plauna puodus ir nieko, tikrai ničnieko nežino. 

— Jiems turėjo nešti valgyti, — paaiškino Uvis. - Baik dre- 
bėti ir gerai pagalvok. Šią savaitę ėmė nešioti maistą ten, kur 
anksčiau nereikėdavo. Kur nešė? 

— Aa! — Vaikinukas išsižiojo, pagaliau suvokęs klausimą. — 
Nešdavo į refektoriaus rūsį. Taip, būtent ten! Keturiems žmo- 
nėms... Aš noriu jums padėti. Tik maldauju, nežudykite. 

— Nežudysime, — pažadėjo Uvis, — jei parodysi, kaip ten 
patekti. 

Be vaikinuko rūsį rasti išties būtų buvę nelengva. Anot jo, 
ten buvo galima patekti iš nedidelės zakristijos. Tačiau zakris- 
tijoje jie išvydo tik vienerias duris, atsiveriančias į koplyčią. 
Jaunasis sėlis taip sutriko, kad vėl ėmė drebėti iš išgąsčio. 

— Čia... Dievai mato, tikrai buvo čia, - lemeno jis, bergž- 
džiai žvalgydamasis po nedidelį kambarį. Daug dairytis nebu- 
vo prasmės, nes, be sunkaus stalo ir dviejų didžiulių spintų, 
zakristijoje daugiau nebuvo jokių baldų. 

— Meluoja, bjaurybė!.. Veltui gaištame laiką. 

— Tikrai buvo... — kartojo jaunasis sėlis. — Va ten... 


* Prisiekiu visais šventaisiais, nežinau... Prašau patikėti... Nežinau... (Vok.) 

Ten, kur jis rodė, stovėjo arnotams skirta spinta. Uvis su 
Zerviu įrėmę pečius pastūmė ją ir išties už jos aptiko žemas 
dureles. Jos buvo užsklendžiamos 1š zakristijos pusės. Skląstis 
buvo atšautas... 


Uvis suturėjo Zervį, kad šis nepultų strimagalviais tiesiai į 
tamsą. Iš zakristijos matėsi tik kelios siaurų laiptų pakopos. 

— Nudurs kaip aklus kurmius. Pirma užsimerk... Palauk, 
kol akys pripras... 

Uvis užsimerkęs suskaičiavo iki dvidešimties, tada prisi- 
dengęs skydu pradėjo leistis žemyn. Už jo nekantravo Zervis. 
Laiptai netrukus pasibaigė. Nužengęs nuo paskutinio laiptelio 
Uvis atrėmė nugarą į vėsią akmeninę sieną ir kalaviju patikrino 
juodoje tamsoje skendinčią patalpą. Netrukus kairėje tarsi su- 
mirguliavo gelsvas žibinto atšvaitas, lyg šviesa skverbtųsi pro 
siaurą plyšį. Juodu pabandė kuo tyliau slinkti ton pusėn, tačiau 
tamsoje Uvis skydu užkliudė sieną... Akimirksniu kairėje atsi- 
vėrė durys ir jiems kelią užtvėrė šarvais vilkintis vyras rankoje 
laikantis ietį. Toliau matėsi dar vienas, su skydu ir kalaviju, o 
už jo kažkas laikė pakėlęs žibintą. 

Matyt, žybtelėjo varinis Uvio skydo apkaustas, nes ietinin- 
kas dūrė ton pusėn, taikydamas virš skydo, kur turėjo būti jo 
priešininko galva. Uvis pasilenkė ir ietis atsitrenkė į akmeninę 
sieną. Tada jis metėsi į priekį laikydamas kalaviją ištiestoje ran- 
koje. Kalavijo ašmenys įsmigo į pažastį, 1r stambusis vyras ki- 
miai suvaitojęs susmuko. Deja, krisdamas kūnas kryptelėjo, ir 
grandininiai šarvai suspaudė kalavijo ašmenis. Dabar puolė ant- 
rasis. Uvis vos suskubo pasilenkti, ir kalavijas prašvilpė per 
pusę sprindžio virš jo galvos. Savo ginklo jis vis dar negalėjo 
ištraukti, tad atsispyręs į sieną šoko dešinėn bandydamas iš- 
vengti naujo smūgio. Besisukdamas knechtas kairėje rankoje 

laikomo skydo briauna taip stipriai skėlė Uviui į kaktą, kad šiam 
trumpam sulinko keliai ir aptemo akys. Kai pakėlė galvą, pa- 
matė, kaip Zervio ieties pervertas knechtas sukniubo prie sie- 
nos. Už knechto šmėstelėjo baltu rūbu apsigaubusio vienuolio 
veidas. Žibintą laikančios rankos tirtėjo. 

— Ne! Jo neliesk, — iškošė pro dantis Uvis. Spengė ausyse, 
bandant atsistoti reikėjo sukaupti visas jėgas. Jis jautė, kaip šil- 
tas kraujas sruvena nuo perkirstos kaktos. 

— Wo ist sie? — šiaip taip išstenėjo, atsigręžęs į baltąjį vie- 
nuolį. Liežuvis vėlėsi ir žodžiai strigo burnoje. - Sag es rasch, 
oder dein Leben ist aus..." 

Matyt, abu atrodė baisiai. Vienuolis traukėsi atatupstas ir 
laikydamas Žibintą kairėje rankoje dešiniąja nepaliaudamas žeg- 
nojosi. Atsitraukęs iki pat sienos jis žvelgė išpūtęs akis į du 
tarsi išnirusius iš pragaro tamsos veidus: jie buvo pasruvę krauju 
ir paženklinti šėtoniško įtūžio. Abu vienuolio gynėjai gulėjo 
pasliki ant aslos. 

— Woist sie? — pakartojo Uvis. 

Vienuolis skubiai persižegnojo dar sykį ir parodė ranka į 
žibinto šviesoje vos įžiūrimas geležimi kaustytas duris. 

— Die Geiseln sind da,** - pralemeno jis virpančiomis lū- 
pomis ir ištiesė Uviui didelį varinį raktą. Uvis vis dar negalėjo 
atsigauti nuo smūgio, tad šį kartą jį pralenkė Zervis. Pastatęs 
žibintą ant žemės, užlaužė vienuolio ranką ir stumtelėjo prie 
durų. Ietį laikė įrėmęs tarp vienuolio mentikaulių. Šie veiksmai 
buvo gerokai iškalbingesni už žodžius, ir vienuolis paskubėjo 
rakinti duris. Raktas trumpam užsikirto, bet antrą kartą paban- 
džius šiaip taip pasisuko. Tereikėjo pastumti duris, ir jos girgŽ- 
dėdamos atsivėrė... 

Už durų buvo gana erdvi patalpa su aukštai įstatytu siauru 


* Kurji? Tučtuojau sakyk, arba tau galas... (Vok.) 
** [kaitai ten. (Vok.) 

langeliu į vienuolyno kiemą. Nors šviesos buvo nedaug, bet 
patekus iš aklinos tamsos viskas matėsi kaip ant delno. Čia bu- 
vo visi penki įkaitai, tarp jų ir Lamikio vaikaitis bei trys kuršių 
kilmingųjų sūnūs. Kai durys atsidarė, įkaitai juos pasitiko su 
pagaliais rankose. Patalpoje nebuvo baldų, išskyrus prie sienų- 
pritvirtintus suolus. Vieną suolą berniukai sugebėjo sulaužyti 
ir dabar visi turėjo nusitvėrę po nusmailintą lentgalį. Tokį pat 
smailą pagalį rankoje laikė 19 Gundega. Kadangi Zervis pro du- 
ris pirmiausia įstūmė vienuolį, berniukai vos jo nepersmeigė. 
Juos sulaikė tik Gundegos aiktelėjimas. Už vienuolio peties ji 
atpažino Zervio pūslėtą veidą. 

— Atėjai!.. - šūktelėjo ji. — Atėjai... Aš Žinojau... 

Lentgalis išslydo iš rankos ir ji pribėgusi apkabino Zervio 
kaklą. 

— Žinojau, kad išgelbėsi, — kartojo ji, vėsiu bučiniu palies- 
dama liepsnote liepsnojantį skruostą. — Tu gi žadėjai. Bet tu 
sužeistas... O dievai! 

— Tai niekai... - murmėjo Zervis suskirdusiomis lūpomis. — 
Vieni niekai... 

Jis pabandė nuvynioti striukę, kuria vis dar buvo apmutu- 
riuota jo kairioji ranka, kad ir pats galėtų Gundegą apkabinti. 
Tačiau ieties su kreivu kruvinų smaigaliu iš dešiniosios vis dar 
nepaleido. 

augavgryvos vienuolynas skendėjo dūmuose. 
Išnešę vertingesnius daiktus, puolantieji stengėsi 

1 padegti viską, kas tik galėjo degti. Įkurti tikrą 
gaisrą Reikėjo nemažų pastangų, nes ankstyvojo rudens liūtys 
permerkė skiedrinius pastatų stogus, drėgmė įsisunkė į sienojus, 
o tebestatomi mediniai sutvirtinimai buvo suręsti iš žalio 
medžio. Tačiau ryžto nei žiemgaliams, nei kuršiams netrūko, 
tad vienur ugniai prislopus, ją užkurdavo kitur, ir galų gale 
gaisras įsiliepsnojo taip, kad ugnis pradėjo maitinti ugnį. Keli 
tik rusenę pastatai buvo padegti iš vidaus; karščiui džiovinant 
sienojus iš jų besiveržiantys garai balzganu šydu atskiedė dūmų 
juodumą. Tai šen, tai ten pro dūmus jau prasiverždavo ugnies 
liežuviai. Iš pradžių jie tik lyžčiojo pro langų bei durų ertmes, o 
paskui pliūptelėjo ir pro stogus. Liepsna, stumdama prieš save 
juodus dūmų kamuolius, šovė į apniukusį dangų. Dabar ėmė 
liepsnoti ir tai, kas anksčiau degti nenorėjo. 

Degė prie gynybinės sienos pritvirtinti tilteliai, degė 
sargybos būstinė prie didžiųjų vartų, pamažėle ėmė rusenti ir 
storieji sienų rąstai. Liepsnų liežuviai jau skverbėsi ir pro 
aukštojo bokšto šaudymo angas. Matyt, jo viduje viena po kitos 
sudegusios krisdavo perdangų sijos, nes retkarčiais, tarsi 
įkaitusių vapsvų spiečius, iš šaudymo angų plūstelėdavo 
žiežirbos. Bokšto viduje ugnis pamažu kopė nuo vienos 

perdangos prie kitos, ir priėjęs prie bokšto galėjai išgirsti duslų 
gaudimą. 

Pro plačiai atlapotus, ugnies dar nepaliestus šiaurės vartus 
ėmė bėgti užsibuvę kariai bei keletas per stebuklą išsigelbėjusių 
gynėjų. Visi tempė, kas pakliuvo po ranka. Atvirai šnekant, 
grobis daugelį nuvylė. Nei vienuolių celės, nei jų podėliai, nei 
tuo labiau koplyčia turtais nepasižymėjo. Svariausią ir didžiausią 
grobio dalį sudarė kritusių gynėjų ginklai. 


o 
* 


Net ir ant Dauguvos skardžio, per kelis šimtus sieksnių nuo 
degančio vienuolyno, šnerves dirgino svilėsių kvapas ir tvoskė 
karščiu. Už rusenančių sienų siautė liepsnos, be atrankos 
rydamos viską, kas tik pakeliui pasitaikydavo.Tačiau čia, ant 
aukšto Dauguvos skardžio, ugniai buvo skirta kilnesnė užduotis. 
Ji turėjo parodyti kelią į Dausas žuvusiems žiemgalių kariams. 
Kuršiai savo žuvusiuosius rytojaus dieną žadėjo perkelti į kitą 
Dauguvos krantą ir nugabenti juos artimiesiems. Žiemgaliams 
kelias buvo tolimas, tad laidotuvių apeigas reikėjo atlikti 
nedelsiant. 

Laidotuvių laužams malkų netrūko. Vienuolynui nespėjus 
įsidegti, kariai išvertė vidines pastatų sienas ir pakrantėn privilko 
sausų rąstų. Žynių nurodymu jie buvo suskaldyti ir sukrauti taip, 
kad galėtų akimirksniu užsidegti. Kylančios liepsnos bei dūmų 
stulpai rodys kelią į Dausas ant laužų suguldytiems kariams. 

Vienas po kito įsiliepsnojo žynių uždegti laužai. Liepsnos 
kopė išmoningai sudėtų rąstelių rietuvėmis, tolydžio stiprėjo, 
ir pagaliau šovė aukštyn, apgaubdamos pagarbiai suguldytus 
kritusių karžygių kūnus. Vakaras pasitaikė ramus. Nuo įlankos 
dvelkė švelnus vėjas, palenkdamas dūmų stulpus pietvakarių 
kryptimi. Į tą pusę, kur buvo Žiemgala. Pakilę virš išlakių pušų, 
dūmai išsilygino, išsiskleidė vėduokle, tarsi susijungė į vieną 

galingą stulpą ir kilo viršun, kol pagaliau pranyko vakarėjan- 
čiame danguje. 

Aukščiausi laužai buvo sukrauti Gundegos broliams. Nors 
Gundegai, žuvusiųjų seseriai ir kilmingos giminės palikuonei, 
priklausė vieta prie pat laužo, ji pasitraukė į minios pakraštį. Ji 
atsisakė stovėti su kilmingaisiais, nes suprato, jog Zervio 
apdegęs veidas bei rankos neištvertų menkiausio liepsnos 
dvelktelėjimo. Zervis, žinoma, pats to nesakė, tačiau praėjus 
didžiulei įtampai, kausčiusiai puolant tvirtovę, veidas ir rankos 
taip degė, tarsi nuo jų būtų nusinėrusi oda. Sukandęs dantis jis 
stengėsi valdytis, kai Gundega švelniais pirštais vilgė jo kaktą 
ir rankas iš lokio taukų pagamintu tepalu. 

— Tiesus jiems kelias į Dausas... — sušnibždėjo Zervis, 
pasisukdamas taip, kad vakaro vėsa pasiektų ir kitą veido pusę. 

— Gal ir negerai sakyti tokiu metu, bet Trūklio aš bijojau, — 
sekdama akimis dūmų stulpus tarstelėjo Gundega. Zerviui 
pasirodė, kad tuos žodžius ištarė subrendusi moteris. — Dievai 
žino, ką daro. 

— O Praurikis? 

— Praurikio gaila. Jis... Kaip tai pasakyti? Jis buvo per geras. 
Aš ne tokia. 

— Ką tu šneki! — paprieštaravo Zervis. Šią akimirką jis 
negalėjo įsivaizduoti, kad galėtų būti geresnių, vertesnių jo 
pagarbos ir meilės žmonių. 

— Aš ne tokia kaip Praurikis... — pakartojo ji 17 papurtė 
tvarkingai sušukuotą šviesią galvą. — Tokiems sunku. Aš 
nenoriu, kad būtų sunku. Man. Ir tau. 

Zervis vos neaiktelėjo, nes Gundega palietė jo kairįjį 
skruostą. Palietė švelniai, tačiau jį vis tiek nudiegė skausmas. 

— Tu gera. Tu geriausia... — tikino jis, ir tada už jų nugaros 
pasigirdo duslus ūžesys. 

Ne tik juodu, visa ant Dauguvos skardžio stovinti laidotuvių 
minia atsisuko į Daugavgryvos vienuolyno pusę. Ten ilgą laiką 

rusenusi ir lėtai kopusi į viršų ugnis pagaliau prasimušė pro 
didžiojo kertinio bokšto paskutines perdangas ir šniokšdama 
išsiveržė į viršų. Visas aukštasis bokštas dabar virto 
milžinišku liepsnojančiu dūmtraukiu. Įsibėgėjusi per visus 
dešimtį bokšto aukštų, šniokšdama bei žerdama kibirkščių 
spiečius, ugnis veržėsi iš bokšto į dangų. Liepsnos liežuviai 
siekė taip aukštai, kad virš liepsnojančio bokšto Žėrėjo 
perkaitęs oras. Dūmų irgi netrūko, jie brovėsi pro siauras 
šaudymo angas, lipo bokšto šonais į viršų ir tirpo, pasiekę 
šniokščiantį, viršun šaunantį liepsnos stulpą. Staiga ugnis 
trumpam prigeso — matyt, viduje įgriuvo perdegusios bokšto 
perdangos - po to vėl ūžtelėjo į viršų nešdama į vakaro dangų 
žėrinčius nuodėgulius. 

— Pagaliau... — sumurmėjo Zervis. Kaip ir kiti kariai, jis 
vėl atsigręžė į šventąją ugnį. 

— Mudu valdysime Austę. Tu ir aš, - po ilgos tylos staiga 
tvirtai tarė Gundega. 

Nelauktai ištarti žodžiai taip sutrikdė Zervį, kad jis 
nejučiomis aiktelėjo. Gundega susirūpinusi pažvelgė į jį. 

— Sakiau: tu ir aš. Nejaugi nenori? 

Zervio galvoje ūžė ne ką tyliau negu didžiajame bokšte, 
kuriame jau blėso ugnis. 

— Ne... Ne tai! Noriu... 

— Vadinasi, nuspręsta. 

— O kungas Salkis? Ką sako jis?.. — suvaldęs lūpų virpėjimą 
paklausė Zerwvis. 

— Jis dar nežino, — tarė Gundega. - Bet sužinos. Be tavęs aš 
nenoriu grįžti į Austę. Jam pasakysiu, kad mudu turėsime daug 
sūnų. Taip ir bus. Mes jų turėsime daug. 

Tai buvo ištarta taip tvirtai, kad jo širdį užplūdo šiluma, 
kurios nepajėgė išsklaidyti net vėl ūžtelėjusi skausmo banga. 

— Sūnų... - pusbalsiu sumurmėjo Zervis. Jis dar nežinojo, 
kas vyks rytoj, o Gundega jau matė ir ateitį... 

— Taip turi būti, — ramiai pakartojo Gundega. — Sūnų 
turėsime daug, ir visi jie kariaus su teutonais. 
Dabar Zervis taip pat neabejojo, jog kungas Salkis sutiks. 

Nuo Dauguvos padvelkęs vėjo gūsis kedeno permatomai 
baltus kungo Salkio plaukus. Laidotuvių laužai virto žarijomis, 
kuriomis vėjui padvelkus nuvilnijo melsvos liepsnelės. Salkis 
stovėjo netoli didžiųjų laužų, kuriuos bendražygiai sukrovė jo 
sūnums po kuklios šermenų puotos. Vadai išgėrė iš ragų po 
gurkšnį midaus, kad vėlėms būtų smagiau keliauti į Dausas, o 
likutį išpylė į ugnį. Dabar reikėjo patikrinti, ar kūnai jau sudegė. 
Laužavietėse žaižaravo tik anglys. Ugnis savo darbą atliko. 
Akies krašteliu Salkis pamatė, jog prie jo artinasi Viestartas. 
Kungas neatsigręždamas toliau žvelgė į blėstančią ugnį, ir žarijų 
atšvaitai rausvai nudažė jo išblyškusius skruostus. 

— Lenkiu savo galvą, kunge Salki... - garsiai tarė Viestartas. 
Jis atrodė pavargęs, kakta buvo pilka nuo laužų plėnių. Aplink 
stovinčių kilmingųjų kalbos nuščiuvo, nes visus pribloškė 
neįprastas vaizdas. Garsusis visų pietinių žiemgalių karo vadas 
ir viešpats Viestartas lenkė galvą prieš paribio žemėse gyvenantį 
kungą. — Lenkiu galvą aš, ir lenkiame visi, kad taip išauginai 
savo sūnus. Tai jų narsa parodė pavyzdį mūsų kariams... Mes 
jų žygdarbius regėjome savo akimis ir niekad nepamiršime... 
Garbė tau, kunge Salki... 

Žodžiams nuskambėjus, stojo pagarbi tyla. Salkis priglaudė 
sugniaužtą dešinę pirma prie savo kaktos, po to - prie krūtinės. 

— Tiek sūnų ir teturėjau, valdove... - dusliai tarė jis. - Dabar 
jau kritę visi. 

— Jie krito, bet jie su mumis... — pabrėždamas kiekvieną 
žodį tarė Viestartas. Savo dešine jis suspaudė Salkio petį ir 
pasisuko į apsupusius juos vadus. — Jie verti tos garbės. Jie 

gyvens mūsų dainose, jų nepamirš ir teutonai. Jie pasitiks tave 
Dausose, kunge. Tau pasisekė, vėlių suolą paruoš tavo du 
karžygiai. 

Viestartas buvo ne tik patyręs karo vadas, ne mažiau jis 
garsėjo ir iškalba. Viešai kalbėdavo jis nedažnai, bet jo kalbos 
ilgam įsimindavo. 

— Trys sūnūs, valdove. Vienas iškeliavo anksčiau, — 
patikslino Salkis. — Ir aš jau buvau iškeliavęs, ir aš. Buvau jau 
pasiekęs Dausų prieangį, tačiau dievai sulaikė — jie panoro 
daugiau. Vienas sūnų krito Mežuotnėje, du - prieš šitą teutonų 
bokštą. Tiesa, jų keliai buvo išsiskyrę, tačiau šiame mūšyje vėl 
susijungė. Neilgai trukus atsisveikinsiu ir aš. Tačiau čia, žemėje, 
dar liko mano kraujo lašas. Liko mano dukra, kurią dievai ką 
tik man grąžino. O ją grąžindami, davė ir sūnų. Regėjote jo 
žygdarbius. Padovanojo jį man idant Žiemgaloje nedingtų Salkių 
giminė. Susirinkusiuosius kviečiu būti liudininkais, kad 
juodviem perduodu Austės tėvoniją. 

Ligi šios akimirkos aplinkui stovintieji žiemgalių ir kuršių 
kilmingieji pagarbiai klausėsi, tačiau paskutinieji Salkio žodžiai 
padalijo juos į du būrelius. Puošniau apsirengę kuršiai ir toliau 
pagarbiai tylėjo, tuo tarpu per žiemgalių gretas nuvilnijo 
murmesys. Viestartas žengė kelis žingsnius nuo Salkio, kad 
geriau galėtų apžvelgti susirinkusius. Šį murmesį jis puikiai 
suprato. Žiemgaliai nepripažino teisės paveldėti moterims, ir 
be vyriško paveldėtojo likusios tėvonijos pereidavo genties 
seniūnų žinion. Tai jie nutardavo, kam skirti beglobę tėvoniją. 

— Tai tas jaunuolis, kuris vairavo ugnies laivą? — pasitikslino 
Viestartas. 

— Tas. Jis padėjo išgelbėti įkaitus. Paliudykite, kad jis tampa 
mano sūnumi. 

— Visi girdėjote garbiojo Salkio žodžius, — nutraukdamas 
negarsias žiemgalių kalbas tarė Viestartas. — Trys jo sūnūs krito 
ir užsitarnavo vietą Dausose. Dievai jam siunčia kitą. Jo narsą 

matėte. Ar jis vertas tapti Salkio sūnumi? 

Klausimas buvo labai svarbus. Įsūnijimas su paveldėjimo 
teise lietė ne vieną šeimą, todėl reikėjo ir kitų kilmingųjų 
pritarimo. Daugelis iš aplink stovinčių vadų, turėjusių po keletą 
sūnų, jau buvo spėję apsvarstyti tėvonijos likimą. Lacis, kuris 
turėjo tris sūnus ir kurio žmona vėl laukėsi, žengė pusę žingsnio 
į priekį. 

— Narsumo jam netrūksta, — tarė jis. — Tačiau neaiški jo 
kilmė. 

Vadai sumurmėjo dar garsiau. Šis klausimas buvo esminis. 

— Jo senelis iš Skudo giminės, kiaunės ženklo, — lėtai tarė 
Salkis. — Jei čia atsiras karių iš Maigonės kaimo, jie paliudys. 

— Ar yra abejojančių? — griežtai paklausė Viestartas. 
Klausimas buvo skirtas visiems, bet žvilgsnis nukreiptas į Lacį. 

— Mes neabejojam, valdove... — atsakė šis ir pasitraukė atgal 
į kilmingųjų būrį. 


Didysis žiemgalių karvedys Viestartas jautėsi pervargęs. Jau 
įpusėjo trečia naktis, kai nesumerkė akių, ir jėgos jį baigė 
apleisti. Sėdėjo ant guolio krašto ir stengėsi tiesiau laikyti galvą. 
Šalmas buvo padėtas šalia, ir tarnas atrišinėjo odinius krūtinės 
šarvų raištelius. Viestartas dar kovojo su miegu, nes reikėjo 
nuspręsti, kokia tvarka rytoj bus keliamasi per Dauguvą ir ką 
daryti su sugriautuoju vienuolynu. Nuovargis trukdė susikaupti, 
todėl jis piktai dirstelėjo į palapinėn įleistą Uvį. 

— Kas jis? — irzliai paklausė Baluodžio. 

— Tai tas, kur su Salkio sūnumi Zerviu. 

— Žinau... — Viestartas atsiduso ir iš padilbų apžvelgė priėjusį 
arčiau Uvjį. Žvilgsnis stabtelėjo prie žymės, kurią kaktoje paliko 
skydo smūgis. Plaukai aplink žaizdą buvo apkirpti ir todėl žaizda 
atrodė pavojingesnė, negu iš tiesų buvo. 

— Tai aplamdė tave, žemaiti, — tarė žiemgalių vadas. — 
Girdėjau apie tavo darbus. Tu tikrai nusipelnei, nežadu to neigti. 
Tačiau vieną tėvoniją paskyrėme. O daugiau jų nėra. 

— Aš čia ne dėl savęs, valdove. Aš nieko nenoriu. 

— Puiku... Nors ir pasižymėjai šį kartą, tačiau žemaičiams 
aš nieko neskolingas. Veikiau antraip... — Viestartas pakėlė 
kairiąją ranką, kad tarnas galėtų pasiekti krūtinę veržiančius 
dirželius, ir kai paskutinysis jų buvo atpalaiduotas, atsiduso su 
palengvėjimu. — Kalbėk. Laukiu... 

— Tai tas laivas, kurį padegėm puldami. Mat, kad jis geriau 
degtų, reikėjo... 

— Laivas? — nutraukė jį Viestartas — Kodėl tu manai, kad 
man gali rūpėti vokiečių laivas? 

— Aš ne dėl laivo. Kad laivas įsidegtų, reikėjo deguto arba 
taukų. Pasitaikė žvakės, o jos ne Ordinui priklausė. Tad 
pažadėjau, kad po mūšio už jas bus užmokėta... 

Viestartas tuo metu įtemptai galvojo apie besiartinančią nuo 
Rygos teutonų kariuomenę ir klausėsi tik puse ausies. Bet kai 
išgirdo apie užmokestį, sumirksėjo paraudusiom nuo nemigos 
akimis ir net loštelėjo. 

— Berods sakei, kad nieko nenori? 

— Sau nieko, valdove. Bet pasitaikė, kad laive buvo Rygos 
pilietis, meistras Kercė. Jis kadaise mane prie Mežuotnės 
išgelbėjo... Jis vienuolynui plukdė visą siuntą žvakių. Ir jam aš 
pažadėjau... 

— Prie Mežuotnės? Sakai, prie Mežuotnės... Bet tu juk tada 
buvai dar vaikas... 

— Taip, o meistras Kercė tarnavo vyskupo kariuomenėje... 
Jis mane išgelbėjo. Aš jūsų nevarginčiau, tai jis prašo... 

— Sakei, vyskupo kariuomenėje? 

— Taip. Jis buvo sargybos būrio vadas... 

— Vyskupo! Ar jis proto nors kiek turi, tas meistras? 

— Manau, taip. Todėl jis drįsta jūsų prašyti, kad.... 

— Tylos! — suniurzgė Viestartas 1r kilstelėjo ranką 
rodydamas, kad tai įsakymas. Jis nuleido akis bandydamas 
susikaupti. Pasėdėjo taip keletą akimirkų ir vėl pažvelgė tiesiai 
į Uvį. Atrodė pagyvėjęs. — Štai sukau galvą, kaip tai padaryti... 
Matyt, patys dievai siunčia atsakymą. Ar jis tikrai čia? 

— Taip, valdove... Laukia jūsų malonės. 

— Tai atvesk jį! Tuojau pat... Atvesk man tą vyskupo meistrą, 
ir šį vakarą daugiau nieko neįleisk!.. — įsakmiai tarė Viestartas 
šalia stovinčiam Baluodžiui. Jis giliai atsiduso, tarsi būtų 
1šsprendęs sunkų uždavinį, ir dėbtelėjo į tebestovintį Uvį. 

— O pats dink. Žemaičių smarvės man šiam vakarui pakaks. 


* 


— Tai tu vyskupo kariuomenėje tarnavai? — be jokios įžangos 
tarė Viestartas, vos tik Kercė įžengė į palapinę.. 

— Taip... - sutrikęs sumurmėjo meistras Kercė. Kai jį įstūmė 
į palapinę, jis nežinojo kaip elgtis, tad dėl viso pikto atsiklaupė 
i1r nuleido galvą. - Su danais kariavome... Ir Taline nelaisvėje 
buvau... 

— Nesikuklink be reikalo, meistre... Jei tiesa, ką tas žemaitis 
sako, tai ir su Žiemgaliais kariavai. Turėčiau tave pakarti. Tačiau 
šį kartą bus kitaip. Pastatyk ausis ir klausyk, meistre Kerce... 
Ar klausai? 

— Klausau, valdove. 

— Taigi pakeliu tave vyskupo kariuomenės kapitonu..: 
Valdysi visą tvirtovę. 

Jei šypsnys ir perbėgo Viestarto lūpomis, tai vos juntamas. 
Jis, kaip ir visi kiti palapinėje, buvo per daug pavargęs. 

Kercė nieko nesuprasdamas apsižvalgė ir vis dar klūpėda- 
mas nusilenkė. 

— Teikiatės juokauti, garbusis valdove... Bet aš maldaučiau 
tik užmokesčio už žvakes. Tai mano dukros kraitis. 

— Aš nejuokauju. Visiškai nejuokauju, meistre. Dabar gerai 
įsiklausyk... — Viestartas pasilenkė į priekį. - Rytoj mūsų daliniai 
kelsis per Dauguvą. Apie pietus jau būsime persikėlę. Rygos ir 
vyskupo kariai kažin ar atsiras prieš sutemas. Tačiau Ordino 
žvalgai atvyks greičiau, ir nuo jų tau teks ginti vienuolyną. 

— Ką jūs pasakėte? 

— Sakiau, turėsi nuo Ordino kariuomenės žvalgų ginti 
vienuolyną. 

— Tai... Tai nesąmonė! — pasimetęs išstenėjo Kercė. Jis 
tuojau suvokė, jog taip su žiemgalių karvedžiu kalbėti 
nepatartina, tačiau nespėjo laiku prikąsti liežuvio. 

— Gali kai kam atrodyti ir nesąmonė, — nelauktai taikiai 
sutiko Viestartas. — Tačiau taip jau yra. Daug gyvybių paaukojo- 
me sugriaudami tą bokštą ir negalime leisti, kad jį vėl perimtų 
Ordinas. Jei čia liks tie nususę baltieji vienuoliai, bus ne taip 
jau blogai. Tai ar apginsi vienuolyną?. 

— Aš? Bet kaip aš galiu? 

— Ne tu vienas. Tu vadovausi, — nekantriai tęsė Viestartas. 
— Laukiu atsakymo. Arba sutinki ginti vienuolyną, arba būsi 
pakartas. Rinkis. 

— Ginti vienuolyną? — Kercė pagaliau suvokė, jog Viestartas 
nejuokauja. — Šitą sugriautą vienuolyną? 

— Sienų pamatai liko... Grioviai taip pat. Daugiau ir 
nereikia. Stipresnės tvirtovės čia mes nepakęsime. Tiesa, didelės 
įgulos neturėsi. Liko čia apie dešimt gyvų belaisvių, tai juos 
tau ir paliksime. Ar supratai, kapitone Kerce? Tau perduodu 
vienuolyną, o tu jį privalai perduoti vyskupo kariuomenei. Jokiu 
geru ne Ordinui. 

Pagaliau meistras Kercė pradėjo suvokti. Išties Žinia apie 
Daugavgryvos užpuolimą, be abejo, jau pasiekė Rygą ir ten 
buriasi vyskupo bei Rygos daliniai. Jei jie, o ne Ordinas, perims 
tvirtovę, jei vienuolynas atiteks vyskupystei, tai Ordinas negalės 
uždaryti Dauguvos žiočių! Jis giliai įtraukė oro. 

— Pradedu suprasti, valdove... | 

— Seniai laikas... Rygos miestiečiai protu nepasižymi, bet 
turėtų suprasti, jog su Ordinu jiems nepakeliui. Ir kvailas 
suprastų, o jūs leidžiat statyti tokius bokštus! 

— Taip, valdove... Rygiečiai jokiu būdu neleis, kad kas 
užtvertų Dauguvą... 

— Neleis... — paniekinamai sušvokštė Viestartas. — O štai 
jums bežiopsant beveik ir užtvėrė... Pakaks jau! Eik, kapitone 
Kerce. 

Balsas skambėjo įsakmiai ir Kercė buvo beatsistojąs, tačiau 
sukaupė drąsą ir vėl atsigręžė į Viestartą. 

— Jūs pamiršote žvakes, valdove... Penkios dėžės ir 
aštuonios pintinės žvakių, be kurių nebūtumėt padegę Ordino 
kogo... Tai mano dukros kraitis. Už jas nuolankiai prašau 
užmokėti... 

Viestartas prasižiojo, tarsi būtų ketinęs piktai aprėkti Kercę, 
bet liūdnas jo veidas ir netikėtas klausimas išmušė žiemgalių 
vadą iš vėžių. 

— Žvakes?.. Ko čia man kartoji apie kažkokias žvakes?.. 

— Tai ne tik žvakės, valdove, tai ir mano dukros kraitis... 

— Ką dar tie puspročiai vokiečiai išsigalvos!.. — Viestartas 
buvo per daug nustebęs, kad rimtai supyktų. —- Įsivaizduok tik 
— žvakės! Tai karo grobis, meistre... 

— Leiskite paprieštarauti, valdove. Ryga su žiemgaliais 
nekariauja, o jūsų kariai prižadėjo užmokėti. 

— Už žvakes? 

— Taip, valdove... 

— Įsivaizduok tik! Žemaičiai prižada, o mokėt tenka man. 

Viestartas griežtai papurtė galvą, tačiau supykti nebuvo jėgų. 

— Pakaks tų kvailysčių... Senai laikas miegoti, ir eikit nuo 
mano galvos... Tai kiek nori už tas žvakes, rėksny? 

— Vienuolynas būtų užmokėjęs dvidešimt penkis dukatus... 
— kaip įmanydamas tvirčiau tarė Kercė. 

— Oho! Kraitis neblogas... Matyt, dukra bjauri. Na ką gi, 
tokioms labiausiai reikia... Įsivaizduokit, žvakės!.. Nors švietė 
jos neblogai. Tas tiesa... — Jis pasisuko į Baluodį ir kilstelėjo 
savo pražilusius antakius. — Išmokėk tam verksniui. O 
belaisviai?.. Jie vis dar ten, už pylimų? 

— Taip valdove.. — linktelėjo Baluodis. 

— Tai apkulkit juos gerai, o tada jis... - Viestartas dūrė pirštu 
į tebeklūpantį Kercę, - juos išlaisvins. Tada labiau jo klausys. 
O tu stokis. Esi dabar kapitonas. Ar supratai pagaliau? 
Vienuolyną perleisi tik vyskupo kariuomenei. Jokiu geru ne 
Ordinui... Jei ne, atvyksiu pats į dukros vestuves ir atsiimsiu 
kraitį... O priedo dar ir tavo galvą. Ar supratai? 

— Supratau puikiai, valdove! — tarė atsistodamas meistras 
Kercė. Ištarė žvaliu balsu ir garsiai. 

Taip, kaip kapitonui ir pridera. 

